
PREDGOVOR 

Knjižica koju imate u rukama željela bi odgovoriti 
na pitanje koje mnogi postavljaju: Tko je u stvari Ivan 
Merz? Za njega ste vjerojatno već ćuli, o njemu ste tu 
i tamo možda i nešto pročitali. Ipak ima mnogo toga 
lijepoga iz tog jedinstvenog mladog života što je vrijed¬ 
no i korisno znati. Većini katolika starije generacije 
ime Ivana Merza veoma je dobro poznato. Tolikima je 
bio prijatelj, uzor, ideal, dapače mnogima je njegovo 
ime značilo program života i rada. 

Zasluge Ivana Merza za Crkvu u Hrvatskoj su tako 
velike a svetost njegova života tako značajna i privlačna 
da je on prvi laik u našoj 13-stoljetnoj povijesti kršćan¬ 
stva za kojega je domaća Crkva povela službeni postu¬ 
pak za proglašenje blaženim i svetim. 

Vjerujemo da će i vas osvojiti ljepota Ivanove duše, 
da će i vas obasjati svjetlo Božje milosti koja je u Iva¬ 
novu životu bila tako prisutna i očigledna da ga je s pra¬ 
vom zagrebački nadbiskup Franjo Kuharić nazvao » re- 
mek-djelo Duha Svetoga«. Pri koncu knjižice donijeli 
smo neke između naziva koje su Ivanu pridavali i iz 
kojih se vidi što je on značio za katolike svoje generaci¬ 
je. No Božji ljudi uvijek su aktuelni. Bog nam preko 
njih govori jezikom našega vremena. Na nama je da po- 
slušamo taj Božji govor. 

U ovoj knjižici, međutim, dobit ćete samo osnov¬ 
ne podatke o Ivanovoj osobi i njegovu životu. Izabrano 
je ono najhitnije da se dobije barem opći uvid u taj ple¬ 
meniti život ispunjen ljubavlju prema Bogu i bližnje¬ 
mu. Mnogo toga zanimljivog i vrijednog nije bilo mo¬ 
guće unijeti u ovu knjižicu. To ćete naći u ostalim 
knjigama o Ivanu, koje su već objavljene. Isto tako izo¬ 
stavili smo razne bilješke kao i navode odakle su uzeti 
podaci i citati. I njih ćete pronaći ili u spomenutim pu¬ 
blikacijama ili kod autora ove knjižice. 

Želja nam je da i ovo bude jedan doprinos ne samo 
upoznavanju lika našega Ivana nego i našemu nastoja¬ 
nju da čujemo što nam Bog poručuje po svetom primje¬ 
ru njegova života i rada. 

U liberalnoj sredini 

Naš se Ivan rodio 16. 
XII. 1896. g. u Banjoj Luci. 
Otac mu je ondje vršio “služ¬ 
bu šefa željezničke stanice, 
iako je po zvanju bio vojni 
službenik, oficir u tadaš- 
njo Austrougarskoj Monar¬ 
hiji. Ivan je ostao jedinac u 
svojih roditelja. Kao takvog 
od najranijeg djetinjstva 
okruživala ga je velika ro¬ 
diteljska ljubav. Visok polo¬ 
žaj Ivanova oca u društvu 
te osigurana materijalna 
sredstva omogućila su Ivanu 
ivan u osnovnoj školi bezbrižno i sretno djetinjstvo. 

Od svojih je roditelja Ivan primio pristojan građanski 
odgoj, ali bez kršćanske podloge. Ivan je rastao u liberal¬ 
noj sredini gdje su se visoko cijenile svjetske vrednote dok 
je kršćanstvo bilo više tradicija i formalnost, oznaka so¬ 
ciološke pripadnosti i nije zadiralo previše u svakidašnji 
život tog višega sloja banjalučkog građanstva kojemu je 
pripadala i obitelj Merz. Svoja osnovna vjerska znanja 
Ivan je dobivao na vjeronauku koji se tada poučavao u 
školi sve do mature. 

Osnovnu školu Ivan je započeo u Banjoj Luci. 2. i 3. 
razr. pohađa u Prijedoru kamo mu je otac bio privremeno 
premješten. Nakon toga nastavlja školovanje u Banjoj Luci 
sve do završetka gimnazije. Maturirao je 1914. g. Za njego¬ 
vu vjersku orijentaciju, kako Ivan sam tvrdi, nije bio to¬ 
liko zaslužan niti obiteljski odgoj, niti službeni vjeronauk 
u školi nego primjer i utjecaj njegova srednjoškolskog pro- 

fesora, uzornog katoličkoga laika dr. Ljubomira Marako- 
vića. Prof. Marakovie ostavio nam je zanimljivo zapažanje 
iz Ivanovih đačkih dana, kad je Ivanu bilo petnaest godi¬ 
na: »Kod Ivana sve do pred kraj realke (gimnazije) nije 
bio uopće probuđen smisao za vjeru i vjerski život. Bio je 
jedini đak za čitavog mog rada u Ban joj Luci kojega sam 
u 5. razredu morao kod inspekcije u crkvi opomenuti na 
dolično vladanje jer je poslije Pretvorbe držao ruke na le¬ 
đima.« 

Ivanovo veliko zanimanje za književnost i umjetnost 
naišlo je na razumijevanje kod prof. Mar ako vica koji mu 
je predavao hrvatski jezik. U višim razredima gimnazije 
Ivan će u njemu naći također i prijatelja koji ga je preko 
umjetnosti i književnosti usmjeravao polagano prema mo¬ 
ralnim i religioznim vrijednostima. Već u zreloj dobi, Ivan 
će izjaviti od kolike je važnosti za njega bilo poznanstvo 
s prof. Marakovićem: »Katolik svjetovnjak spasio me za 
vječnost.« 

Opjevana mladost 

Malo je ljudi pa i među većinom svetaca i Božjih ugod- 
nika kojih bismo duševni razvoj i uspon prema Bogu mo¬ 
gli tako iz bliza slijediti kao što je to kod našega Ivana 
Merza. U svome opširnom dnevniku, koji je počeo pisati na 
poticaj svoga profesora dr. Marakovića sa svojih sedam¬ 
naest godina i nastavio ga voditi sve do svoje zrele dobi, 
kroz osam godina, Ivan nam je opisao svaki treptaj svoga 
mladoga srca, svaki korak svoga uspona prema životnim 
vrijednostima i konačno prema Bogu. Taj dragocjeni doku- 
menat sadržan je u dvadeset bilježnica a u prepisu broji 
800 stranica. 

Što piše Ivan u svome dnevniku*? Sve što doživljava u 
sebi i oko sebe. Slijedimo ga iz dana u dan kako raste i 
razvija se, kako se probija kroz mladenačke krize, sumnje 
i traženja u vjerskom i moralnom smislu. Promatramo ga 
kako je obuzet ozbiljnim životnim pitanjima poštenja i pra¬ 
vednosti, kako rješava probleme života i ljubavi, kako fau- 
stovski traži istinu. Suosjećamo s njime nad njegovom tra¬ 

gično završenom prvom mladenačkom ljubavi, koja je bila 
puna idealizma. Vođen opipljivom Božjom milošću malo- 
-pomalo nalazi svoj* put, njegovi se životni nazori kristalizi¬ 
raju i ubrzanim koracima Ivan se približava vrhuncima ži¬ 
votnih vrijednosti. Svjedoci smo kako Bog sve više i više 
ispunja njegovu dušu i njegovo mladenačko srce, koje će 
mu se u žaru zrelog mladenaštva potpuno posvetiti i da¬ 
rovati. 

Mnogi je mladi čovjek na stranicama njegova dnevnika 
prepoznao sebe. Našao je toliko toga zajedničkoga što mu 
je ulilo povjerenja i hrabrosti da ne sustane u traženju 
istine, Dobrote, Ljepote i Ljubavi, koje je Ivan konačno 
pronašao objavljene i ostvarene u Isusu Kristu. 

U ovom kratkom i sažetom prikazu Ivanova života do¬ 
nosimo tek po koji značajniji izvadak iz njegova prezanim- 
ljivog dnevnika koji nam omogućuju da barem za trenutak 
odškrinemo svetište njegove duše koju je sve više i više 
ispunjavala Milost. Mnoga zanimljiva mjesta, napose ona 
gdje Ivan iznosi svoje sumnje, traženja, gdje opisuje svoje 
unutrašnje borbe za prave životne vrijednosti, za vjeru, 
moral, poštenje, zbog kratkoće prostora nismo ih ovaj puta 
mogli uvrstiti. Zainteresirani čitatelj naći će ih u drugim 
Ivanovim biografijama. Najopširniji izvatci doneseni su u 
knjizi »Borac s bijelih planina«. 


Proročanski motfo 

Na početku svoga dnevnika stavlja Ivan usklik: Evviva 
l’arte! — Živjela umjetnost! Označuje time svoje oduševlje¬ 
nje za svijet umjetnosti i njezine vrijednosti koje su domi¬ 
nirale njegovom dušom u prvim godinama mladenaštva. 

Kao motto svome dnevniku stavlja Ivan stihove iz 
književnog djela Manfreda od engleskog pisca Byrona. Iza 
stihova, koje ovdje donosimo u hrvatskom prijevodu, slije¬ 
di veoma značajna posveta: 

Za mladih dana želio sam vruće 
Da srca drugih svojim prožmem srcem, 

Da svijetlim narodima, da se uspnem, 

Ja ni sam ne znah kamo. 

Možda i da padnem, 

AY padnem poput gorskog vodopada 
Što nakon skoka s velikih visina 
U zapjenjenoj svog ponora snazi 
I dižući magle stupove što tvore 
I oblak nov i novu kišu s neba 
On duboko, još uvijek leži jak. 

To je moj vijenac, koji polažem na njen grob 
svetoj i časnoj uspomeni 
prve ljubavi 
koja me je preporodila. 

Moramo se na čas zaustaviti pred tom svečanom uver- 
tirom Ivanova dnevnika. Ivan posvećuje te stihove uspo¬ 
meni svoje prve mladenačke ljubavi koja je za njega bila 
sveta i časna, jer je bila čista, idealna. U svojoj šesnaestoj 
godini Ivan se zaljubio u jednu djevojku, Gretu Teschner, 
svoju vršnjakinju koju je upoznao u obiteljskom krugu pri¬ 
jatelja svojih roditelja. Na žalost ta je ljubav završila veo¬ 
ma tragično, ali ne Ivanovom krivnjom. Preko ljeta Greta 
je pošla roditeljima u Travnik na praznike. Kako je bila 
laganih životnih nazora, što je već sam Ivan primjećivao, 
dala se zavesti od jednog čovjeka. Kad ju je taj napustio, 
od očaja je oduzela sebi život. Ivan će je često spominjati 
u svome dnevniku. Zapisat će da je nakon njezine smrti u 
njegovoj duši nastao lom, ali je s time bio povezan i pre¬ 
porod. U kojem smislu? Ivan nam puno o tome ne piše, ali 
iz njegovog daljnjeg razvoja i razmišljanja, koja možemo 
slijediti u dnevniku, mnogo toga možemo naslutiti. 

U toj čistoj mladenačkoj ljubavi Ivanu su se otkrili 
neslućeni horizonti ljudske duše, njezine neutažive težnje 
prema jednoj većoj, trajnijoj, vječnoj Ljubavi, koje niti 
jedno ljudsko stvorenje ne može zadovoljiti. Jer zemaljska 
ljubav samo je blijeda slika, mala iskrica one velike Božje 
Ljubavi iz koje smo stvoreni i koja nas očekuje na koncu 
ovozemaljskoga života. Iako Ivan od početka i nije bio, 


8 


možda, toga sasvim svjestan, to iskustvo zemaljske simpa¬ 
tije i ljubavi, kolikogod bilo uzvišeno, čisto, plemenito, 
kratkotrajno i u njegovom slučaju veoma tragično, bilo mu 
je kasnije samo putokaz prema jednoj višoj i uzvišenijoj 
ijubavi koju je Ivan otkrio u Isusu Kristu, komu je kasnije 

Našu pažnju međutim 
daleko više privlače sami 
stihovi što ih je Ivan prepi¬ 
sao iz Manfreda. Kad ih je 
uzeo za motto svoga dnev¬ 
nika, znači da je u njima 
pronalazio sebe, svoje tež¬ 
nje, svoja stremljenja. Na¬ 
lazimo u prvome redu izra¬ 
žen jedan mladenački idea¬ 
lizam, polet jedne duše, što 
ga češće mladi Ivanove do¬ 
bi znaju osjetiti. Ali čini 
nam se i ne samo to. 

Danas kad pred svojim 
očima imamo cijeli Ivanov 
život i kad vidimo što se sve 
zbivalo nakon što je »gorski 
vodopad« pao u zemlju, 
nad proročanskim sadržajem 
tih stihova. Nakon svoga odlaska s ove zemlje u vječni 
život Ivan je tolika »srca prožeo svojim srcem«, svojim 
mislima, svojim idejama. Zasvijetlio je hrvatskome narodu 
i to njegovo svjetlo biva sve sjajnije. Započinje pomalo 
svijetliti i u drugim narodima. Mnogi stranci koji se s nji¬ 
me prvi puta susreću ostaju zadivljeni nad njegovom po¬ 
javom. U naponu snage taj slap čistoga života kojim je 
Ivan očarao svoje suvremenike srušio se u djevičanskoj bje¬ 
lini na zemlju, ali ne ostaje ležati. Mjesto njegovog počiva¬ 
lišta postaje izvor blagotvornog utjecaja. Neiscrpivo bo¬ 
gatstvo njegovih misli iz njegove bogate duhovne baštine, 
uslišanja koja se zbivaju po njegovu zagovoru poput blage 
milosne kiše spuštaju se iz visina na sve koji mu se obra¬ 
ćaju, koji se za nj zanimaju. 


posvetio sav svoj mladi život 



Ivan kao gimnazijalac 
emo veoma iznenađeni 

Ivan maturant 


Ti proročanski stihovi izraz su nejasne slutnje onog 
poslanja koje je Ivanu Božja Providnost namijenila u Crkvi 
i svijetu, a koje je Ivan, čini se, neodređeno naslućivao već 
u ranoj mladenačkoj dobi. Njegovo poslanje još uvijek je 
na putu ostvarivanja, Ivan se još uvijek nalazi na usponu 
da »zasvijetli narodima« s oltara katoličkih crkava kršćan¬ 
skoga svijeta. Nadamo se da taj čas više nije daleko. 
Dnevnik — Banja Luka 

Banja Luka, 27. II. 1914. — Jučer u četvrtak pisali smo 
školsku zadaću o »Koristi dnevnika«. Maraković nam je razja¬ 
snio veliku korist ovoga, osobito spominjući Goetheovo doba, 
za koje je svijet dublje osjećao. To se vidi iz mnogih dnevni¬ 
ka... No tijekom sata a i dana, razmišljao sam o tomu i do¬ 
šao do zaključka da Ljuban — kao uvijek — ima pravo. 

2. III. 1914. — U fizici smo govorili o brzini svjetla. Svje¬ 
tlo od pokoje zvijezde treba 8, 10, 25 pa i 250 godina da do nas 
dođe. Bože, koliki li je svemir: sve svijetli, sve se kreće savr¬ 
šeno točno, sve je veliko, neizmjerno veliko. Zvijezde jezde 
kroz prostor, sve je neizmjerno u tom silnom prostoru. Naša 
zemljica kao mrvica leti također i okreće se. Čovjek je na njoj 
zamišljena matematička točka — i on zavidi, i grize i oholi se. 
Što je čovjek? Ništa? To ništa, ta matematička točka u točki, 
obuhvata i vidi veliku pozornicu svemira i još dalje — dalje. 
Zar nije ta materija, što izgleda čovjek, ništava, a opet tako, 
tako velika? A taj čitav svemir, ono što se vidi i ne vidi, ono 
što se čuje i ne čuje, tko ravna tim pozorištem, tko je taj ve¬ 
ličanstveni Duh koji to obuhvaća? ON je. 

26. IV. 1914. — Što više upoznajem katolicizam, to više vi¬ 
dim da je neiscrpiviji. Već želim da primim Tijelo Njegovo, 
svrhu i posljednji uzrok čovječanstva. Kolika je Ljubav Nje¬ 
gova, kad On, Neizmjernost, koga ne možemo shvatiti, On koji 
ravna svemirom i svakom travkom i koji zna i gleda na pre¬ 
piranje sićušnog ljudskog roda, daje nama, malenima i ništav¬ 
nima, Sebe na blagovanje. 

21. VI. 1914. — Sada je krasna noć. Neizmjerni svemirski 
mehanizam stoji nepomičan. Ne vide se konopci ni prečke, a 
opet stoji. Kojom li brzinom ta neizmjernost juri i okreće se, 
a prah-čovjek sve to misli. Kuda to vodi? Zašto čovjek ima ti¬ 
jelo, kad je on u biti duša? Zašto? Kako? Vječne tajne. 

8. VII. 1914. — Sve je ovo prolazno. Teško da sam što tako 
duboko volio kao Gretu, i svejedno, prošlo je, sjećam se, ople¬ 
menilo me, ali opet i bez toga može se živjeti. 

11. VII. 1914. — Finiš finaliter. Maturirao sam. Riješio sam 
se brige, ali... plakao sam u podne. Tko bi znao zašto. Novi 
korak. Djetinjstvo je prošlo. Počinju velike dužnosti. Ideali po¬ 
staju realna pitanja. Proći će i život. 

30. VIII. 1914. — Napasti navale užasno, no molitva me di¬ 
že. U svetinji nad svetinjama (R. Tagore), u srcu mom, nepo¬ 
kolebiva je vjera. Skepse ima. Vječit je boj ... Da je ovdje ka¬ 
kav inteligentan ispovjednik, da mu se saopćim, da me on ra¬ 
zumije i da me upozori! Gledat ću da odem na ispovijed prije 
polaska (u Vojnu akademiju) i da primim Tijelo za okrepu u 
budućem životu. 

Sve prolazi 

Ivan je želio studirati umjet¬ 
nost i književnost. Roditelji me¬ 
đutim nisu bili time suglasni i 
njima za volju Ivan polazi u Voj¬ 
nu akademiju u Bečko Novo Mje¬ 
sto. Izdržao je ondje samo tri 
mjeseca, jer za vojnu službu nije 
imao ni volje ni smisla. 

Kratkotrajan boravak u Aka¬ 
demiji nije bio posve bez koristi. 
Ivan je imao priliku upoznati na¬ 
ličje života, moralnu bijedu mno¬ 
gih ljudi. Dnevnik iz toga razdo¬ 
blja obiluje opisima i osudama 
okoline u kojoj je Ivan bio prisi¬ 
ljen živjeti, protiv koje se sponta¬ 
no bunila već po prirodi na do¬ 
bro sklona Ivanova narav. Jedna 
stvar je posebno uočljiva: svijet 
vjere kao suprotnost moralnom 
zlu, koje je Ivana okruživalo, sve 
ga više privlači. Religiozne misli 
nalaze sve više mjesta u njegovoj 
duši. 

Dnevnik — Bečko Novo Mjesto 

Bečko Novo Mjesto, 21. IX. 1914. — Već sam mnogo pisao 
i neke su karte pune mržnje na sve ovo. I ja sada vidim uža¬ 
sne strane ovoga, ali neću zagristi. Moja vjera izgleda da slabi. 
Misao na ono lijepo, na religiozni život, kanda zamire. To je 
zato što nemam društva s kim da se o višim stvarima zaba¬ 
vljam. Ispovijedi, koju bih toliko želio, ovdje^ kao da nema. 
Pričest ne mogu primati.... Jedan se akademičar ubio. Njima 
je ideal biti vojnik, zašto, kako o tome se ne misli. Kad taj 
ideal iščezne, ne zna što je svrha životu, neće više da živi. Ži¬ 
vot nije uživanje, nego žrtva. 

15. X. 1914. — U najuzvišenijim časovima najbolje izbija 
niskost ljudi. Bio je »Ausmusterung«. Novi oficiri se zakleli 
da će sve svoje žrtvovati Bogu, caru i domovini, a svi se kole¬ 



12 


ge napiše kao životinje. Tu se psuje Bog na hrvatskom, govore 
se svinjarije, bljuje se i pljuje po podovima. Nekoliko ih sjedi 
na podu i iz boce toči šampanjac. Da, to su oni isti, koji su mi 
se jučer rugali što učim latinski, što težim za nematerijalnim. 

Iza ove gnjusne okoline bilo mi je ugodno i toplo kad sam 
s K. pohodio grob Zrinskog i Frankopana. (Njihovi posmrtni 
ostaci preneseni su tek 1919. g. iz Bečkog Novog Mjesta u za¬ 
grebačku katedralu — op. p.) Nad grobom je jedna ploča s la¬ 
tinskim natpisom. Na grobu je uvenuo vijenac s nekom krpom, 
na kojoj se još vide tragovi boja hrvatske trobojnice. To nas 
podsjeća da su ovdje bili dobri ljudi i svojim junacima učinili 
onu ljubav koja se još kostima može iskazati. Ispod lipa i ci- 
presa, u večernjem rumenilu koje se miješa s crnilom dima, 
počivaju njihove kosti. Slava vam, pošteni Hrvati! I kameno 
će srce procviliti kad vidi kako dobri ljudi stradaju. No ne, 
stradali nisu, oni još žive u uspomeni poštenih Hrvata. Iz nji¬ 
hove su krvi procvali i procvast će cvjetovi i ruže. 

25. X. 1914. — Sve prolazi! To sad osjećam svom dušom. 
A možda mi svaki slijedeći čas može donijeti gadnu misao: 
borba tijela s duhom. Sav je život ovakva borba izmeđju dva 
elementa i ovom se borbom dovinjavamo Idealu našega života: 
Svevišnjemu. Bože, Bože sveti, daj mi snage da se pomolim, 
da se spor ažurnim sa svojim Stvoriteljem, sa stvoriteljem svih 
divnih zakona u prirodi, s gospodarom neizmjernih treptećih 
zvijezda, s vječnom Istinom! »Moliti znači vjerovati.« Ja vje¬ 
rujem u Gospoda Boga svemogućega, vjerujem da je On savr¬ 
šen Duh u slobodi volje i veličini. Čovjek sam sitan, imam slo¬ 
bodu volje, ali ograničenu. Ono malo Prometejeve iskre, dje- 
ličak od djelca Svevišnjega, vuče me Ovome i dokumentira op¬ 
stanak Ovoga. 

Kao što čovjek, koji još nije sasvim zagazio u blato, želi 
da se razgovara s pametnijim od sebe, tako isto duh svom že¬ 
stinom teži za savršenim, za velikim Duhom. U molitvi se s 
Njim razgovara i On mu tako čudnovato fino odgovara da čo¬ 
vjek misli te diše zrak visina. Taj razgovor sa Svevišnjim, ta 
veza, priznavanje Svevišnjega, to je religija. Religija je bez mo¬ 
litve mrtva. No molitva se ne mjeri na duljinu i ona ne mora 
da se čita iz knjiga. Razgovor iz vlastitog čuvstva, razmišljanje 
o Pismu i namjerama Svevišnjega, to je molitva. Bog je du¬ 
ševno biće. A pošto smo mi tjelesni, to je misao na Njega tje- 
lesno-duševna. Da ga razumijemo, postao je Emanuelom, nama 
sličnim. I mi se Isusu možemo moliti i ta nam je molitva mnogo 
lakša jer nam je Isus bliži. 

7. XII. 1914. — Sastao sam se s Hrvatskašima (članovi stu¬ 
dentskog katoličkog društva »Hrvatska« u Beču — op. p.). Oću- 

tio sam onu vezu koja njih sve veže. Milota je doći iz društva 
u kome se samo uživljuje u erotično i živi samo za erotično, 
među ljude, muške i ženske, koji rade samo za jednu misao, 
koji žive pošteno i plemenito. Da, ne treba da govorim o veli¬ 
čini i ljepoti kršćanskoga života ... 

19. XII. 1914. — Kad čujem da se gadno govori, kad se i 
u moju dušu hoće uvući gadne slike, uvijek nepromijenjeno 
vidim sliku Madone s Djetetom, onaj lijepi i majestetični izraz, 
ono usredotočenje svega uzvišenoga. 

22. XII. 1914. — Završujem dnevnik i nadam se. Molim 
Svevišnjega, koji je odredio put suncu i zvijezdama, smjer sva¬ 
koj stabljici i zadaću svakom mravu, da i meni odsada pokaže 
put k Čistoći, velikoj umjetnosti, svemu Najvišemu i Vječno¬ 
mu. Neka se opet i opet probudi Faust koji je ovdje kao za¬ 
spao. 


Ili katolik ili ništa 

Roditelji su uvidjeli da nema smisla zahtijevati od 
Ivana da uđe u jedno zvanje za koje nije imao nikakve 
volje ni osjećao zadovoljstva. Kad je za Božić 1914. g. do¬ 
šao kući k roditeljima u Banju Luku, više se nije vratio u 
Akademiju. Početkom 1915. g. polazi u Beč na studij. Maj¬ 
ci za volju upisuje pravo, ali Ivan usput pohađa i predava¬ 
nja iz književnosti. 

U Beču se Ivanu kulturni horizonti veoma proširuju. 
Mnogo čita, pohađa kazališta, koncerte, opere. Upoznaje se 
iz bližega sa znanstvenim i literarnim bezvjerjem, te s nje¬ 
govim moralnim i socijalnim posljedicama. Proces njego¬ 
vog duševnog dozrijevanja je u toku. To je doba njegovih 
najvećih unutrašnjih lutanja i traženja. Muči ga problem 
ljubavi. Mnogo o tome razmišlja i piše. Uspomena na Gretu 
još uvijek je živa. Tište ga i vjerski problemi, ali uza svu 
sumnju on želi vjerovati. Veseli ga Euharistija pa na mno¬ 
gim mjestima bilježi svoje osjećaje i doživljaje o tom sa¬ 
kramentu. Osjeća u sebi veliku težnju za moralnim usavr¬ 
šavanjem, za izdizanjem nad prosječni život. 

Dnevnik — Beč 

Beč, 17. I. 1915. — Moja molitva sada ide Neoskvrnjenoj: 
neka me u ovom gradu prati na svakom koraku! Svaki moj 
hod i korak neka bude usmjeren lijepom! Uopće, hoću da se 


14 


ovdje naslađujem samo lijepim. Moja je deviza Keats-ova: »A 
thing of beauty is a joy for ever«. Samo Ljepotom dolazi se do 



izvora. 

27. I. 1915. — U nedjelju je Pričest. Ne mogu shvatiti da će 
Krist, Bog-Stvoritelj, Onaj za kojim sve teži, koga čovjek u 
snu i na javi osjeća, Onaj jaki i svemoćni, koji je dao kretanje 
vasioni, Onaj koji nad svakom travkom i nad svakim crvićem 
bdije, da Krist kome su čavle kroz noge i ruke probijali, na 
koga su pljuvali, Onaj koji je mrtve oživljavao i djecu volio, 
te kod svoje vlastite smrti sunce zamračio i zemljom potresao, 
da će Taj biti moj, da će se razgovarati sa mnom, čovjekom za 
koga samo ja pravo znadem. Po tome, baš vidim da je to On, 
jer pokazuje u tome svoju neizmjernu ljubav. 

10. III. 1915. — Život mora 
da nam je žrtva, da mnogo lije¬ 
poga ni ne gleda. 

17. V. 1915. — Život mi je 
veliki upitnik. Od dana do dana 
gubi se moja djetinja vjera. Ono 
prijašnje razlikovanje između 
dobra i zla nedostaje mi. Pitam 
se da li je ono što sam prije dr¬ 
žao dobrim, uistinu dobro. Sto 
je to »uistinu dobro«, postoji li 
»dobro«? Svi ovi nazori o svijetu 
nisu li samo predrasuda? I uvijek 
tako živim i pitam se. Samo ono 
što vidim pred sobom, uviđam 

da postoji.Postoji li Bog ili 

ne postoji? Onda što razumijem 
pod imenom Bog? Činjenica je 
da On postoji, da Ga osjećam 
oko sebe, u sebi, tu, ovdje, on¬ 
dje, svagdje. Njegove melodije 
drže i napunjaju sav svemir. 
Svaki čovjek ćuti dah nečega ve¬ 
ćega i vječnijega_Dakle, Bog postoji. Onda se pitamo: što 

je taj Bog, kakav je? Možemo li se moliti? Je li osoban? Na ta 
nam pitanja odgovara naša nutrina u pojedinim jednostavnim 
slučajevima. Uvrijedim li svoje roditelje, silno mi je žao. To 
je dokaz da osjećaj učinjene nepravde nije predrasuda, nego 
da u nama postoji pravda. Pravda je jedan princip, koji je u 
nama, i sva se nutrina u nama uzrujava, ako radimo protiv 
ovomu principu. I Onaj kojega mi oko sebe osjećamo, do koje¬ 
ga razum dolazi da je vječan, kome duša nehotice teži, Taj će 


Ivan student u Beču 

sve to što vjerujem, čovjek sam, i na dnu duše ostaje sumnja, 
i ona me jača, jer je uzrok duševnoj borbi i provjeravanju, 
koje proživljujem kao čovjek. 

23. IV. 1915. — Mili roditelji su mi čestitali imendan. Sve¬ 
višnji ih blagoslovio! Kad posumnjam u Najviše, u Dobrotu i 
u svu svoju ideologiju, u meni je nepokolebljiva ljubav i na¬ 
klonost prema roditeljima, nju osjećam tako živo i ona mi svje¬ 
doči da ljubav, duša, Bog nije utopija, da sve ovo postoji, da 
je čovjek, uistinu, ideja koja teži svome izvoru. 


Težnja za višim vrijednostima 

Prvi svjetski rat je izbio netom je Ivan završio matu¬ 
ru. U ljetu 1915. g. Ivan je pozvan u vojsku. Čekajući od¬ 
lazak, Ivan boravi kod roditelja u Banjoj Luci. Za to vrije¬ 
me polaže u Sarajevu ispit iz latinskog jezika, koji nije učio 
u gimnaziji. I dalje mnogo čita književna djela. Marljivo 
vodi dnevnik. Problemi koji su ga mučili u Beču još uvijek 
su prisutni. Ipak čini se da se polako smiruje. U svjetlu 
vjere nazire polagano rješenje za mnoga pitanja. I nadalje 
Ivan osjeća težnju za usavršavanjem svoje duše i svoga 
karaktera. Osjeća se slabim. Obraća se Bogu za pomoć is¬ 
krenom molitvom. U tom periodu čini Ivan veoma značajan 
korak na putu razvoja svoje osobnosti: za Blagdan Bezgreš¬ 
nog Začeća B. D. Marije, 8. XII. 1915. zavjetuje čistoću do 
ženidbe. Tim se zavjetom Ivan svjesno obvezuje da se neće 
ogriješiti o 6. i 9. Božju zapovijed. 

Dnevnik — Banja Luka, Sarajevo, Beč 

5. IX. 1915. — Da se opet saopćim svom najboljem prija¬ 
telju! Bio sam cijeli dan u groznom duševnom stanju. U crkvi 
se nisam mogao pravo sabrati, neprestano su na me navalji¬ 
vala pitanja da li se ja sam ne zavaravam i opsjenjujem, da li 
to nije samo umišljanje. Tome se pridružio grozni konflikt s 

prirodom_Ili katolik ili ništa, opet kažem. No, zašto su tu 

te grozne sumnje, to cjepidlačarenje samoga sebe? Uz to je u 
čovjeku egoizam, da se mora samomu sebi gaditi. Doduše, sada 
sam već malo izišao iz tih konfuznih osjećaja. Pred očima mi 
je slika Madonne u purpuru. 

Sarajevo, 25. X. 1915. — Sjajna su neka mjesta iz Ivanova 
Evanđelja o pričesti. Kod zadnje mise mnogo sam o njima 

ona nerealna, a misao da je prava realnost, da je duševni svi¬ 
jet, svijet noći i molitve, realniji od svega uopće što vidljivo 
postoji. Treba težiti samo za tim životom, za ovom realnošću. 

Naveče. Još mi je bura u glavi: smijeh i vika djevojaka, 
savjet Vikte... Pitam se da li mi je žao svih tih ljudi. Jest, 
opazio sam da me mnogi zavolješe... No čega mi je ovdje naj¬ 
više žao, to je dr. R. Nismo mnogo razgovarali, no sve je kod 
njega puno životne snage, puno ljubavi i neke čudne, zapravo 
mistične čistoće. Kako takav čovjek djeluje na drugoga! Sam 
osjećam da me se ne znam kako inteligentan čovjek nikada ne 
bi mogao tako dojmiti kao čisti. Stvarno je tako i baš mi ovo 
potvrđuje istinitost kršćanskih moralnih načela. Čistoća i vječ¬ 
no čistoća treba da je geslo. 

Bože, zdravlja, pa će sve! Samo treba naći kakvih zgodnih 
djela za studij Sv. Pisma. 


U I. svjetskom ratu 

U veljači 1916. polazi Ivan u vojsku. Kroz osam tjeda¬ 
na priučava se na vojnički život u Lebringu kraj Graza. 
Odanle je otpremljen u Graz i Slovensku Bistricu na dalj¬ 
nju vojnu obuku. Nakon položenog oficirskog ispita odlazi 
u Seewiesen, gdje pohađa skijaški tečaj. U siječnju 1917. 
god. kao kadet-aspirant odlazi prema Bozenu i Arsieru s 
grupom dodijeljenih mu vojnika. Tu mu je bila zadaća da 
vodi čete na položaje i natrag. Sudjelovao je u svim ofen¬ 
zivama na talijanskom ratištu. Ostaje na talijanskoj fronti 
do konca rata. 

Kako je Ivan proživljavao rat i njegove strahote, naj¬ 
bolje se vidi iz njegova dnevnika koji je uspio voditi i na 
fronti. No jedna stvar je jasna: gledajući dnevno smrti u 
oči, izvrgnut stradanjima svake vrste, Ivanov se nazor na 
svijet produbio. Sumnje i kolebanja iščezavaju u susretu 
s trpljenjem i smrću. Kršćanska vjera pojavljuje se Ivanu 
kao jedina vrijednost koja pobjeđuje sve zlo koje je Ivan 
oko sebe gledao i doživljavao. Od sada će ona stupiti na 
prvo mjesto u Ivanovoj duši, dok će svijet umjetnosti osta¬ 
ti u pozadini. I dalje je u Ivanu prisutna velika težnja pre¬ 
ma svetosti i kršćanskoj savršenosti. Pod konac rata pisat 
će Ivan svome ocu ove značajne riječi: »Zahvalan sam 
Bogu što sam sudjelovao u ratu, jer me je rat naučio mno¬ 
gomu što ne bih nikada inače spoznao. Želim živo da opet 

postanem slobodan ^ zapisi u" dnevn^u'obi- 

E£ Sama rata. Nigdje « ni 

korespondenciji ne vid! da je Ratni period sma- 

Ša st "ednfm'od 'najzanimljivijih dijelova njegova dnev- 
nika. 


Ratni dnevnik 

T¥T iqi« Velika je vjerojatnost da ću i ja 
Graz, 18. III. 1916. .— Veil l ^ g^rti ta tamo gore je 
frontu. Iskreno govoreći, ^ se ne boju ^ g mišlju da ću 

uvijek govori: posti, ne jedi previše, 

Monte Rasta, 5. X. 1917. — Gone me želje, potkapa me 
borba i nestalnost. Kad će konačno doći vrijeme, kad neće više 
biti nikakve odvratnosti, nikakve noći i nikakvog grijeha? Kad 
će doći vrijeme vječne slave, vječnog otkupljenja? Kad ćemo 
vidjeti uskrsnulog Jaganjca i sjaj njegove vječno-lijepe Majke, 
koji se proteže iznad svih svjetova? Kada, kada ćemo biti uje¬ 
dinjeni u pjevanju nebeskih korova, kada ćemo se izgubiti u 
vječnom pjevanju Sanctus, Sanctus, Sanctus, obavijeni Bo¬ 
žanskim sjajem? 



Ivan u I. svjetskom ratu 

Fonzaso, 5. II. 1918. — Boga nikada zaboraviti! Neprestano 
težiti za ujedinjenjem s njime. Svaki dan — ponajbolje zoru — 
upotrijebiti jedino za razmišljanje i molitvu, po mogućnosti u 
blizini Euharistije ili kod sv. Mise. Taj sat valja da bude izvor 
dana, u tome satu valja da čovjek zaboravi na cijeli svijet, da 
potisne sve svjetske brige, svu nervozu života, da bude miran 
kao u kolijevci. U tome se satu moraju stvoriti planovi za bu¬ 
dući dan, tu se razmišlja o vlastitim pogreškama i moli milost 
da se svlada sva slabost. Bilo bi grozno kad ovaj rat ne bi imao 
nikakve duševne koristi za me! Ne smijem onako živjeti kao 
što sam živio prije rata. Moram započeti novi, preporođeni ži¬ 
vot u duhu novo-spoznatog katolicizma. Jedini Gospodin neka 
mi pomogne jer čovjek sam iz sebe ne može ništa. 

Beč, 9. IV. 1918. — A što ću ja biti? To je teško pitanje, 
koje me muči već dulje vremena. Zanima me književnost i 
umjetnost, iako sada ne uživam više toliko u tome ... Na ovo- 

Tako ie i sa životom naroda i čovječanstva... ... + ome 

fesorili zidar Ali nešto biti valja. še ispod prozora 

je crveno, crveno crveno - krv ^rv krv^a a obUven ČQ _ 

ljudi Prepalili i pre- 

oprosti, što na nju tako rijetko mislim. Boze, Boze, vise mistic 

nog svijeta! . ,<>,u _ Neki dan vidjeh sve- 

ćeniS 1 NSra^ije^bto poljubio plamenom 

?voga Z Milosrđrs V a|eš parazite grijeha, koB.^u^usukali^u 

voto 11 budem P Ldahn°u b t a svetoi radiću i nadčovje5anskom vo¬ 
ljom. Lako je pisati, ali teško je sveto živjet . 


Plamen za beskrajnim visinama 

Rat ie završen. Ivan nastavlja studij u Beču. Roditelji 
su se kojačno složili te Ivan studira ono što je odavno se- 
lio* književnost, romanistiku i germanistiku. 

U dnevniri iz toga razdoblja »e “vo"- 

kvih tragova duševnih borbi niti kriza. Rat je izvršio svo 

^^av^litiirgijske^duhovne^fSbe. Pridružuje^ također 

vat^ka« il Postaje 1 jedTn S od^na}^tivni]hh°članova r i 1 vrši služ¬ 
bu tajnika, slm drži predavanja i razgovora s kolegam 

kako se što bolje pripremiti za kasniji apostolski rad u do¬ 
movini. Na jednom sastanku izrekao je poznate riječi: »Ba¬ 
za našega života mora biti naš preporod u Kristu, ostalo 
se sve samo od sebe na ovo niže«. Ivanovi su se roditelji u 
međuvremenu preselili u Zagreb. 

Dnevnik — Zagreb, Beč 

Zagreb, 26. IX. 1919. — Jučer je bio najznamenitiji dan u 
mome životu. Obavio sam devetu sv. Pričest na slavu Presv. 
Srca Isusova i vjerujem da ću gledati dubine Presv. Trojstva. 
Neizmjernu ovu Kristovu ljubav moram barem nekako ovdje 
zaslužiti, pa ću Božjom pomoću gledati da što snažnije nasta¬ 
vim djelo posvećenja. 

Beč, 5. IV. 1920. — Proveo sam od čiste srijede do danas u 
St. Gabrielu kraj Modlinga. Bio je to moj najljepši Uskrs: pro¬ 
življavao sam umjetnički refleks velikih događaja — Kristovu 
muku i njegovo uskrsnuće — uživivši se u liturgijsku umjet¬ 
nost. U početku smo postili, šutjeli i razmišljali. Kada se svjet¬ 
ska buka raspršila i duša ostala mirna, sama sa sobom, iz du¬ 
bina se poput pjene dizalo blato grijeha, koje se skoro nesvjes¬ 
no nakupilo_ Kao što je teologija centralna znanost, tako 

je liturgija centralna umjetnost. Liturgija je izražaj duše Cr¬ 
kve. U liturgiji se kao u kakvu zrcalu ogledava život Kristov, 
ali ne onakav kakav nam se u povijesti čini, nego onakav ka¬ 
ko ga gleda objektivni gledalac, koji nije vezan na vrijeme ni 
na mjesto, već promatra život iz visine, videći nadnaravni sa¬ 
vez svih događaja. Liturgija je najveća umjetnička tvorevina, 
koja postoji na svijetu, a uz to je centralna umjetnost, jer 
umjetnički prikazuje život Kristov, koji je centar povijesti... 
Samostan St. Gabriel ostat će mi nezaboravan za cijeloga ži¬ 
vota. 

Beč, 1. V. 1920. — Duševno sam najproduktivniji kada svla¬ 
davam otpore ili kada trpim. Dosada sam trpio i svladavao ot¬ 
pore (rat, glad) jer me je Providnost postavila u taj položaj. 
Tada sam rado trpio. No nisam se još do vinuo do te visine da 
svojevoljno izaberem savršeniji put: put trpljenja. Popeo sam 
se na stanovitu visinu i sada me sila ustrajnosti na ovoj drži. 
Ali u meni je plamen za beskrajnim visinama, žar za nepomu¬ 
ćenim grljenjem Sina i Oca i Duha, a do toga se dolazi samo 
discipliniranim, taktičkim svladavanjem samoga sebe. 

Zagreb, 14. X. 1920. — Materijalno mi, možda, nikada u ži¬ 
votu neće tako dobro biti. Sve mi ide po želji. Mogu se svake 
večeri tuširati, ležati na čistu podu, ustati u 5 sati izjutra, otići 
na sv. Misu i često primiti presv. Euharistiju. Hrane ima do- 

statno, mesa nikada, odijelo mi nije poderano, ovratnici uvijek 
čisti Imam, dakle, sve što mi tijelo zahtijeva. Obitelj daje, d 
kle čovjeku najjače sredstvo da uzmogne biti duševno krepak. 

Problem križa mogu sada teoretski studirati i dao 
sebi sada stvorim tako snažnu osnovicu da u praksi ne pod g- 
nem križu. 


U Parizu 

Posredstvom o. M. Vanina, Dl, dobiva Ivan stipendiju 
iz Francuske i s još dvojicom kolega polazi u jesen D • 
u. u Pariz gdje kroz dvije godine nastavlja svoj studij n 
Sorboni i Katoličkom Institutu. Pored studija Ivan saku¬ 
plja građu za svoju dizertaciju kojom će doktorirati u Za 
grebu U svoje slobodno vrijeme aktivno prati francuski 
katolički život. Dolazi u kontakt s mnogim katoličkim in¬ 
telektualcima i obraćenicima. Dvogodišnji boravak u Pa 
zu značio je za Ivana jedno veliko kulturno i duhovno obo- 

SaCe ivan u Parizu provodi veoma duboki religiozan život 
što nije moglo ostati skriveno. Svi u njegovoj okolini, prija¬ 
telji kao i stanodavka su to zamjećivali. S jedne strane su 
se divili, dok neke stvari nisu tada još shvaćali. Po dolasku 
u Pariz Ivan je odmah upisao i sebe i svoje kolege u kari¬ 
tativno Društvo sv. Vinka Paulskog i brinuo se za jednu 
siromašnu obitelj na pariškoj periferiji. Iz toga vremena 
datiraju njegove čuvene pariške odluke iz kojih se vidi 
kako Ivan ozbiljno shvaća Božji poziv na kršćansku sve¬ 
tost. Neke od njih donosimo u posebnom poglavlju. 

Dnevnik iz pariškog razdoblja nije opširan. Tek tu 
tamo bilježi što ga se posebno dojmilo. Trpljenje ga prati, 
zbog bolesnih očiju prijeti mu sljepoća. Unatoč tome Ivan 
uspijeva svladati studij. Rado posjećuje kapelu benediktink 
u ulici Monsieur, duhovni cetar Pariza, kamo su dolaz 
mnogi francuski intelektualci, od kojih su se neki ondje i 
obratili. Posebno ga se dojmilo oblačenje jedne nov ^^ 
benediktinke, o čemu je ostavio prekrasan opus u svome 

^ Za Ivanov intenzivni religiozni život doznali su i rodi¬ 
telji koji s time nisu bili zadovoljni. Razvila se tako veoma 
zanimljiva korespondencija između njega i maj e, vec o 

vijena u Ivanovim biografijama. Majka želi da joj sin živi 
kao i drugi, a Ivan joj u pismima obrazlaže i opravdava 
svoje stavove, dapače želi roditelje potaknuti na dublji 
vjerski život. Upozorava ih kako je ovaj život kratak, da 
je on samo priprema za vječnost i da se prema tome mora¬ 
mo što bolje pripremiti za drugi svijet. Između ostalog šalje 
joj ovu čuvenu svoju izjavu: »Znadeš da me je život na sve¬ 
učilištu u Beču, onda rat, studij i napokon Lurd potpuno 
uvjerio o istinitosti katoličke vjere i da se zato moj cijeli 
život kreće oko Krista Gospodina.« U drugom pismu Ivan 
je napisao: »Katolička vjera je moje životno zvanje i to 
mora biti svakom čovjeku bez iznimke.« Tek nakon njegove 
smrti roditelji su potpuno shvatili Ivana i postali ono oko 
čega je on nastojao za života: praktični vjernici. 

Dnevnik — Pariz 

20. I. 1921. — Tata je 12. I. za srebrni pir nakon 20 godina 
primio sv. Pričest. Moje su molitve Srcu Isusovu uslišane. U 
pismu što mi ga je pisao, vidim tipičan primjer konverzije. 
Obratio ga je nadnaravni elemenat: Milost. Još ostaje mama 
na brizi. Srce Isusovo, pomozi! 

Sv. Đurđevdan, 1921. — Bol moja još uvijek traje i zbog 
toga ne pisah skoro ništa. Hvalim Isusu Kristu da sam u pro¬ 
šloj epohi, za vrijeme korizme, mogao zaroniti u more boli Nje¬ 
gova Srca i da sam tako živio u uskoj vezi s Njime. Usput sam 
preveo križni put Paul Claudel-a. Uslijed te moje očne boli ne 
mogoh se posvetiti studiju katoličke literature, kako bih že¬ 
lio... Srce Isusovo, Tebi posvećujem svoj život; ako je na Tvo¬ 
ju slavu da trpim i tako dođem k Tebi, neka bude Tvoja volja, 
i molim Te da uza me budu u Tvome Kraljevstvu i moji rodi¬ 
telji. 

4. XI. 1921. — Prisustvovao sam kod benediktinki oblače¬ 
nju novakinja. Liturgija je veličajna. Dojam: kao da djevojče 
ide pod giljotinu u smrt. Umire svijetu, postaje struna, koja će 
na vi jeke pjevati slavu Božju. Izgarat će poput vatre i ući će 
poput mudre djevice sa zapaljenom svjetiljkom u bračne dvo¬ 
re Zaručnika. 

Valja sav svijet zaboraviti i sve sile koncentrirati u radu 
za Isusa. Zaboraviti prijatelje, planove, sve — iščeznuti sa ze¬ 
mlje, izgorjeti da zaista uđem sa što više bližnjih onamo gdje 
nas čeka Otac, Sin, Blažena Djevica Marija u Duhu Svetome, 
apostoli, mučenici, anđeli, djevice, Toma, Mahnić, Rogulja — 
svi oni beskrajni svjetovi Apokalipse. 

Mlada redovnica-benediktinka ulazi u zatvor, da iz njega 
nikada ne iziđe. Prešla je prvi prag smrti koji vodi u nebo. 
Generalova kći napušta svijet, obučena kao bijela zaručnica da 
ne utone. Post, jesti stojećki, ustati u tamnoj noći, studenoj 
S0 bi — križ naprtiti na leđa — da se spasi pogani Babilon, ti¬ 
suće prostitutki i razbludnika. 

Bože velik si, koji sitnim dušama ulijevaš nadnaravnu sna¬ 
gu... Da, zrno mora biti bačeno u zemlju i tamo umrijeti, ako 
želi da donese ploda. 

Kraljice Djevica, ulij ulje svetosti u njezinu dušu i njezi¬ 
no tijelo: neka miomiris žrtve, koja izgara, napuni zemlju svo¬ 
jim parama! 

Kad je danas prešla prag samostana, što li je mislila 7 Da 
će sada, zapravo, započeti prava priprava za onaj život... Mo¬ 
rat će svim sredstvima da sama sebe budi, da bude uvijek 
spremna na dolazak Zaručnika. Morat će joj ovaj život postati 
tako nemio, da želi čas da pređe preko drugog praga, koji vodi 
u Samostan Neba. 

Bože moj, daj da iščezne poganstvo u kome živimo! 

Tim divnim opisom, koji smo morali malo skratiti, za¬ 
vršava Ivanov pariški dnevnik. Ivan nam nije zapisao ime 
te redovnice koje vjerojatno nije znao, niti se kasnije za 
nju zanimao. Bilo je veliko iznenađenje za Ivanove prija¬ 
telje i štovatelje kad smo u ljetu 1979. g. tu redovnicu pro¬ 
našli još na životu u benediktinskom samostanu blizu Pa¬ 
riza nakon 58 godina vjernosti svome redovničkom zvanju, 
upravo kako je Ivan predvidio na dan njezinog oblačenja! 
Sestra se zove Marie Denise Chevillotte i danas ima 78 go¬ 
dina. Opširan detaljan opis toga neočekivanog i dirljivog 
otkrića, kako za sestru tako za Ivanove štovatelje, donijelo 
je Glasilo Postulature »Ivan Merz«, br. 1—2, 1979/80. 


Novi čovjek u Zagrebu 

Ivan je završio studij književnosti u Parizu i dolazi u 
Zagreb u ljetu 1922. g., kamo su se u međuvremenu pre¬ 
selili njegovi roditelji. Još iste jeseni dobiva namješten je 
kao profesor francuskog i njemačkog jezika na Nadbiskup¬ 
skoj gimnaziji, koja se tada nalazila u prostorijama dana¬ 
šnjega Bogoslovnog fakulteta na Kaptolu. To će mu biti za¬ 
nimanje do konca zemaljskog života. Iduće godine 1923. 
doktorirao je na Filozofskom fakultetu Sveučilišta u Za¬ 

grebu radnjom o utjecaju liturgije na francuske književ¬ 
nike. Stanovao je zajedno sa svojim roditeljima u tadašnjem 
Starčevićevom domu, blizu kolodvora, danas Starčevićev 
trg br. 6, drugi kat. 

Šest je godina Ivan proživio u Zagrebu. U tom krat¬ 
kom vremenu učinit će veoma mnogo, zaorat će duboku 
brazdu na polju hrvatskog katolicizma. Poput meteora za- 
svijetlit će na nebu Crkve u Hrvatskoj. Ali mu se svjetlo 
neće ugasiti nego će ostati trajno svijetliti kao zvijezda vo¬ 
dilja po kojoj čovjek nalazi sigurnu životnu orijentaciju. 

Mnogi koji prvi puta čuju za Ivana Merza s pravom 
se pitaju što je učinio taj mladi čovjek, u čemu je njegova 
veličina da se o njemu toliko govori i piše, da se pokreće 
postupak za njegovu beatifikaciju, da mu se tijelo nakon 
pedeset godina prenosi s Mirogoja u jednu zagrebačku 
crkvu, da mnogi nalaze u njemu prijatelja, uzor, ideal, vo¬ 
đu, dapače program života i rada? Na ovo pitanje nije mo¬ 
guće odgovoriti u potpunosti jednom rečenicom. Tolike stu¬ 
dije i knjige koje su o Merzu napisane na temelju njego¬ 
va bogatog života i rada teško je sažeti u nekoliko rečeni¬ 
ca. Stranice koje slijede u ovom kratkom prikazu Ivanova 
života i rada žele pružiti čitatelju osnovne podatke o toj 
izuzetnoj pojavi hrvatskoga katolicizma. 

Ivan dolazi iz Pariza s jasnom sviješću da je »kato¬ 
lička vjera njegovo životno zvanje«, kako je to pisao maj¬ 
ci prije povratka. Dolazi znajući što hoće, s cijelim jednim 
duhovnim programom koji želi ostvariti. Možda je to naj¬ 
bolje izrazila Marica Stanković, Ivanova bliza suradnica u 
odgojnom radu s mladima: 

»Novi se čovjek pomaljao na našem obzorju. Dolazio je 
čovjek kojemu vjera nije bila tradicija već život, a kato¬ 
lički rad nije smatrao sportom već borbom za neumrle 
duše.« 

Kao profesor Ivan savjesno obavlja svoje staleške duž¬ 
nosti poput tolikih perofesora koji su također tada živjeli i 
radili u Zagrebu. U tome nije bila njegova veličina. 

Sve svoje slobodno vrijeme Ivan posvećuje odgoju hr¬ 
vatske mladeži u tadašnjim katoličkim organizacijama, na¬ 
pose u Hrvatskom Orlovskom Savezu. I na tom području 
bilo je mnogo Ivanovih kolega i angažiranih katolika koji 

su se kao Ivan do maksimuma žrtvovali na polju katoličkog 
apostolata. Mnogih se sjećamo sa zahvalnošću, imena im 
ostaju zapisana svijetlim slovima u povijesti hrvatskog ka¬ 
tolicizma. I kad bismo mjerili samo vanjskim mjerilima, 
onda niti tu ne bismo mogli pronaći nešto posebno što bi 
Ivana po vanjskim efektima izdizalo nad njegove surad¬ 
nike. I drugi su kao on radili u katoličkim organizacijama, 
putovali po našim mjestima, držali predavanja, radili s 
mladima, pisali članke, organizirali susrete, sastanke, pri¬ 
redbe, diskutirali, išli u crkvu, molili se, pričešćivali se, 
itd., činili sve što je bitno za jednog angažiranoga kato¬ 
ličkog laika. 

Ipak, Ivan Merz svojom pojavom sve njih nadvisuje, 
svima, dapače i svojim najbližim suradnicima postaje idej¬ 
ni vođa koji u našu katoličku javnost unosi jedan novi na¬ 
čin mišljenja, osjećanja i prosuđivanja. 

To jedinstveno što na Merzu privlači i oduševljava jest 
u prvom redu ljepota njegove duše, koja je bila sva pro¬ 
žeta Božjim svijetom, sva bila puna Boga. Ljepota njegove 
duše i njegova života, koji je bio sav posvećen Kristu i pro¬ 
širenju njegova Kraljevstva, sinula je u svemu svome svje¬ 
tlu tek nakon njegova odlaska s ove zemlje. Mnogi su ostali 
očarani čitajući stranice njegova dnevnika i promatrajući 
kako se Ivan iz dana u dan, uz osobno nastojanje i borbu 
penje do vrhunca kršćanske svetosti da bi s tih Božjih vi¬ 
sina privlačio tolike koji su krenuli njegovim putem. 

Druga značajka Ivanove veličine jest njegov idejni svi¬ 
jet, njegova bogata duhovna baština, književni opus od pre¬ 
ko tri tisuće stranica, čime je snažno utjecao na našu kato¬ 
ličku javnost, na javno mišljenje, na idejna gibanja među 
hrvatskim katolicima. Postao je čak »simbol stanovite du¬ 
hovne orijentacije i kamen međaš hrvatskog katolicizma« 
veli za nj D. Ž., njegov blizi prijatelj. Zašto? 

Jer je Ivan novim žarom i punom proživljenom sviješću 
kao laik iznio na svjetlo ljepotu kršćanskih istina, veličinu 
Crkve kao mističnog tijela Kristova, važnost crkvene nauke 
za život svakog katolika, vrijednost liturgije za osobni du¬ 
hovni život, važnost Papinstva za katolike i narode; nagla¬ 
sio je potrebu angažiranja laika u apostolatu Crkve, ali uvi¬ 
jek u suradnji i ovisnosti o crkvenoj hijerarhiji; zalagao 

se za nepolitičko djelovanje katoličkih organizacija, nasto¬ 
jeći da one u prvom redu promiču nadnaravno duhovno 
dobro svojih članova. I sve to što smo nabrojili nije bila 
kod njega samo teorija nego je en iza svega toga stajao 
snagom svoga uvjerenja, dubinom svoga doživljenoga isku¬ 
stva o istinitosti svega što je zastupao i propagirao. »Bio 
je, možda, jedini među nama koji je sve ono što je napisao, 
napisao u svetom zanosu i blistavom okrilju nerazjašnjene 
Milosti. Tu je bila njegova snaga, a i danas je. Zato je mo¬ 
gao djelovati na mladež i baš nju učiniti onom kojia će bra¬ 
niti Boga.« Tako je pisao njegov prijatelj, hrvatski pjesnik 
Ton Smerdel. 

Sva Ivanova vanjska aktivnost bila je samo očitovanje 
bogatstva njegove nutrine, koju je svjesno i s mnogo osob¬ 
nog zalaganja učinio dostojnim prebivalištem Trojedncga 
Boga. Njegova osoba i njegovo djelo tvore jednu zaokru¬ 
ženu i harmoničnu cjelinu i tek s trudom pokušat ćemo, 
kako slijedi, razdvojiti i prikazati zasebno najznačajnije vi¬ 
dove tog »remek-djela Duha Svetoga«, kako je zagrebački 
nadbiskup F. Kuharić nazvao našega Ivana. 

Svari moli 

Veličina čovjeka sastoji se u njegovu odnosu prema 
Bogu a taj se odnos najprije ostvaruje kroz molitvu. Iz Iva¬ 
nova dnevnika već od početka zapaža se njegova sklonost 
molitvi. Zapisuje nekad kraće nekad duže zazive i molitve, 
veoma lijepe, dirljive, sadržajne. 

Taj život molitve na koji ga je poticala nevidljiva Mi¬ 
lost samo će rasti i razvijati se, tako da će zadnjih godina 
sav Ivanov život od jutra do naveče biti prožet duhom mo¬ 
litve i sabran ja. Od mnoštva činjenica i izjava o njegovu 
molitvenom životu navodimo ovdje samo najznačajnije. 

Već na početku treba naglasiti da je glavna karakte¬ 
ristika Ivanova molitvenog života bila uska povezanost s 
liturgijom, službenom molitvom Crkve. U njegovu životu 
molitve ne opažamo ništa posebno od onoga što Crkva u 
ono vrijeme ne bi preporučivala i prakticirala. Ivan je to 
s punim poletom i žarom svoje duše prihvatio i učinio svo¬ 
jim. Liturgijska molitva Crkve kao i ostale dopuštene po- 

božnosti bile su tako utjelovljene u njemu da se čovjek nije 
mogao oteti dojmu da pred sobom ima autentičnog pred¬ 


stavnika Crkve koja moli. 


Bazilika Srca Isusova u Zagrebu 


Kako se konkretno 
odvijao njegov molitveni 
život? Centar njegovog 
odnosa s Bogom bila je 
svakodnevna sv. misa i 
sv. pričest u Bazilici Sr¬ 
ca Isusova. Dok pišemo 
ove retke, još žive osobe 
koje se sjećaju kako je 
Ivan svakog jutra u pola 
sedam dolazio u isuso¬ 
vačku crkvu u Palmoti- 
ćevoj ulici gdje je sa 
svoga mjesta u blizini 
oltara sv. Alojzija iz svo¬ 
ga velikog francusko-la- 
tinskog misala »molio« 
sv. misu, kako je on to 
sam izjavio. Ideal mu je 
bio prisustvovati pjeva¬ 
noj, konventualnoj sv. 
misi, kako se ona služi u 
kontemplativnim redo¬ 
vima, no ta mu se mo¬ 
gućnost rijetko pružala. 


Svaki je dan obavljao razmatranje u trajanju od tri 
četvrt sata, kako je to zapisao u jedno anketi. Posebno je 
zastupao potrebu obavljanja liturgijskog razmatranja o 
tekstovima sv. mise dotičnoga dana. Sam je to činio i dru¬ 
gima preporučivao. 

Njegovi ga prijatelji veoma često nalaze u njegovu 
stanu kako moli Časoslov božjeg naroda (brevijar). Ivan je 
želio da ga moli u zajednici pa je to pokušavao s jednim 
svojim prijateljem. Za veće blagdane polazio bi ccima fra¬ 
njevcima na Kaptol da zajedno s njima na svečaniji način 
pjeva Božanski časoslov. 

Krunica mu je bila svaki dan u rukama. Zavolio ju je 
posebno nakon posjeta Lurdu. Sam veli da mu je ona od 
tada postala drugi najbolji prijatelj. Prvi mu je bila Euha¬ 
ristija. Moli je kad ide ulicom, u raznim okolnostima pa i 
onda kad se za to traže i osjetljive žrtve, kao ono u Rimu 
kad je u dva sata u noći nakon što je svoje hodočasnike 
smjestio na konak, još smogao snage da je klečeći pred svo¬ 
jim krevetom izmoli. Što je u njoj nalazio, vidi se iz njego¬ 
va savjeta danog jednoj djevojci: 

»Kad vam bude u životu teško i kada vas snađu ne¬ 
volje, uzmite Gospinu krunicu i ona će vas utješiti i dati 
vam snage da sve mirno snosite s potpunim predanjem u 
volju Božju«. 

Adoracija pred Presvetim Sakramentom bila mu je po¬ 
sebno draga pobožnost. Toliki su bili potaknuti na dublje 
štovanje Euharistije kad bi vidjeli kako Ivan s mnogo po¬ 
štovanja čini poklon pred Presvetim ili kleči u dubokom 
sabran ju i počitanju pred Svetohraništem. Prisustvujući 
blagoslovu s Presvetim, pogled bi mu sav utonuo u pro¬ 
matranju Presv. Hostije kao da se gubi u daljinama vječ¬ 
nosti, sjeća se jedna osoba koja ga je takvog vidjela u crkvi 
sestara milosrdnica u Frankopanskoj ulici. Ivan nikad ne 
propušta da pozdravi Isusa prisutnog u Euharistiji kad bi 
prolazio mimo koje crkve ili kapele. Njegovi đaci još ga se 
danas sjećaju kako je često za vrijeme odmora Ivan dola¬ 
zio u gimnazijsku kapelicu na kratku adoraciju. S kakvim 
je počitanjem i pobožnošću primao svetu pričest, o tome 
su nam ostavili dirljiva svjedočanstva svećenici koji su mu 
je podjeljivali. Sve je to bio samo vanjski izražaj njegove 
velike euharistijske pobožnosti i duboke vjere u prisutnost 
Isusa Krista u ovom sakramentu svoje ljubavi. Ovako je 
to izrazio Ivanov bliži prijatelj: 

»Tko bi se s Merzom našao u crkvi, taj je gledajući ga 
osjetio stvarnu prisutnost Božju. Jer njegov je poklek bio 
tako pun poniznosti, poštovanja i srca, da je upućivao na 
prisutnost svetog, čistog, pravednog, beskonačnoga Božan¬ 
stva, pred kojim se mora pasti na koljena i dati svu dušu 
kao što je činio i on.« 

Liturgija - čarobna ljepota 

Široko područje Ivanova interesa, njegov veliki i sveti 
»hobi« bila je liturgija. Ovdje stojimo pred jednim od pa¬ 
radoksa Ivanova života. Uz tolike svećenike, redovnike i 
redovnice on, mladić, svjetovnjak, postaje jednim cd naj¬ 
većih promicatelja liturgijske obnove u Hrvatskoj. 

Što je to bilo u liturgiji da je Ivana tako privlačilo, 
oduševljavalo, da je potpuno zaokupilo interese njegova 
duševnog svijeta? Odgovor nam daje njegova duša koja je 
težila da se sve više i više ujedinjuje s Bogom, a to je či¬ 
nila najbolje po službenoj molitvi Crkve, kroz liturgiju. S 
druge^ strane svoju veliku sklonost prema umjetnosti Ivan 
je najsavršenije našao ostvarenu i osmišljenu upravo u li¬ 
turgiji. Za njega je liturgija vrhunac umjetničkog ostvare¬ 
nja, područje gdje surađuju sve umjetnosti, dapače litur¬ 
gija je za nj umjetnost i život. 

Još od studentskih dana Ivan se zanima za liturgiju. 
U Beču je obavio liturgijske duhovne vježbe za Uskrs 1920., 
koje su na nj ostavile duboki dojam. U Parizu se njegov in¬ 
teres za liturgiju dalje proširuje. Rado posjećuje kapelu 
sestara benediktinki, poznati duhovni centar za pariške in¬ 
telektualne krugove. Za temu svoje dizertacije Ivan odabire 
utjecaj liturgije na francuske književnike. Za tu svrhu pro¬ 
čitao je brojna djela francuskih književnika. 

Vrativši se u Zagreb, Ivan piše brojne članke o litur¬ 
giji po katoličkim časopisima, drži liturgijska predavanja, 
zalaže se da mladi što bolje upoznaju liturgiju, da mole li¬ 
turgijski, da razumiju što svećenik moli kod oltara jer se 
onda sv. misa služila još latinskim jezikom, da sudjeluju 
u misi. 

Poslušajmo samo nekoliko izvadaka iz Ivanovih pre¬ 
krasnih članaka o liturgiji. Prvi donosimo iz njegova pro- 
gramatskog članka »Duhovna obnova po liturgiji«: 

»Liturgija je službena molitva Crkve, službena molitva 
Zaručnice Kristove, razgovor između Zaručnice i Božanskog 
Zaručnika. O, kako mi rado prisluškujemo kada se dva veo¬ 
ma mudra čovjeka međusobno razgovaraju; nama se čini da 
se naše grudi proširuju i da mi postajemo mudrijima. A što 
biva tek onda kada prisluškujemo razgovor između Krista- 

-Boga i njemu slične Crkve? Zar da sav taj idejni svijet 
ostane za nas bezpredmetan, da ne digne naše živote do neiz¬ 
mjernih visina božanskog života_Da, toliko blago mi ka¬ 

tolici ostavljamo zapušteno, a čudimo se da naš rad često 
ne urađa blagoslovom. Po liturgijskom razmatranju svaki 
katolik postaje velik i univerzalan. On ostavlja po strani 
svoje osobne interese i počinje osjećati što osjeća sama Cr¬ 
kva, taj velebni odraz samog neizmjernog Krista. Na temelju 
se Liturgije svaka pojedina duša odgoja. Može se reći da je 
Liturgija pedagogija u pravom smislu riječi, jer pomoću 
nje vjernik u svojoj duši proživljava sve faze vječnog Kri¬ 
stova života.« 

U istom članku Ivan daje tri savjeta, koja potom op¬ 
širno razrađuje, na^ koji se način po liturgiji dolazi do du¬ 
hovne obnove: 1. Čitati dnevno duhovno štivo kako bi se 
mogli bolje razumjeti liturgijski tekstovi. 2. Razmatrati 
dnevno na temelju misala. 3. Kod svake svete mise kojoj se 
prisustvuje treba se i pričestiti. 

U drugom članku »Liturgija i umjetnost« Ivan pun 
oduševljenja ovako veli: 

»Tako je čarobna ljepota katoličkih obreda da čovjek, 
koji je jednom osjetio njene čari, osjeća u duši čežnju da sve 
ostavi i sav svoj život provede u liturgijskim molitvama, 
pjevajući dan i noć bez prestanka hvalospjeve Presvetomu 
Trojstvu.« 

Ne čudi nas stoga da sve ono što je Ivan napisao i uči¬ 
nio za liturgijsku obnovu predstavlja toliki materijal te je 
iz njega mogla nastati jedna doktorska dizertacija. Napi¬ 
sao ju je i uspješno obranio u Rimu 1975. g. na Papinskom 
liturgijskom institutu Anselmianumu dr. Marin Škarica, 
svećenik splitske nadbiskupije. To je prva doktorska dizer¬ 
tacija koja je o Ivanu Merzu napisana, a nosi naslov »Ivan 
Merz, promicatelj liturgijske obnove u Hrvatskoj«. 


Euharistija - izvor života 

Centar liturgije jest pashalni misterij — vazmeno otaj¬ 
stvo — koje stoji i u središtu crkvene liturgijske godine i 
svakog liturgijskog dana. Sveta misa, euharistijska Kristo¬ 
va žrtva u kojoj se vazmeno otajstvo svakodnevno uprisut- 

nj uje na našim oltarima, u našim crkvama i kršćanskim 
zajednicama, bila je i središte Ivanova života. Piše Ivan u 
članku »Duhovna obnova po liturgiji«: 

»Evo što je najhitnije. Najveća stvar koja opstoji na 
svijetu jest sv. Crkva, najveća stvar u Crkvi jest misa, a u 
misi pretvorba. I kao što je Krist za svog zemnog života bio 
usmjerio sve svoje misli prema Golgoti, tako zaručnica Kri¬ 
stova, Crkva, upire sve svoje poglede prema oltaru. Sto se, 
dakle, događa na oltaru to je najveća stvar koja se uopće 
zbiva na svijetu.« 

Od kada je Ivan počeo voditi svoj dnevnik, opaža se 
kod njega posebna sklonost prema sakramentu Euharistije. 
Bez skepse i diskusije Ivan prihvaća vjeru Crkve u realnu 
prisutnost Kristovu u Euharistiji. Što je Ivan dalje dozri¬ 
jevao, to se sve više u njemu osjećala težnja za stalnim, 
svakodnvenim primanjem sv. pričesti. Na jednom mjestu u 
svome dnevniku zabilježi t će: »Pričest je izvor života!« 

Dolaskom u Zagreb Ivan si tako organizira život da 
svaki dan može primati sv. pričest. I kad je bio na putova¬ 
njima, uvijek je našao mogućnost da se pričesti. Dirljiva su 
svjedočanstva njegovih prijatelja koji nas o tome izvješću¬ 
ju. Bio je sav prožet euharistijskim duhom. Već smo spome¬ 
nuli njegove adoracije, njegove posjete i poklone prisutno¬ 
me Kristu u Euharistiji koji su tako dubok dojam ostavlja¬ 
li na sve prisutne. 

»Govorio sam sa žarom koji mi je dala presv. Euhari¬ 
stija«, reći će nakon jednog predavanja koje je održao na 
velikom Sletu katoličke mladeži u Mariboru 1920. g. Tim 
žarom bio je nadahnut sav njegov apostolat. To je već tako 
očito iz one lozinke koju je Ivan dao orlovskoj organizaciji: 
»Žrtva-Euharistija-Apostolat«. Tri riječi koje sadržavaju 
cijeli jedan program koji je Ivan prvi ostvario, a za njim 
su pošli mnogi. Te riječi stoje danas uklesane na mramor¬ 
noj ploči na njegovu grobu. 

Od brojnih svjedočanstava koja su nam zapisana o Iva¬ 
novoj velikoj pobožnosti prema sv. Euharistiji navedimo 
ono od Ivanova prijatelja svećenika don. M. Blaškovića s 
Hvara: 

»Smatrao sam ga ne samo svojim prijateljem nego i du¬ 
hovnim vođom. Jednom mi je služio kod sv. mise. Kad sam 
mu pružao sv. pričest, pričinilo mi se da mu s lica izlaze neke 

zrake, tako je ono bilo anđeoski svijetlo, gotovo preobraže- 
no, kakvo se vidi tek na slikama sv. Alojzija ... Nikada ne¬ 
ću zaboraviti one minute otkrivenja! Oh ti bi zaslužio da 
misiš, ia ja da ti ministriram, govorio sam u sebi vraćajući 
se sav uzbuđen s njime u sakristiju, gdje je on opet dugo, 
dugo molio.« 

Iako nam Ivan nije ostavio posebno djelo o sv. Euha¬ 
ristiji, činjenica je da su mnogi njegovi spisi prožeti Euha¬ 
ristijom i njezinim duhom. Kao biseri razasuti su u njegovoj 
bogatoj duhovnoj ostavštini. Evo ih nekoliko uzetih iz raz¬ 
nih njegovih spisa: 

»Mi živimo u sretno doba; svi možemo uživati 
plodove pontifikata Pija X. možemo često i dnevno biti s 
onim koji je sva naša radost. Po odredbi svetoga Pape zemlja 
je postala nebom. Sveta Pričest najbrže i najlakše prepora- 
đa i diže naš nutarnji život. U svetoj Pričesti duša slavi svo¬ 
je trijumfe, ona postaje slična svome Božanskom Zaručniku, 
postaje božanska. 

Budite uvjereni da je sv. Misa bez sv. Pričesti donekle 
fragmentarna. Po svetoj Pričesti postanimo dionicima bes¬ 
krajnog života Riječi Božje. U tom činu gdje se Vaše tijelo 
i vaša duša ujedinjuje sa samim božanstvom mora da je vr¬ 
hunac vašega života; u tom je činu i vrhunac cjelokupne 
liturgije. 

Sv. Euharistija nas vodi k vrhuncu kršćanske savrše¬ 
nosti, pravog nutarnjeg života. Ona je naša prva radost na 
zemlji; po njoj već postajemo dionicima buduće nebeske 
slave. 

Ona je vatra koja u nama pali rđe grijeha i daje živo¬ 
ta našoj duši tako da i ona usplamti novim žarom. Tada mi 
sami u sebi iskusimo riječi sv. Pavla koji veli: živim ja, ali 
ne ja, nego u meni živi Krist. 

Najsigurnije sredstvo za očuvanje čistoga života? Odu¬ 
ševljenje za svetu Crkvu, koje se temelji na poznavanju 
vjere. Dnevna sv. Pričest, sistematsko dnevno svladavanje 
tijela. 

Iz Lurda se hodočasnici vraćaju duboko uvjereni da 
Tvorac svijeta i lurdski čudotvorac zarobljen kralj uje u Sve- 
tohraništu svake katoličke Crkve i božanskom ljubavlju iz¬ 
gara za ljudskim dušama s kojima se želi često i dnevno 
sjediniti. 

Bez presv. Euharistije tijelo ne može postati dovoljno 
pokorno duši; svaki tjelesni uzgoj koji nije euharistijski ne- 

potpun je. Bez Euharistije se ne može odgojiti čist naraštaj, 
a uzgoj omladine, koji ne ide za tim, promašio je svoj cilj. 

Vladavina se Duha Svetoga vidljivo očituje u rimskoj 
Crkvi usred koje blista presv. Sakrament. Ovaj je tih, ne¬ 
pomičan, ali njegovu vanjsku aktivnost preuzimlje katolička 
hijerarhija. Kao što je Papa na čelu hijerarhije, tako je Eu¬ 
haristija vrhunac sakramenata.« 

Iz tih redaka kao i iz mnogih drugih Ivanovih spisa vidi 
se kakva je vatra gorjela u Ivanovu srcu kad je riječ o Eu¬ 
haristiji pa nas ne čudi da je taj plamen zahvatio tolike 
mlade i odrasle koji su s Ivanom bili u kontaktu. Zaklju¬ 
čimo ovaj kratki pogled u Ivanov euharistijski život riječi¬ 
ma njegovog duhovnog vođe, o. Vrbaneka: 

»Činjenica je da je Ivanu Hostija središte svemu: i 
dnevnom redu i životnoj osnovi; i njegovoj orlovskoj organi¬ 
zaciji i zamisli jednog romana; i nutarnjem liturgijskom ži¬ 
votu i vanjskim crkvenim proslavama. Gdje god se Ivan po¬ 
javi, bit će i nešto euharistijsko; a u zadnjih pet godina Iva¬ 
nova života u našoj katoličkoj javnosti bilo je i obrnuto: 
gdje god je bilo što veliko i lijepo euharistijsko, tu je bio i 
Ivan svojim lijepim udjelom.« 


Prema punini kršćanskog života 

Veoma rano Ivan dolazi do spoznaje da ovaj život »nije 
uživanje nego žrtva, da mnogo toga lijepoga i ne gleda«, 
kako je zapisao u svome dnevniku. Paralelno s tim uvje¬ 
renjem opaža se kod Ivana velika težnja prema moralnim 
vrijednostima. Imponiraju mu ljudi karakterni, koji ne tra¬ 
že samo uživanje nego koji se za nešto zalažu, koji imaju 
određeni cilj u životu. Približavanjem kršćanskoj vjeri Iva¬ 
nova težnja prema moralnim vrijednostima pretvorit će 
se u izričito nastojanje oko kršćanske savršenosti. Ivan će 
upravo gigantskim koracima kročiti putem prema onom 
idealu koji je Krist Gospodin pokazao u Evanđelju. I dok 
s jedne strane u toj Ivanovoj težnji prema svetosti jasno 
zapažamo izričito djelovanje Božje Milosti, koja ga je poti¬ 
cala i usmjeravala, toliko isto tako ne možemo se dostatno 
nadiviti Ivanovoj suradnji s Milošću. Do maksimuma se za¬ 
laže odgovarajući spremno na sve poticaje Duha. O njego¬ 
vu nastojanju oko osobnog usavršavanja u moralnom smi¬ 

slu sačuvali su nam se dragocjeni pisani dokumenti, te razne 
Ivanove bilješke pa možemo veoma jasno dobiti uvid u tu 
izabranu dušu u kojoj je Milost bila tako darežljiva. 

Njegovo herojsko nastojanje da se izdigne iznad pro- 
sješnosti i kroči putovima evanđeoske svetosti, najviše do¬ 
lazi do izražaja u bilješkama iz njegovih duhovnih vježbi 
i u odlukama koje je činio. Gotovo svake godine još od stu¬ 
dentskih dana Ivan je obavljao duhovne vježbe. Nekoliko 
dana bi se povukao ili sam ili s drugima u tišinu i samoću 
i ondje pod vodstvom kojeg svećenika razmišljao o temelj¬ 
nim istinama naše vjere i u njihovu svjetlu donosio odluke 
za reformu svoga života. Kako su njegove bilješke iz duh. 
vježbi objavljene u tri knjige koje su poslije rata o njemu 
napisane, to ćemo se ovdje zadovoljiti da iznesemo samo 
neke od značajnijih odluka kojima je odredio sebi pravilo 
života u svjetlu Evanđelja. 

Još u Parizu Ivan si sastavlja svoje životno pravilo od 
24 odluke. Evo nekoliko značajnijih: 

»Na sasvim tvrdom ležati. U petak glad osjećati. Gim- 
nasticirati svaki dan u kojim god prilikama. Jednom mje¬ 
sečno 24 sata ništa ne jesti ni piti. Su višak svojih dobara si¬ 
romahu pokloniti. Svaki dan bar jednom se posvema Bogu 
pomoliti. Ići u neugodne situacije. Poniženje pred ljudima 
s veseljem primiti. Ne odati se nikada odviše jednostrano 
znanosti. Biti sa životom u najužem kontaktu.« 

Kako se zamjećuje iz tih odluka, a i iz kasnijeg Iva¬ 
nova života, prakticirao je i tjelesne pokore, post i druga 
odricanja koja su uvijek imala i imaju svoj smisao i zna¬ 
čenje u kršćanskom životu. S jedne strane želio je njima 
dati zadovoljštinu Bogu za tolike grijehe koji se u svijetu 
počinjaju, a s druge strane nastojao je svoje tijelo potpuno 
podložiti duhu i višim duhovnim vrijednostima. 

Došavši u Zagreb, Ivan je i dalje nastavio s praksom 
obavljanja duh. vježbi i svoga nastojanja oko kršćanske 
svetosti. U promijenjenim prilikama života nastajale su no¬ 
ve odluke koje pokazuju kako u svim prilikama Ivan traži 
ono što je bolje, savršenije, Bogu ugodnije. Čak i polazeći 
na operaciju u bolnicu, iz koje se nije više vratio, Ivan nosi 
zajedno sa svojim velikim misalom i knjigom razmatranja 
i svoje odluke iz posljednjih duh. vježbi. Evo samo nekih 

od njih koje nam ujedno pokazuju gdje je Ivan osjećao da 
je nesavršen i što je nastojao osobnim zalaganjem ukloniti: 

»Kao pokoru što savršenije vršiti staleške dužnosti. Pri- 
čestiti se svaki dan i po mogućnosti pohoditi presv. Oltarski 
Sakrament. Kod svakog obroka učiniti koju pokoru za spas 
duša. Biti što uredniji. Nikada ne prigovarati jelu. Savjesno 
vršiti staleške dužnosti i to smatrati za križ moga života, za 
moje dnevno razapinjanje, koje donosi blagoslova u radu 
za spašavanje duša u Katoličkoj Akciji. U sebi bez prestan¬ 
ka pobuđivati čine ljubavi prema dragom Bogu, Spasitelju. 
Krećem se kao riba u moru, u dragome Bogu. To će me oču¬ 
vati brzine, dati mir i u drugima ljubav probuđivati.« 

Kad je Ivanov životopis postao dostupan javnosti, 
mnoge osobe koje su čitale Ivanove odluke i druge duhovne 
bilješke iz kojih se vidi njegovo herojsko uzdizanje u visi¬ 
ne kršćanske svetosti, bile su ohrabrene u svojim nastoja¬ 
njima oko savršenijeg kršćanskog života. Jedna liječnica iz 
Zagreba tvrdi kako joj je samo jedna Ivanova odluka »Ići 
u neugodne situacije« veoma često pomogla u životu i bila 
odlučujuća i za njezino profesionalno usmjeravanje. 

Uz trajnu težnju prema kršćanskoj svetosti Ivan je 
osjećao duboku želju za proživljavanjem duhovnog života. 
Kad mu je u jednoj anketi bilo postavljeno pitanje što je 
duhovni život, odgovorio je: »Razmatranje o božanskim 
stvarima; sudjelovanje u unutrašnjem Božjem životu«. Na 
daljnje pitanje da li mu je duhovni život potreban i zašto, 
odgovara: »Jest. Jer bih bez njega prestao bivstvovati. Bez 
toga je pakao.« 

Kao i na svim područjima ljudske djelatnosti tako je 
posebno u duhovnim stvarima potrebno znanje stručnjaka 
i iskustvo starijih. Ivan je to brzo uvidio. Već u Parizu ima 
stalnog ispovjednika o. Pressoir-a, sulpicijanca, koji je bio 
duhovnik jednog pariškog sjemeništa. Dolaskom u Zagreb 
Ivan izabire među očima isusovcima u Bazilici Srca Isuso¬ 
va o. Josipa Vrbaneka za svoga duhovnika i ispovjednika 
koji će mu to biti do konca njegova života. Ivan mu je re¬ 
dovito dolazio subotom na ispovijed i veoma često na du¬ 
hovne razgovore i savjetovanja. Nije donosio niti jedne 
važnije odluke za svoj osobni život i za svoje djelovanje a 
da se nije s njime posavjetovao, držeći se onih Isusovih ri¬ 
ječi: »Tko vas sluša mene sluša.« 

S Marijom k Isusu 



Lurd 


Da je Blažena Djevica Marija imala posve određenu 
ulogu u Ivanovu životu, i to doznajemo iz njegova dnevni¬ 
ka. Spominje je već u prvom dijelu upravljajući j-oj iskrene 
i dirljive molitve i zazive da ga čuva, štiti, da mu pomaže 
u životu, da ga očuva od moralnog zla, da mu sačuva či¬ 
stoću duše. Malo-pomalo će ideal žene naći potpuno ostva¬ 
ren u Mariji, u kojoj nalazi usredotočenje svega uzvišeno¬ 
ga. Već u devetnaestoj godini Ivan zavjetuje čistoću do že¬ 
nidbe. O tome bilježi u svome dnevniku 12. XII. 1915. »Neki 
dan sam zavjetovao BI. Djevici čistoću do ženidbe. Možda 
će to trajati i do smrti.« Po svemu se zaključuje da je to 
bio blagdan Bezgrešnog Začeća 8. prosinac. Ivan se nije 
prevario u svojoj slutnji. Osam godina kasnije stvarno će 
zavjetovati vječnu čistoću također na blagdan Bezgrešnog 


39 




Začeća i time cijela svoje biće posvetiti božanskoj ljubavi, 
a kroz nju će se darovati tolikoj braći, i sestrama u vjeri. 

Ivanova pobožnost prema Blaženoj Djevici Mariji naj¬ 
više je bila povezana s Gospom Lurdskom. Ivan je hodo- 
častio u Lurd još kao student iz Pariza. Taj će posjet Lur- 
du na njega ostaviti dubok dojam i bit će jedan od mome¬ 
nata koji su ga potpuno učvrstili u istinitost katoličke vje¬ 
re pa će se od tada, kako sam piše, »sav njegov život kreta¬ 
ti oko Krista Gospodina«. O tome što je za nj značio Lurd 
pisao je svome prijatelju ing. D. Maroševiću iz čega se ta¬ 
kođer vidi kako je i Ivan prolazio kroz period sumnji u 
svome rastu u vjeri. Piše iz Pariza 1921. g.: 

»Da, u Lurdu sam naučio što je krunica i to mi je od 
sada drugi najbolji prijatelj. Prije Lurda, iskreno priznajem, 
bila je u dnu duše neka sumnja, neki osjećaj da li se ja ne 
molim kakvome fantomu moje mašte?! Molio sam dakako, 
jer da sam prestao, znači ne vjerovati u BI. Djevicu Ma¬ 
riju. A kuda onda? Okreni se od katolicizma, sve je oko tebe 
Aračno i ružno. Dakle, Lurd je mojoj razumnoj vjeri pri¬ 
dodao osjećajni momenat.« 

Došavši u Zagreb Ivan će postati veliki branitelj Lurda 
i širitelj pobožnosti prema Gospi Lurdskoj. Napisao je broj¬ 
ne članke o Lurdu i jednu brošuru. Napose se ističe njego¬ 
va stručna kritika Zolinog romana Lurd, u kojoj je ozbilj¬ 
no upozorio na Zoline falsifikate i njegova iskrivljivan]a 
objektivnih činjenica koje su povezane s Lurdom. Ivan je 
održavao brojna predavanja uz dijapozitive o Lurdu ne sa¬ 
mo u Zagrebu nego i po drugim mjestima naše domovine. 
Još žive osobe koje se toga rado sjećaju. Ivan je govorio 
takvim uvjerenjem i oduševljenjem da je mnoge priveo 
natrag k vjeri i vjerskom životu, veli o. Vrbanek. Nakon 
jednog takvog predavanja u selu Sv. Iliji kod Varaždina 
prije podnevne velike sv. mise, kod koje se i pričestio, na¬ 
rod je sav zadivljen komentirao: »Tako učen profesor, pa 
ovako drži svoju vjeru, to je nešto.« 

Lurd ii sve ono što je s nj/ime bilo povezano Ivana za¬ 
nima u prvom redu ukoliko je to snažna obrana i dokaz za 
istinitost katoličke vjere. Zato će pod tim vidom Ivan najvi¬ 
še propagirati Lurd i pobožnost Gospi Lurdskoj. Dirljivi 
su njegovi opisi lurdskih svečanosti, procesija, čudesnih 

ozdravljenja. Zanosnim riječima Ivan opisuje te vidljive 
manifestacije vjere koje čovjeku približuju nadnaravne 
stvarnosti. Evo samo nekih izvadaka: 

»U Lurdu te najprije obuzme osjećaj da je tamo Ona, 
Majka Božja koja je veća i moćnija i ljepša nego li svi oni 
pirinejski gorostasi koji Lurd okružuju... Dakle, pred to¬ 
bom je Ona — to je jedan realan osjećaj koga se ne možeš 
otresti — a tisuće vjernika, po noći svaki s upaljenom svi¬ 
jećom u ruci, ide u serpentini uz brežuljak i pjeva bez pre¬ 
stanka Ave, Ave, Ave Maria. Svaka svijeća, koja trepti, to 
je jedna duša, koja će danas sutra ili za koju godinu k Njoj. 
Oh, hoće li što prije doći taj čas, čovjek tamo pomisli, jer 

zaista tamo ima neki predokus Neba_ 

Oh, čarobne li bajke o rasvijetljenim crkvama, o vatre¬ 
nim rijekama i jezerima, zanosnim pjesmama, čudesnim oz¬ 
dravljenjima i svetim ljudima, koji iz ljubavi bližnjemu 
žrtvuju svoj život, bajovita li prizora što ga Otac nebeski pri¬ 
ređuje svojoj zemnoj dječici.« 

Osim štovanja Gospe Lurdske čiji je kip imao u kutu 
svoje sobe, pred kojim je uvijek gorilo malo svjetlo, Ivan 
je rado pohađao i druga Gospina svetišta u blizini: Kame¬ 
nita vrata, Remete, Mariju Bistricu. O Bistrici je napisao 
i jedan veoma zanimljivi članak u kojem iznosi sugestije 
kako bi ona trebala biti uređena da zadovolji potrebama 
hodočasnika koji onamo dolaze. 

Takav stav prema Blaženoj Djevici Mariji i iskrena po¬ 
božnost koju je prema njoj pokazivao imala je velikog uti- 
čaja na sve njegove prijatelje kao i na mladež s kojom je 
radio. Napose su djevojke znale to cijeniti jer je Ivan i svje¬ 
sno kod njih budio osjećaj i ljubav prema Gospi, čime ih je 
usmjeravao prema pravim životnim vrijednostima poziva 
žene i majke. 


Pionir teologije za laike 

Ivan se nije zadovoljio samo da provodi osobni duhov¬ 
ni život služeći se svime onim što mu je Crkva tada stavlja¬ 
la na raspolaganje. Njegova duša tražila je i intelektualno 
poznavanje i produbljivanje vjerskih istina prema onoj iz¬ 
reci: vjera koja traži razumijevanje. Njegova prirodna na¬ 
darenost i inteligencija te izvrsno pamćenje bili su jedna 

od okolnosti koje su mu olakšavale da se temeljitije upozna 
sa znanstvenim obrazloženjem kršćanske vjere preko stu¬ 
dija filozofije i teologije. Spomenimo i to da se Ivan u svo¬ 
me životu služio s deset jezika i osposobio se za četiri zva¬ 
nja, kako tvrdi njegov duhovni vođa o. Vrbanek: profesor, 
književnik, oficir, a posjedovao je znanje i vrline koje se 
traže i za svećenika! 

Koliko je do sada poznato, Ivan je bio prvi laik kod 
nas koji je sistematski privatno studirao kršćansku filozo¬ 
fiju i teologiju. Nakon što je postigao doktorat u svojoj 
struci, Ivan je zajedno sa svojim kolegom dr. D. Ćepulićem 
započeo 1923. g. studij filozofije pod vodstvom o. Alfirevi- 
ća, Dl. Studij je trajao dvije godine. Nakon završenog tečaja 
Ivan dalje nastavlja sam proučavanje teologije iz klasičnih 
teoloških priručnika. Još za vrijeme studija filozofije Ivan 
je proučavao papinske enciklike i sve važnije papinske iz¬ 
jave počevši od Leona XIII., Pija X., Benedikta XV. do ta¬ 
dašnjeg pape Pija XI. Želio je dobro upoznati službenu 
nauku Crkve i Kristovih namjesnika. Zadnjih godina svoga 
života posebno je proučavao suvremene moralne probleme 
i o njima je objavljivao članke. Naručivao je sve što su o 
tome pisali biskupi po svijetu pa mu je tako i nakon smrti 
stiglo materijala čak iz Kanade. 

Stalno je kupovao izabrane knjige i časopise bilo s po¬ 
dručja svoje struke ili s područja teologije pa si je tako 
sakupio jedinstvenu knjižnicu te vrste koja je brojila oko 
1200 svezaka. Iako se mali broj njegovih knjiga do danas 
sačuvao, uščuvan je katalog njegove knjižnice, što ga je 
načinio njegov otac, te tako možemo znati koje je knjige 
Ivan posjedovao i čitao. 

Ivanu se toliko svidio studij filozofije i teologije da je 
htio i druge mlade za nj oduševiti. Za tu svrhu piše članak 
»Philosophia perennis« (Trajna filozofija) u kom sugerira 
i literaturu po kojoj se može studirati. Članak završava 
ovim oduševljenim riječima: 

»Kako li je divna philosophia perennis! Tek kada nju 
proučimo, ukazat će nam se u pravom svjetlu blista vilo teo¬ 
loških disciplina, koje iznose pred našu dušu cijeli vrhuna¬ 
ravni univerzum, kako nam je otkrilo Božje milosrđe u Ob¬ 
javi. O tim divotama, koje još i nadvisuju naravne ljepote, 

kao što milost nadvisuje narav, o tim ćemo ljepotama moći 
pravo govoriti kad se uspnemo na planinu kršćanske filo¬ 
zofije.« 

Ne čudi nas stoga da je tako pripremljena osoba du- 
'hovno i intelektualno mogla proizvesti onaj golemi utjecaj 
na našu katoličku javnost, kao što ga je imao Ivan. Poka¬ 
zao nam je svojim primjerom da čovjek koji se želi baviti 
apostolskim radom, koji želi surađivati u Crkvi s Kristom 
u spašavanju i posvećenju duša, mora za to biti osposobljen, 
mora imati duhovne kvalitete ali isto tako i dostatnu znan¬ 
stvenu spremu da bude autentičan Kristov svjedok, da po 
njegovu primjeru i njegovim riječima drugi mogu naći put 
Kristu. To je Ivan u potpunosti ostvario i zato je njegov 
rad bio toliko uspješan. U poglavljima koja slijede prika¬ 
zat ćemo vanjsku aktivnost Ivana Merza, koja je bila samo 
očitovanje onoga što je nosio u sebi, nužna posljedica i plod 
one ljubavi koju je osjećao za Krista. 


Kristovo Kraljevstvo 

Već s 22 godine Ivan ima jasnu viziju svijeta, stvar¬ 
nosti, ljudske djelatnosti. Dok se u njemu vodio duhovni 
boj između umjetnosti i vjere za primat, Ivan ipak uočava 
i luči bitno od nebitnoga. Bilježi u svome dnevniku 9. IV. 
1918.: 

»Istina je, književnost nije sve. Literatura, umjetnost 
samo su detalji u tome velikom djelu — Kraljevstvu Božjem. 
I orač za plugom i postolar i mesar i pravnik i stražar, svi 
su radnici na toj velikoj zgradi. Ne pita se mnogo što se 
radi, nego kako se radi. Sve struke imaju pred Bogom jed¬ 
naku vrijednost, samo se mora raditi po njegovoj volji.« 

I ta vizija cilja prema kojemu je usmjerena sva stvar¬ 
nost, sva ljudska djelatnost i povijest — Kraljevstvo Božje 
— Ivanu će postajati sve jasnija, ali će isto tako i on sve 
bolje shvaćati koje je njegovo mjesto i uloga u širenju toga 
Kraljevstva u ljudskim dušama. 

Ivan se neko vrijeme bavio mišlju da stupi u redovni¬ 
čki stalež, u isusovce. No nije bio još posve siguran da li ga 
Bog stvarno onamo zove. Da raspozna Božju volju, obavio 
je trodnevne duhovne vježbe u jesen 1923. g. Trećega dana 
Ivan je jasno spoznao da Bog želi da ostane u svijetu i da 

kao laik radi za njegovo Kraljevstvo. Sačuvale su nam se 
zanimljive bilješke iz tih duhovnih vježbi, iz kojih se vidi 
kako Ivan iskreno nastoji naći Božju volju i kad je pro¬ 
nalazi, spremno je slijedi. U tim je duhovnim vježbama 
Ivan također odlučio da će načiniti vječni zavjet čistoće 
koji je položio mjesec dana kasnije na blagdan Bezgrešnog 
Začeća. Tim je činom Ivan potpuno predao samoga sebe u 
službu Bogu i radu za njegovo Kraljevstvo. 

U Ivanovim spisima često ćemo susresti ideju Božjega 
Kraljevstva, odnosno Kristova Kraljevstva, što je jedna te 
ista stvarnost. Isus je zato došao na zemlju da osnuje Božje 
Kraljevstvo i kad se pažljivo čita Evanđelje, uočit će se da 
je to bila centralna tema njegovog propovijedanja i njego¬ 
vog dolaska na zemlju. U Isusu Kristu i njegovoj Crkvi 
ostvaruje se Božje Kraljevstvo. Ta činjenica tako će oča¬ 
rati Ivana, tako će ga oduševiti da će ostaviti sve svoje 
osobne interese uspjeha, prosperiteta, svjetske slave i poći 
za tim dragocjenim biserom koji je.pronašao. 

Pet je temeljnih ideja o Kristovu Kraljevstvu oko ko¬ 
jih možemo svrstati Ivanove brojne izjave i zapise o toj 
temi: Krist Kralj mora vladati u našim dušama, u obitelji¬ 
ma, u društvu. Kristovo je Kraljevstvo prisutno u cijeloj 
stvarnosti i sve tome mora biti usmjereno kao svome po¬ 
sljednjem cilju. Kristovo Kraljevstvo je u najužoj vezi s 
Crkvom, jer nam Papa i biskupi daju smjernice kako se ono 
najbrže širi i izgrađuje. Krist Kralj je prisutan u našoj ne¬ 
posrednoj blizini u presv. Euharistiji. Svi smo pozvani na 
suradnja za ostvarenje i proširenje toga Kraljevstva. 

Evo samo nekoliko izvadaka. Neki od tih spisa namije¬ 
njeni isu bili mladima u orlovskoj organizaciji pa se to ime 
češće susreće: 

»Zadaća je Orlovstva da sve pojedinosti našega narod¬ 
noga života stavi u službu Kristova Kraljevstva, to jest ono¬ 
ga radi čega je svijet stvoren i radi čega i mi živimo. 

Sva ljudska djelatnost mora biti radi ljubavi; radi apo- 
stolata, radi toga da se širi Kraljevstvo Božje među ljudima. 

Kako postizavamo da Krist postane Kraljem naših du¬ 
ša? Da proučavamo katoličke istine i da živimo po njima, 
da obavljamo dnevno razmatranje, poglavito na temelju sve¬ 
te Liturgije. * 

Tko će nam dati smjernice u zidanju toga Kraljevstva? 
To je bez dvojbe Crkva. Bez tih velikih načela, što nam ih 
bez prestanka daje Sveta Stolica i naši nadležni biskupi, nije 
moguća obnova ljudskog društva. 

Kralj se Orlovstva nalazi u našim crkvama u svetohra- 
ništima. Presveta Euharistija jest naš kralj. Naš je kralj 
u svetoj Pričesti nepomičan, ali Orlovi su Njegovo tijelo, 
Njegove ruke i noge — i oni provode i stvaraju ona uzviše¬ 
na djela apostolata na koja ih njihov slavni Euharistijski 
Kralj upućuje u skrovitosti i tišini njihova srca. 

Suradnja s Bogom! Misionari, junaci, mučenici, umjet¬ 
nici surađuju s Bogom šireći Kraljevstvo Isusa Krista; obrt¬ 
nici i umjetnici stvarajući praktična i lijepa djela vrše volju 
Božju, surađuju s Bogom. Svi smo pozvani na suradnju Bož¬ 
ju, u tome je sav smisao života pojedinaca, cijele povijesti 
ljudskoga roda.« 

Ivan je dobio mnogo poticaja za daljnje produbljivanje 
te temeljne vjerske istine 1925. g. kada je Papa Pio XI. ob¬ 
javio encikliku o Kristu Kralju i uveo blagdan Krista Kra¬ 
lja u crkvenu liturgijsku godinu. Sve te Ivanove ideje kao 
i njegovo nastojanje za ostvarivanje Isusova Kraljevstva, 
našle su konkretno ostvarenje u Zajednici Suradnica Krista 
Kralja, koju je osnovala Marica Stanković, nadahnuta Iva¬ 
novim primjerom i njegovim poticajima. 

Stup Crkve 

Najznačajnija karakteristika Ivanove osobe kao izgra¬ 
đenog katoličkog intelektualca bila je njegova ljubav i oda¬ 
nost prema Katoličkoj Crkvi. »Ljubav prema Crkvi govo¬ 
rila je iz svake njegove riječi« reći će za njega kardinal 
Franjo Seper, koji ga je osobno poznavao. Ovim krasnim 
riječima opisao je to jedinstveno u Merčevom liku njegov 
prijatelj D. Ž.: 

»Nema jače ideje u Merčevu liku od ideje Crkve; Crkve 
koja kroz Papinstvo čuva nauku i jedinstvo te Crkve koja 
kroz liturgiju moli i prinosi »žrtvu hvale« Ocu. Papinstvo i 
liturgija to su krila Merčeve duše, to su bitni karakteristi- 
kon čitava njegova bića ...On je tako organski i duhovno 
nosio Crkvu u svome biću da joj se osjećao živom česti, kao 
što je ruka ili noga čest jednog organizma, koji se zove čo¬ 
vjek. Sva njegova duša to je bila ljubav za Crkvu, ljubav 

Bazilika sv. Petra u Rimu 


u Crkvi. Od svih, koji su došli k njemu da makar nikodem- 
ski nešto čuju i vide, u bezbroj varijanata je tražio da se 
prenesu u misterij Crkve.« 

Svi koji su Ivana poznavali dijele to mišljenje. A ako 
pitamo gdje je uzrok tog jedinstvenog Ivanova odnosa pre¬ 
ma Crkvi, sam će nam ga Ivan otkriti. Na pitanje jedne 
ankete zašto ljubi Crkvu i sv. Oca Papu Ivan je odgovorio: 

»Jer u njoj vidim jasnu sliku preljubljenog Spasitelja 
i Boga Isusa sa svim njegovim savršenstvima a u sv. Ocu 
Papi pod prilikama čovjeka vidim Boga svoga i Gospoda 
svoga.« 

Iz takvog dubokoga uvjerenja pavlovskih dimenzija 
mogli su proizaći toliki duboki spisi, tolike divne inicijati¬ 
ve i ostvarenja vjernosti Crkvi, toliki oduševljeni pothvati 
za Crkvu, što je sve prenio na sve koji su s njime surađiva¬ 
li i za koje je apostolski radio. 

Za Ivana je Crkva »najveća stvar što postoji na svije¬ 
tu«. I to ne Crkva općenito, nego »Rimska Crkva« ukoliko 
u Rimu stoluje rimski biskup, Petrov nasljednik, ali Kri¬ 
stov namjesnik koji je znak jedinstva cijele Crkve. Tu rim¬ 
sku dimenziju Katoličke Crkve Ivan će isticati u bezbrojnim 
prilikama, riječju i perom s ciljem da kod mladih i odraslih 
što više pobudi ljubav, oduševljenje i vjernost onoj kojoj 
hrvatski narod kroz povijest najviše duguje. 

U časopisu i»Za Vjeru i Dom« kroz cijelu jubilarnu go¬ 
dinu 1925. Ivan vodi rubriku »Vječni Rim« i ondje objavlju¬ 
je članke kojima kod čitatelja budi svijest pripadnosti Ka¬ 

toličkoj Crkvi ii upućuje ih da otkriju ljepotu i vrijednosti 
Rimske Crkve. 

1925. g. bila je Sveta Godina. Ivan zajedno s drugim 
članovima predsjedništva Hrv. Orlovskog Saveza organizi¬ 
ra hodočašće mladih u Rim, komu se pridružuje 100 mla- 
dića-orlova. Nakon povratka iz Rima na Ivanov poticaj or¬ 
ganizira se svake godine proslava Papinoga dana koja će se 
iz godine u godinu slaviti sve svečanije ne samo u Zagrebu 
nego i u drugim mjestima naše domovine gdje je bilo mla¬ 
dih koji su se nadahnjivali Ivanovim primjerom i njegovim 
idejama. 

Što je za Ivana značila Katolička Rimska Crkva naj¬ 
bolje se vidi iz njegova članka »Papa«, objavljenoga u ru¬ 
brici »Vječni Rim«: 

»Kad dođete u Rim, kad vidite misijsku izložbu i 
hodočasnike s raznih kontinenata, tada osjetite posve jasno 
urnebesnu aktivnost Rimske Crkve, majke svih Crkava svi¬ 
jeta. Osjećate da kroz rimskog biskupa i rimsku biskupiju 
teku mlazovi vanrednih energija. Kada ste u Rimu, to vam 
se čini da se nalazite u orijaškoj do sada neviđenoj elek¬ 
tričnoj centrali, čiji se kotači neprestano vrte i koja u sav 
svijet šalje energije — velike i ćudoredne obnove. 

U Rimu imate intuiciju, osjećaj, da je Crkva perpetuum 
mobile ili, bolje reći, da neka nevidljiva sila trajno pokre¬ 
će taj divovski stroj. Imate intuiciju da sve na svijetu mo¬ 
že propasti, da narodi i države, župe i mnoge biskupije i 
carevine mogu iščeznuti s lica zemlje, a da će rimska bisku¬ 
pija, unatoč bura i oluja, koje tresu i šibaju po moru povi¬ 
jesti ljudskoga roda ostati neozlijeđena. Imate osjećaj da je 
sve krhko i nestalno, da svemu prijeti opasnost da potone 
u bezdanima, ali da se Papina lađica bez bojazni njiše usred 
valovlja i munja jer je usidrena na nepokolebljivoj Petro¬ 
voj stijeni. 

U ovoj smo Svetoj Godini dublje shvatili što znači Pa¬ 
pinska nadčovječnost. Shvatili smo da veličina naroda ovisi 
o njihovoj vjernosti Papi: ovisi o tome kako se oni ravnaju 
prema zapovijedima i željama Kristovog namjesnika.« 

Ivan je bio potpuno uvjeren da Crkva posjeduje pravu 
istinu koju treba prihvatiti i slijediti. Na bezbroj mjesta 
Ivan izriče to svoje uvjerenje koje je prožimalo sav njegov 
život i rad. Kako su to doživljavali njegovi najbliži, piše 
nam jedan njegov prijatelj: 

»On nije tražio »svojih rješenja« ni »novih putova«. On 
je uvijek pitao: što o iskrslom problemu sudi Katolička Cr¬ 
kva. A kad je ličnim proučavanjem našao odgovor, tada je 
uvijek i odmah pokorio svoj razum i dosljedno provodio 
spoznatu istinu u svome životu i radu.« 

Odatle Ivanov veliki interes za nauku Crkve, za papin¬ 
ske dokumente. Sve važnije papinske enciklike i crkvene 
dokumente od zadnjih sto godina Ivan je ne samo pročitao 
nego i prostudirao. Premda laik, Ivan je bolje od mnogih 
svećenika poznavao suvremenu crkvenu nauku! 

Gdje god bi netko pokušao napasti Crkvu, Ivan sprem¬ 
no ustaje riječju i perom u njezinu obranu. Pa kad je tre¬ 
balo i materijalno zaštititi crkvu u Stenjevcu, koju su namje¬ 
ravali silom oteti i okupirati starokatolici, Ivan je s gru¬ 
pom Orlova i drugih mladića došao i branio prilaz. Radi 
toga je pretrpio uvrede, poniženja od napadača koji su po 
njemu čak i pljuvali, ali je crkvu uspio obraniti. Još je živ 
svećenik koji je tada bio župnik u Stenjevcu. Veoma se ra¬ 
do toga sjeća kao i Ivanovog prijedloga koji je bio prihva¬ 
ćen da se klanjanjem pred Presvetim Sakramentom dade 
javna zadovoljština za to svetogrđe. 

Tako bismo mogli nizati izjavu za izjavom, primjer za 
primjerom. Potpuno je shvatljivo da je o takvu čovjeku 
koji je pokazivao toliko revnosti za stvar Božju, za Crkvu, 
nakon njegove smrti bilo pisano u Katoličkom Tjedniku: 
»Nikada nije obukao reverendu, a bio je stup Crkvi Božjoj!« 

Završimo ovaj kratki prikaz Ivanova odnosa prema 
Crkvi, o čemu bi moglo biti rečeno daleko više, njegovim 
riječima. Uzete su iz njegova značajnog članka »Duhovna 
obnova po liturgiji«: 

»Tko je bolja učiteljica duhovnog života od sv. Crkve, 
koja osim svog dvijetisuć-godišnjeg iskustva djeluje pod 
uplivom samog Duha Svetoga; koje su bolje metode od onih 
koje ona sama naučava? Pokucajmo, dakle, smjerno na nje¬ 
na vrata i zamolimo je da nam Ona bude voditeljicom u na¬ 
šem duhovnom životu, zamolimo je da naš ograničen život 
postane dionikom Njenog beskrajnog unutrašnjeg života, da 
se naša sitna duša proširi do neizmjernosti božanskoga ži¬ 
vota.« 

Papinstvo 



Ako je glavna karakteri¬ 
stika Ivanove duhovnosti bila 
eklezijalnost, osjećanje s Cr¬ 
kvom, onda je bit te karakteri¬ 
stike bio njegov odnos prema 
papinstvu. Ideja papinstva pro¬ 
vlači se kroz sav Ivanov život 
posljednjih šest godina bilo da 
se radi o njegovom osobnom 
duhovnom životu bilo o njego¬ 
vu apostolatu. Papinstvo je da¬ 
valo osnovni ton i njegovoj o- 
sobi kao katoličkog laika i nje¬ 
govu radu. To je bilo tako 
uočljivo te su mu prijatelji 
znali govoriti da provodi revo¬ 
luciju kad se tako često poziva 
na Papu što inače nitko nije 
činio tako kao on. Ivan bi od¬ 
govorio: »Čudne mi revolucije 
ponoviti danas ono što je Pa¬ 
pa jučer rekao!« 
r van s o. Foretićem u Rimu Neosporiva je činjenica da 

je Merz bilo prvi među hrvat¬ 
skim katoličkim laicima koji je u hrvatsku katoličku 
javnost uveo novo poimanje Crkve i Papinstva. Pobudio 
je kod mnogih katolika zanimanje kao i štovanje a odanost 
prema Crkvi i Papinstvu. Probudio je svijest što znači Pa¬ 
pa u Crkvi, Papa za kršćanina, Papa za hrvatski narod. 
Mnogi nam njegovi spisi o tome jasno govore. 


Temelj Ivanovog jedinstvenog stava prema Papi stoji 
u činjenici što on u rimskom biskupu vidi živoga Krista na 
zemlji, Krista koji preko Petrovih nasljednika dalje ravna 
svojom Crkvom i vrši svoje trostruko spasiteljsko poslanje: 
učiteljsko, svećeničko, pastirsko. 


Najljepši članak koji je o tome napisao jest »Pismo bra¬ 
tu Orlu«, upućeno mladima da ih upozna s pojmom Papin¬ 
stva i da u njima pobudi ljubav i štovanje prema Kristovu 

Namjesniku. Ivan započinje tvrdnjom »da je ljubav i oda¬ 
nost prema Papi za život privatni i javni, vremeniti i vječni 
svakoga vjernika od najveće i bitne važnosti«. Nastavlja 
dalje da je isto tako Papinstvo važno za sav društveni ži¬ 
vot, za život u obitelji i školi, za tisak i umjetnost, za go¬ 
spodarski, politički i međunarodni život. »Kao što je Krist 
središte cijele povijesti, isto je tako i Papa središte te po¬ 
vijesti. Ta on je vidljivi Krist na zemlji!« — uzvikuje Ivan. 
Iz toga dalje izvodi da je »Papa ona podloga i ona nepo¬ 
mična pećina na kojoj je sazdana Crkva. Kako Crkva obu¬ 
hvaća sve krajeve svijeta, sve biskupije svijeta, tako se 
podloga Papinstva otajstveno proteže na sve biskupije svi¬ 
jeta. Ta kamena podloga je nepomična i sva Crkva koja se 
na njoj uzdiže, dobiva svoju snagu i svoju čvrstoću od te 
podloge.« Dalje Ivan tvrdi kako je Papinstvo također pod¬ 
loga našem duhovnom životu: »Zgrada našeg duhovnog ži¬ 
vota, našeg vjerskog znanja i naših djelatnosti mora se po¬ 
dizati na nepokolebljivoj; podlozi istina što ih Papinstvo 
neprevarljivo naučava. Papinstvo mora da je po tome bitni 
dio i podloga našeg duhovnog života, i naših misli, našeg 
htijenja i osjećanja. Papa mora stoga da je predmet našeg 
posebnog štovanja i naše ljubavi: dio života naše duše.« 

Da su te misli izlazile iz Ivanova osobnog iskustva i da 
je on to prvi sam vršio što je i drugima savjetovao, govore 
nam bezbrojne činjenice i izjave njegovih prijatelja. Jed¬ 
nom blizom prijatelju reče da je prvi iza Pape u njegovim 
molitvama. Drugim riječima najprije se moli za Svetog Oca 
i za njegove potrebe i nakane. 

U uvodniku rubrike »Vječni Rim« pisat će Ivan da je 
jedna od (»bitnih karakteristika svakog rimskog katolika 
da ljubi Sv. Oca Papu i da sve svoje misli i sva svoja djela 
ravna prema njegovim odredbama i željama«. Kako je to 
Ivan sam najprije vršio, pokazuje njegov elan u proučava¬ 
nju papinskih dokumenata i enciklika. Pisat će njegov pri¬ 
jatelj D. Ž.: 

»Danas mirne duše mogu za sebe reći da mi je to bilo 
pravo čudo promatrati kroz četiri godine toga mladog pro¬ 
fesora, kojemu je, bez truna pretjerivanja, bila prva i glav¬ 
na briga studij enciklika. Enciklike, enciklike! Samo su le¬ 
pršale oko naših ušiju poput lastavica. Lovili smo po gdje- 

koju kap iz tih čarobnih rimskih vaza i ne dosižući im sla¬ 
tkoće i vrijednosti. A on je samo crpao, crpao, neumorno dan 
i noć crpao, i cvao od sreće što su ti zdenci neiscrpivi i pre¬ 
bogati, da se njima može osvježiti čitavi svijet i preporoditi 
svemir. Magična je bila moć dr. Merza i samo se njoj ima 
zahvaliti da je ta strana i nepoznata riječ našla neku topli¬ 
nu u našoj duši. Zrak je najednom postao prepun enciklika. 
Sve se počimalo i svršavalo s njima. I dobri, siromašni rad¬ 
nici i šegrti, i oni su saznali za enciklike i njima je gorjelo 
srce, dok im je govorio iz njih i po njima.« 

Ivanu je posve jasno: kad Crkva posjeduje istinu, ona 
ima pravo i dužnost da daje smjernice ljudskom djelovanju 
pogotovo kad se radi o apostolatu, o izgradnji Kraljevstva 
Kristova. I zato u jednom svome predavanju veli: 

»Bez velikih načela što ih daje Crkva uopće se ne može 
postaviti društveni poredak na čvrste temelje niti je mogu¬ 
ća obnova ljudskog društva. Stoga ako želimo uistinu pomo¬ 
ći pri spašavanju suvremenog društva, to ćemo usmjeriti na¬ 
še oči jedino prema nepogrešivom učitelju Istine i Ćudore¬ 
đa, prema sv. Ocu Papi i prema onima, kojima je povjerio 
sam Duh Sveti da ravnaju Crkvu Božju.« 

Zaključimo: Ivan je stvarno unio nešto novo u našu ka¬ 
toličku javnost. To novo nije bilo toliko novo učenje, nove 
ideje nego radije novi odnosi prema cijelom kompleksu isti¬ 
na koje kršćanstvo od svoga početka naviješta. U tome je 
veličina Ivana Merza. Otkrio je svu ljepotu, svu uzvišenost 
i vrijednost kršćanskih istina, Crkve, Papinstva i pobudio 
ne samo zanimanje nego ljubav i štovanje, odanost i povje¬ 
renje prema njima. 


Nasljednici apostola 

Ovaj bi prikaz Ivanova života ostao nepotpun kad ne 
bismo barem ukratko spomenuli kako se Ivan odnosio pre¬ 
ma ostalim članovima crkvene hijerarhije, biskupima i sve¬ 
ćenicima. Kako je Ivanova ljubav i poštovanje započimalo 
od Pape, tako se protezalo na sve nosioce Kristova ministe- 
rijalnog svećeništva: biskupe i svećenike. 

Kao tajnik i potpredsjednik Hrv. Orlovskog Saveza 
Ivan je bio u neprestanom kontaktu s mnogim biskupima. 
Njegov uredno sređen arhiv, u kojem se nalazi poseban 

fascikl za svaku biskupiju gdje god je bilo orlovsko društvo, 
predstavlja dragocjenu dokumentaciju za poznavanje Iva¬ 
nova odnosa s predstavnicima crkvene hijerarhije. Mnogi 
su ga od njih posebno cijenili: sarajevski nadbiskup I. Šarić, 
krčki biskup Srebrnić, šibenski biskup Mileta i drugi. Što 
je za Ivana značio biskup vidi se iz ove njegove izjave: 

»Biskupi su u svojoj biskupiji službeni, autentični uči¬ 
telji. Stoga mi ne slušamo biskupa, što je on silne učenosti, 
ili što su njegovi dokazi snažni, već jer on nauku Crkve s 
autoritetom naučava i jer je radi toga neposredno poslan od 
Sv. Oca, a posredno od samoga Krista da nas svojom vlašću, 
danoj mu od Krista i Pape uči i upravlja u cijelom kato¬ 
ličkom životu i radu.« 

U drugom svome članku Ivan izričito tvrdi »kako je bo¬ 
lje da se jedno djelo, organizacija, akcija ne učini, negoli 
da se učini mimo ili protiv biskupa«. Njegova opširna stu¬ 
dija »Vlast Crkve«, objavljena u Vrhbosni u tri nastavka, 
pokazuje koliko je želio u našu katoličku javnost unijeti 
ispravno poimanje uloge crkvene hijerarhije u životu i ra¬ 
du Crkve. 

Već po svojoj službi kao profesor na Nadbiskupskoj 
gimnaziji a onda i u radu u Hrv. Orlovskom Savezu Ivan 
je dolazio u kontakt s mnogim svećenicima. Ne samo da je 
visoko cijenio i poštivao dostojanstvo svećeničkog staleža, 
nego je svojim radom i zalaganjem nastojao da svećenik 
vrši samo svoje duhovno poslanje koje je primio od Kri¬ 
sta. U tome je posebno hvale vrijedna njegova zauzetost 
da svećenik u orlovskoj organizaciji bude duhovnik, a ne 
da bude običan član izjednačen s drugima. U onom čuve¬ 
nom predgovoru »Zlatnoj knjizi«, koji se smatra njegovim 
apostolskim programom, Ivan ovim riječima definira ulo¬ 
gu svećenika: 

»Mladi su se uvjerili da svećenika zapada prva i naj¬ 
važnija uloga u širenju Kraljevstva Božjega, a da se svje¬ 
tovnjaci moraju njima pridružiti; moraju postati njihovim 
pomoćnicima. Ovo izdanje »Zlatne knjige« išlo je upravo za 
tim da svećeniku vrati ono dostojanstveno mjesto, koje za¬ 
pada Isusova učenika.« 

Tolikim svećenicima Ivan je bio prijatelj, tolikima je 
bio blizu, mnogima je bio uzor. O tome najbolje svjedoče 
njihove pisane izjave što je on za njih značio. Jedan piše: 

»Bio mi je ne samo prijatelj, nego sam ga smatrao i svojim 
duhovnim vođom«. Možda je najdirljivije svjedočanstvo dr. 
D. Kniewalda. Nakon što je Ivan otišao u drugi, ljepši život, 
dr. Kniewlad je zapisao: 

»Otišao je onaj koji me je kroz toliko vremena jedini 
možda razumio i koga sam ja razumio... Posjetima i paž¬ 
njom u zadnjim danima nastojao sam mu vratiti dug kojim 
me je zadužio izvanredno utječući na mene i ove godine 
osobito pružajući mi ruku povjerenja, moleći se za me i tr¬ 
peći za me. Malo je o sebi govorio, ali to mi je rekao da je 
čitav sat proklečao u molitvi pred Gospom za me, da sam 
prvi iza Pape u njegovim molitvama.« 

Drugi svećenik, koga je Ivan utješio ii prvi mu prisko¬ 
čio u pomoć kad su ga nepravedno oklevetali, nazvao ga je 
»anđeo tješitelj« zbog dobra koje mu je učinio kad je naj¬ 
više trpio. Imao je mnogo razumijevanja za svećenike i nije 
dopustio da se u njegovoj prisutnosti govori loše o njima. 

Spomenimo još na koncu onaj vrstan članak »Svećenik 
u civilu«, u kojem pisac iznosi što je sve Ivan učinio za 
svećenstvo. Ne samo da je svojim radom mnogo učinio za 
ispravno shvaćanje svećeničkog dostojanstva i njegova po¬ 
slanja, nego je i sam vršio eminentnu svećeničku funkciju 
postavši duhovni vođa tolikim mladima. U njimaje pobu¬ 
dio smisao za žrtvu davši im ne samo lozinku »Žrtva-Eu- 
haristija-Apostolat« nego i prednjačeći primjerom. Na¬ 
stavlja dalje pisac: 

»Njegovo je djelovanje imalo i direktnog utjecaja na na¬ 
še svećenstvo. U prvom redu treba spomenuti ona brojna 
svećenička zvanja koja su nikla iz poticaja koje je on ulio u 
organizacije katoličke mladeži kao i iz njegova primjera 
koji je neodoljivo privlačio mlade ljude i upućivao ih k vi¬ 
šim ciljevima života, te ih tako doveo do svećeničkog zva¬ 
nja. A zar nije i mnogi svećenik koji je upoznao dr. Merza, 
ili čitao njegov životopis, osjetio nov poticaj za što većim 
preživljavanjem svećeničkog ideala... On je bio i ostaje 
veliki ideal katoličkog svjetovnjaka, a također i svećenici¬ 
ma njegova pojava i njegovo djelo znače izdizan je pravog 
shvaćanja svećeničkog poziva.« 

Spomenimo i to da su o proslavi 10. obljetnice Ivanove 
smrti njegovom utjecaju pripisali buđenje trideset svećeni¬ 
čkih zvanja kao što je bilo istaknuto na svečanoj akademi- 

ji. Dr. Đuro Gračanin sam pripisuje upravo Ivanovom po¬ 
ticaju za vrijeme studija u Parizu da je napustio studij eko¬ 
nomije i prešao na teologiju postavši, kako znademo, veo¬ 
ma vrijedan svećenik. 

Hrvatski Orlovski Savez 

Početkom ovoga stoljeća započinje krčki biskup Antun 
Mahnić veliko gibanje među katoličkom inteligencijom ko¬ 
je je nazvano Katolički pokret. Cilj je pokreta bio suprot¬ 
staviti se liberalizmu koji je sve više nadirao u naše kra¬ 
jeve liz evropskih zemalja i potiskivao vjeru i njezine vri¬ 
jednosti iz javnog života. Pokret je okupio najprije odu¬ 
ševljene mlade katolike, koji su nešto željeli učiniti za 
Crkvu i narod, a onda malo-pomalo i odrasli intelektualci 
nalaze u njemu svoje mjesto. 

Ivan se još za vrijeme studija zajedno sa svojim kole¬ 
gama smatrao članom pokreta. Boraveći u Beču i Parizu, 
stupa u vezu s mnogim katoličkim organizacijama, prouča¬ 
va njihove pravilnike, njihov rad i metode. U Beču je za¬ 
jedno sa svojim kolegama obnovio društvo »Hrvatska«, u 
kom su se okupljali hrvatski studenti koji su se pripremali 
za kasniji rad u domovini. 

Po dolasku u Zagreb Ivan se odmah aktivno uključuje 
u rad Katoličkog pokreta i biva još iste jeseni 1922. g. iza¬ 
bran za predsjednika već postojećeg Hrvatskog katoličkog 
omladinskog saveza, koji se za godinu dana ujedinio s orlov¬ 
skim pokretom u Hrvatski Orlovski Savez. U novoj orga¬ 
nizaciji, kojoj je Ivan bio suosnivač, vršit će do konca ži¬ 
vota službu tajnika i potpredsjednika. Predsjednik Hrv. 
Ori. Saveza bio je dr. Ivo Protulipac, odvjetnik. (Ubijen je 
u Trstu 1946. g. gdje mu se danas nalazi grob.) Između zna¬ 
čajnijih članova predsjedništva orlovske organizacije spo¬ 
menimo još dr. Avelina Čepulića, mladog liječnika, velikog 
dobrotvora zagrebačke sirotinje. Umro je 1936. g. 

Orlovska je organizacija imala za cilj odgoj mladeži u 
vjerskom, intelektualnom, moralnom i tjelesnom pogledu. 
Ono što se kod orlova u vanjskoj djelatnosti najviše opa¬ 
žalo, bila je njihova gimnastička aktivnost s priredbama, 
sletovima i ostalim manifestacijama. Zahvaljujući Ivanovim 

velikim nastojanjima ta organizacija poprima snažnu vjer- 
sko-kulturnu dimenziju. To se očitovalo u prvom redu u 
geslu koje je na Ivanov prijedlog bilo prihvaćeno na osni¬ 
vačkoj skupštini kao ideja vodilja same organizacije: Žrtva- 
-Euharistija-Apostolat. I u priručnik organizacije »Zlatnu 
knjigu«, koju je Ivan sastavio prema slovenskom originalu, 
Ivan unosi nove ideje: ljubav i odanost Crkvi i Kristovu 
Namjesniku. No najveća njegova zasluga sastoji se u tome 
što je u orlovsku organizaciju unio ideje Katoličke Akcije, 
koju je pokrenuo Papa Pio XI., i tako cijelu organizaciju 
usmjerio prema Crkvi i suradnji s njezinom hijerarhijom u 
apostolatu. 



Mladići-Orlovi izvode ritmičke vježbe u dvorištu Bazilike Srca 
Isusova u Zagrebu 


Sva svoja apostolska nastojanja Ivan je ugradio u Hr¬ 
vatski Orlovski Savez, koji je imao svoje sjedište na da¬ 
našnjem Britanskom trgu. Orlovski je Savez imao brojne 
ogranke po cijeloj zemlji i okupljao je mnogu katoličku 
mladež. Samo muške mladeži učlanjene u orlovski pokret 
bilo je ukupno 8.000. Naglasimo i to da je Orlovska orga¬ 
nizacija bila samo jedan ogranak velikog Katoličkog pokre¬ 
ta koji je u sebi obuhvaćao razne organizacije katoličkog 
usmjerenja. 

Kao tajnik i potpredsjednik Ivan je imao mnogo posla. 
Njegov opširan arhiv svjedoči nam koliko je truda ulagao 
da bi organizacija djelovala u pravom katoličkom duhu. 
Ivan je prisustvovao sjednicama, vodio opširnu korespon¬ 
denciju, sastavljao predavanja, posjećivao ogranke društva 

po raznim mjestima držeći sam mnoga predavanja ponaj- 
češće o Rimu, Papinstvu, Lurdu, Katoličkoj Akciji i dru¬ 
gim vjerskim temama. Kako je Ivan shvaćao orlovsku or¬ 
ganizaciju, jasno je to definirao u članku »Hrvatsko Orlov- 
stvo«: 

»Hrvatsko Orlovstvo nije samo nekakova gimnastička 
organizacija, već je ono jedan katolički prosvjetni omladin¬ 
ski pokret, koji imade u svome programu i tjelesni odgoj 
omladine, a do u tančine provodi smjernice koje Sveta Sto¬ 
lica daje tako zvanoj Katoličkoj Akciji.« 

Naglasimo i to da je Ivan posebno nastojao da se orlov¬ 
ska organizacija sačuva od političkog angažiranja i stra¬ 
načke pripadnosti. Kao organizacija trebala je biti čisto 
crkveno orijentirana, otvorena mladima bez obzira na poli¬ 
tička uvjerenja, ali ne i politički angažirana. Politička an¬ 
gažiranost katolika trebala se očitovati prema Ivanu izvan 
orlovske organizacije, koja je trebala biti samo mjesto gdje 
će mladi dobivati kulturno religiozni odgoj i ispravno us¬ 
mjerenje za život. Navest ćemo još jedan Ivanov značajan 
tekst iz kojega se jasno vidi kakvo usmjerenje želi dati mla¬ 
dima i orlovskoj organizaciji. Nakon povratka orlova s ho¬ 
dočašća u Rim opisuje Ivan svoje dojmove u »Katoličkom 
Tjedniku«. Napomenimo da je Sveti Otac primio tu grupu 
mladića, bilo ih je stotinu, u posebnu audijenciju i održao 
im veliki govor koji se do nedavno smatrao najdužim go¬ 
vorom koji je jedan Papa uputio Hrvatima. Piše Ivan: 

»Papa! Vidjeli smo njegovu bijelu pojavu, poljubili nje¬ 
govu svetu ruku i od ljubavi prema vidljivom Kristu bili 
spremni — milošću Gospodnjom — predati mu neograniče¬ 
no svu svoju egzistenciju_ I kad je Sveti Otac u svom 

govoru dao nama orlovima smjernice za naš rad, osjetismo 
svu veličinu i sve značenje Papinstva. Shvatismo: ako Orlov¬ 
stvo hoće da ostane na pravoj liniji i da bude ispravan po¬ 
kret u velikom sklopu svih mogućih pokreta u krilu svete 
Crkve, mora da bude pokretom Papinskim. Euharistija i 
Papa trebaju biti korijen, vrelo i počelo Orlovstvu. Euhari¬ 
stiju i Papu valja dati našem narodu. I kada Orlovstvu us¬ 
pije da ove dvije ideje učini kraljicom hrvatske narodne 
duše, tada može mirne duše reći sa sv. Pavlom: Dobar boj 
vojevah. To je jedina i najčvršća osnovica bez koje je sav 
rad osuđen na rasulo. Eto do te su spoznaje Orlovi ponovno 
došli na svom rimskom hodočašću.« 

Mladež s kojom je Ivan svakodnevno dolazio u kontakt 
nije u njemu gledala samo svoga apostola i idejnog vođu. 
Za svakoga bio je on pravi, iskreni prijatelj koji je bio spre¬ 
man sve učiniti da mladog čovjeka usmjeri na pravi put. 
Bilo da je trebalo dati savjet ili materijalnu pomoć, bilo 
da se radilo o pronalaženju namještenja, davanju instrukci¬ 
ja ili čak o ustupanju vlastitog kreveta, dok bi se on zado¬ 
voljio spavanjem na podu. Svima su njegova vrata i njego¬ 
vo srce bili otvoreni. Premnogi mladić i djevojka, a danas 
ljudi već u godinama, zahvalno spominju njegove savjete, 
njegovu pomoć i nastojanje kojima ih je usmjerio prema 
pravim životnim vrijednostima. 

Spomenimo na koncu da je Hrvatski Orlovski Savez 
kao i druge organizacije bio žrtva šestojanuarske diktatu¬ 
re. Godinu dana poslije Ivanove smrti 1929. g., tadašnja beo¬ 
gradska vlada ga je zabranila. Tisuće mladih orlova i orlića 
prešle su u novoosnovana društva apostolata molitve i 
ondje su dalje nastavili ostvarivati Ivanovu duhovnu ba¬ 
štinu ii njegov apostolski program. 

Katolička Akcija 

Papa Pio XI. objavio je 1922. g. encikliku »Ubi Arcano 
Dei« o Katoličkoj Akciji, kojom poziva svjetovanjake da se 
pridruže biskupima i svećenicima u apostolatu Crkve oko 
naviještanja Evenđelja. Na to je bio potaknut s jedne stra¬ 
ne potrebama vremena a s druge strane spremnošću tolikih 
laika da nešto učine za proširenje Kristova Kraljevstva. 

Kao revan proučavatelj papinskih dokumenata, čim je 
enciklika bila objavljena, Ivan je proučava i odmah zapo¬ 
činje provoditi ono što je Papa želio. Ivan je bio stvarno 
prvi kod nas koji unosi u našu javnost Papine ideje o Ka¬ 
toličkoj Akciji. Njegovo nastojanje nije išlo bez truda i po¬ 
teškoća ali je s vremenom ipak donijelo ploda. 

Ivan je napisao nekih 17 studija i članaka o Katoličkoj 
Akciji i jednu brošuru. Njegovo pisanje nije bilo ništa dru¬ 
go nego vjerno tumačenje Papinih odredaba, popraćeno nje¬ 
govim komentarom s osobitim naglaskom na potpunoj vjer¬ 
nosti Crkvi i njezinom učitelj stvu. Ivan smatra Katoličku 
Akciju djelom Duha Svetoga koji ju je podigao da »Crkvi 

povrati narode koji su nekad bili kršćanski, a sada su po¬ 
novno pali u poganstvo.« Radilo se o tome da se u društvu 
uspostavi takav poredak koji će omogućivati spasenje duša. 
Ivan nije osnivao posebnu organizaciju Katoličke Akcije, 
nego je u već postojeći Hrv. Orlovski Savez unosio njezine 
ideje i usmjeravao cijelu organizaciju prema suradnji u 
hijerarhijskom apostola tu Crkve. 

Osim Papine enciklike, 
veliko ohrabrenje i poticaj 
Ivanu za provođenje Kato¬ 
ličke Akcije bio je jasan 
stav jugoslavenskog episko¬ 
pata koji je u svojim pastir¬ 
skim poslanicama 1923. g. 
najprije svećenicima a 1925. 
g. svim vjernicima preporu¬ 
čio provedbu Katoličke Ak¬ 
cije kako ju je želio Papa 
Pio XI. Osim toga sam Papa 
Pio XI. kada je primio u 
audijenciju hrvatske orlove 
18. IX. 1925. posebno ih je 
pozvao da »budu oduševlje¬ 
ni za onu Katoličku Akciju, 
od koje Papa sve očekuje 
za preporod pojedinaca, obi¬ 
telji, društva i čitavog svi¬ 
jeta.« 

Iz Ivanovih spisa jasno se vidi da on ne apsolutizira 
Katoličku Akciju. Ističe njezinu relativnost i naglašava 
njezinu ulogu za tadašnji konkretni povjesni trenutak u 
kojem se Crkva nalazila. Kad jednom Katolička Akcija is¬ 
puni svoju svrhu, nastupit će drugi oblici apostolata. Danas 
se to pomalo ostvaruje jer vidimo da Katolička Akcija u 
nekim zemljama polagano ustupa mjesto drugim pokretima 
i oblicima apostolata, iako je u pojedinim zemljama još 
uvijek jaka. Tako npr. u Italiji broji 800.000 pripadnika. 

Ne smijemo zaboraviti niti to da II. vatikanski koncil 
spominje jedino Katoličku Akciju poimenice između raz- 

Hodočašće Orlova u Rim 1925. g. 
Iza natpisa stupaju dr. I. Protu- 
lipa c, o. B. Foretić, dr. A. Cepulić. 
Dr. I. Merz desno od križa. 


nih drugih pokreta, koja je u prošlosti donijela obilne plo¬ 
dove za Kristovo Kraljevstvo. Dapače Koncil je i nadalje 
preporuča, jer organizacije takvog tipa još uvijek u mnogim 
zemljama odgovaraju potrebama apostolata Crkve (AA,20). 
Tom izjavom Koncila sve Ivanovo pionirsko nastojanje oko 
uvođenja Katoličke Akcije dobiva svoje priznanje i po¬ 
tvrdu. 


Ivanov apostolski program 

Odmah po osnutku Hrvatskog Orlovskog Saveza u ok¬ 
viru Katoličkog pokreta Ivanu Merzu je povjerena dužnost 
da pripremi temeljni priručnik organizacije za idejnu i 
duhovnu formaciju članova. Radilo se u stvari da se pre¬ 
vede već postojeća »Zlatna knjiga« kojom su se služili orlo¬ 
vi u Sloveniji, odakle je k nama i došao taj pokret kojemu 
je u stvari kolijevka bila Češka. Ivan se nije zadovoljio sa¬ 
mo da knjigu prevede, nego ju je nadopunio mnogim novim 
idejama u smislu religiozne i crkvene orijentacije. Posebno 
je Ivan želio u Zlatnu knjigu unijeti temeljne ideje o Ka¬ 
toličkoj Akciji, prema kojoj je želio usmjeriti orlovsku or¬ 
ganizaciju. Na sve te novosti Ivan je upozorio u Predgo¬ 
voru knjige koji se smatra »cartha magna« njegovog apo¬ 
stolata, njegov apostolski program koji će on uz puno tru¬ 
da i nastojanja do u detalje ostvariti. Na žalost Predgovor 
u takvom obliku nije objavljen u Zlatnoj knjizi. Osobe ko¬ 
je još nisu prihvaćale ideje Katoličke Akcije kako ih je 
Ivan na osnovi Papinskih dokumenata nastojao provesti i 
oživotvoriti, uklonile su — kad je knjiga već bila u tisku 
— Predgovor i druga mjesta o vjernosti Crkvi i Papi koja 
je Ivan dodao. Upravo je time Predgovor dobio na svojoj 
vrijednosti i zanimljivosti. Ivan ga je četiri godine kasnije 
djelomično sam objavio, a kasnije je objavljivan u njego¬ 
vim biografijama. 

Prvo što se uočava kad se čita taj Ivanov apostolski 
program jest oduševljenje koje provire iz Ivanove duše za 
vjeru, za Krista, za Crkvu. I to oduševljenje združeno s 
dubokim uvjerenjem u istinitost onoga što piše upravo je 
zarazno, prelazi spontano na čitatelja koji i sam biva pone¬ 
sen prema onim horizontima što ih Ivan pokazuje. Temelj- 

ne ideje koje Ivan iznosi u svome programu jesu: razvija¬ 
nje duhovnog života, važnost Euharistije, zanosna ljubav 
prema Crkvi, suradnja s biskupima i svećenicima, provedba 
Papinih smjernica o Katoličkoj Akciji, vjerske dužnosti 
članova orlovske organizacije. 

Na samom početku Predgovora Ivan ističe kako je slo¬ 
venski original Zlatne knjige, koju je napisao F. Terseglav 
još 1910. g., imao za cilj da vječna načela Katoličke Crkve 
primijeni na slovenske prilike jer su mu ona bila jamstvo 
da će tako pripremljenom knjigom odgojiti više pokoljenja 
svjesnih slovenskih katolika. Nakon toga uvoda Ivan na¬ 
stavlja: 

»Ipak će se mnogi u čudu zapitati zašto smo se mi unatoč 
tomu usudili da nadopunimo i preradimo ovu knjigu. Ponaj- 
glavniji je tomu razlog što se je od 1910. godine, tj. od izdanja 
ove knjige organizirana Katolička Akcija po cijelom svijetu na 
osobito veličanstven način razvila i da je taj velebni život Ka¬ 
toličke Crkve ostavio i u našoj omladini svoje duboke tragove. 

Novija katolička generacija pošla je za jedan korak dalje. 
Nju su danas zahvatili valovi onih rijeka koje potekoše iz vječ¬ 
noga Rima već god. 1905., kada je blage uspomene papa Pio X. 
izdao breve o čestoj i svagdanjoj svetoj Pričesti. Mladi nara¬ 
štaj goji zanosnu ljubav prema našemu Spasitelju, koji je uvi¬ 
jek s njim u presv. Euharistiji; tu crpe on svu svoju snagu za 
svoje djelovanje, za svoj apostolat. Dok je starija generacija 
morala afirmirati kršćanstvo na intelektualan, apologetski na¬ 
čin i pokazivala silnu odlučnost u suzbijanju navala liberalizma, 
nova je generacija smirenija; ona je u neprestanom i intimnom 
dodiru s Isusom, koji kralj uje i vlada njenim dušama. 

S tim je u vezi zanosna ljubav mlađih prema Svetoj Cr¬ 
kvi, Isusovoj neokaljanoj zaručnici, te njenim biskupima i sve¬ 
ćenicima. Oni su se uvjerili da svećenika zapada prva i najva¬ 
žnija uloga u širenju Kraljevstva Božjega, a da se svjetovnjaci 
moraju njima pridružiti; moraju postati njihovim pomoćnici¬ 
ma. Zato i vidimo da su kod drugih naroda najvrsniji članovi 
katoličkih omladinskih društava otišli u sjemenište, a čini se 
da će doskora taj duh zavladati i kod nas. Ovo izdanje »Zlatne 
knjige« išlo je upravo za tim da svećeniku vrati ono dostojan¬ 
stveno mjesto koje zapada Isusova učenika. 

Iz ove se Zlatne knjige također vidi da omladina ima oči 
uvijek usmjerene spram Rima, gdje je onaj svjetionik koji svo¬ 
jim zrakama obasjava cijelu zemlju. I iz samoga Rima potekle 
su u zadnje vrijeme smjernice koje računaju s Katoličkom Ak- 

čijom kao činjenicom i koje na vrlo precizan način zacrtaše 
njenu ulogu. 

Mi smo se poradi toga prerađujući Zlatnu knjigu najviše 
obazirali na one upute koje su zadnji pape dali Katoličkoj Akci¬ 
ji, a napose omladinskom pokretu. U Katoličku Akciju spada¬ 
ju prema tome: povezane organizirane katoličke sile za očuva¬ 
nje, proširenje, primjenjivanje i obranu katoličkih principa u 
individualnom, porodičnom i socijalnom životu. Što se tiče sa¬ 
mo organizirane katoličke omladine, to je sveti Otac Pio XI. — 
papa Katoličke Akcije — jasno izrekao da ona mora težiti po¬ 
glavito za svojom vlastitom vjerskom, a zatim umnom, kultur¬ 
nom, socijalnom naobrazbom. Katolički omladinski pokret ima- 
de se brinuti za odgoj elite, za odgoj apostola. Društva katoli¬ 
čke omladine moraju biti Crkvi, koja sluša — Ecclesiae audienti 
— prava sjemeništa, u kojima će se sustavno odgajati pomoćni¬ 
ci Crkvi, koja naučava — Ecclesiae docenti. 

Iz svega je toga razumljivo da mi danas stavljamo na našu 
omladinu daleko veće zahtjeve negoli se je to moglo činiti prije 
trideset godina. Mi smo radi toga odredili posve u potankosti 
koje su vjerske dužnosti Orla, koliko puta najmanje mora pri¬ 
miti svetu Pričest, koji mora biti njegov odnos spram svete 
Crkve i njenih službenika. Dok je stariji naraštaj više nagla¬ 
šavao ljubav k Bogu i narodu, kod mladih je ta ljubav k Bogu 
dobila konkretniji oblik u ljubavi k euharistijskom Isusu, a lju¬ 
bav k narodu hoće da podrede ljubavi k svetoj Crkvi. 

Dao dobri Bog da »Zlatna knjiga« u ovome obliku odgoji 
vojsku apostola, vojsku svetaca, koja će se razletiti diljem hr¬ 
vatske domovine i osvajati poput katoličkih vitezova carstvo 
ljudskih duša. Neka i ona nešto doprinese da posvuda kod nas. 
zavladaju načela svete Rimokatoličke Crkve i da na taj način 
Presveto Srce Isusovo privine što veći broj naše braće u svoj 
božanski zagrljaj.« 

Kad se pročitaju ti reci, dobiva se jasna slika Ivanove 
apostolske duše, svega onoga što je htio i što je uspio ostva¬ 
riti. Mnogi mladi s kojima je Ivan radio prihvatili su taj 
program d donijeli divne plodove u radu za Crkvu i proši¬ 
renje Kristova Kraljevstva. 

Načela Ivanova odgojnog rada 

Iz mnoštva podataka, koje nalazimo u Ivanovim spi¬ 
sima, mogli bismo sastaviti cijelu jednu pedagogiju koju 
je Ivan slijedio u svome radu s omladinom. Ovdje se mora¬ 
mo zadovoljiti da samo nabrojimo koja su bila njegova te¬ 
meljna načela i metode po kojima je radio. 

Nadnaravne eshatološke vrijednosti jesu na prvom mje¬ 
stu u Ivanovu radu. Sve je usmjereno prema spasenju du¬ 
ša, prema vječnom dobru, prema posljednjem cilju čovje¬ 
ka koji mu je Bog odredio. Na razne načine Ivan će izra¬ 
ziti taj temeljni konačni cilj svoga odgojnog rada. Navo¬ 
dimo ovdje samo jednu njegovu definiciju. Po njegovu mi¬ 
šljenju cilj svake katoličke organizacije kao i odgojnog ra¬ 
da jest »ujediniti na zemlji što veći broj osoba s euhari- 
stijskim Isusom, da bi u što većem broju uskrsnuli s njime 
nerazdruživo sjedinjeni u vječnosti.« 

Da se dođe do toga cilja, Ivan vidi tri etape. Ti posred¬ 
ni ciljevi jesu: jedinstvo s Crkvom i njezinom hijerarhi¬ 
jom; izgrađivanje u mladom čovjeku potpune ljudske i krš¬ 
ćanske zrelosti; ii treće, tako formirani mladi ljudi trebaju 
postati apostoli Kristova Kraljevstva i djelovati da se ono 
širi u dušama bližnjih. 

Sadržaji koje Ivan obrađuje u svome radu s jedne stra¬ 
ne jesu teološko-eklezijalni, dakle sve što se tiče produ¬ 
bljenja vjere i njezinih istina. S druge s*trane obrađuje u 
svjetlu crkvene nauke mnoge moralne teme i moralnu pro¬ 
blematiku, koja je tada bila aktuelna. 

Sredstva i metode koje Ivan slijedi u svome odgojnom 
radu nisu neka posebna novost. Ivan primjenjuje do u de¬ 
talje sve ono što mu je Crkva preporučivala i davala na 
raspolaganje, bilo da se radilo o izgradnji duhovnog živo¬ 
ta, bilo da se odnosilo na konkretan rad s mladima. I na 
tom području kao i na svim drugima vidi se koliko je Cr¬ 
kva bila prisutna u njegovu životu, koliko je bio vjeran 
njezinoj, nauci i svemu što je tražila od onih koji su se že¬ 
ljeli angažirati na polju katoličkog odgoja. I ne bez razlo¬ 
ga danas mu na grobu stoje iznad imena uklesane riječi 
»Vjerni sin Katoličke Crkve.« 

Moralni apostolat 

U svome odgojnom radu s mladima napose zadnjih 
godina Ivan je veliku pažnju posvećivao moralnim proble¬ 
mima. Proučavao je sve ono što je Crkveno učiteljstvo, 
Papa i biskupi po svijetu o tome pisali 1 naučavali. Ivan je 
želio da mladi katolici dobiju ispravne pojmove kako se 
kršćani trebaju vladati u odnosu na sve što je donosilo mo¬ 
derno vrijeme. Posebna mu je briga bila da kod mladih 
stvori ispravne pojmove i shvaćanje ljubavi, braka, čisto¬ 
će, seksualnosti pa je i o tome pisao. Ističe se njegova zna¬ 
čajna brošura »Ti i Ona,« namijenjena zrelijoj muškoj 
omladini. I premda je bio mlad i skoro bez iskustva, ipak 
je o tim svim pitanjima tako zrelo sudio i nastupao s toli¬ 
kom mudrošću da je među orlovima i orlicama bio neke 
vrste autoritet u suvremenim ćudorednim pitanjima. Svo¬ 
jim pisanjem Ivan je želio podsjetiti katolike na dosljed¬ 
nosti njihova vjerovanja u svakidašnjem životu. Naravno 
sve je Ivan prosuđivao sa stanovišta Crkve i ono što je go¬ 
vorio nije bilo ništa drugo nego čista crkvena nauka pri¬ 
mijenjena na suvremene probleme. Nekoliko fascikala nje¬ 
govog bogatog arhiva, u kojima se nalaze mnogi materija¬ 
li s područja morala kao i njegovi objavljeni i neobjavljeni 
radovi, pokazuju koliko je pažnje posvećivao tim proble¬ 
mima i koliko je želio da mladi usklade svoj život sa svojom 
vjerom. 

Ivan se zanima i piše o plesu, zabavama, modi, filmu, 
tisku, ekonomskim i socijalnim problemima. Piše o glazbi 
i tjelesnom odgoju, kojemu želi dati viši duhovni, nadna¬ 
ravni sadržaj. Govori o braku, obitelji, položaju i ulozi že¬ 
ne u društvu, sastavlja opširno djelo kako i u kojem smi¬ 
slu se katolik može baviti politikom. Sigurno da neke Iva¬ 
nove tekstove i stavove treba shvatiti u onom vremenu u 
kojem su napisani, ali svi oni predstavljaju dragocjeni do¬ 
kument Ivanove revnosti da kršćanska rješenja, kako ih 
Crkva daje, primijeni na sav život i rad suvremenog kato¬ 
lika. Koliko je u tome uspio, svjedoče toliki koji su pošli 
za njegovim primjerom i kojima je njegovo ime postalo 
program života i rada. 

Uzor i učitelj ženske mladeži 


Marica Stanković 

rica Stanković, predsjednica Orličke organizacije, objavivši 
najprije seriju članaka pod naslovom »Vitez ženske časti« 
u časopisu »Za Vjeru 1 Dom« prigodom 10. obljetnice Iva¬ 
nove smrti. Poslije toga u svojoj knjizi »Mladost vedrine« 
opisuje bogati rad katoličke ženske mladeži i usko ga po¬ 
vezuje s primjerom Ivana Merza i njegovim utjecajem koji 
im je svijetlio primjerom svoga čistoga života. 

Svojim djelovanjem na žensku mladež Ivan je u pr¬ 
vom redu želio produbiti kod djevojaka svijest njihovog 
ženskog dostojanstva te uzvišenost njihova poziva kako za 
majčinstvo tako i za apostolat, napose kao Bogu posvećene 
osobe u svijetu. Brojni su spisi koje je Ivan o tome ostavio. 
Kako mladiće tako i djevojke Ivan je posebno oduševlja¬ 
vao da se angažiraju u apostolatu, u suradnji s Crkvom na 
proširenju Kristova Kraljevstva u dušama. Ivanov svetački 
primjer tako je djelovao na mnoge djevojke, napose na 
mladu nastavnicu Maricu Stanković te je i ona poput Iva¬ 
na zavjetovala vječnu čistoću i posvetila se Bogu. Umrla 
je u Zagrebu 1957. g. 



Koliko je Ivan imao utje¬ 
caja na mušku mladež isto ta¬ 
ko je snažno utjecao i na žen¬ 
sku mladež koja je bila orga¬ 
nizirana u paralelnoj organiza¬ 
ciji Sveze Hrvatskih Orlića. O 
tome su nam se sačuvala broj¬ 
na svjedočanstva djevojaka i 
žena koje su u Ivanu odmah 
otkrile svojom intuicijom 
Božjega čovjeka, učitelja i pri¬ 
jatelja. Možda je to najljepše 
izrazila Đurđica Vitković u o- 
nom krasnom hvalospjevu 
»Veliki naš učitelju, hvati ti«, 
objavljenom u dvije knjige: 
»Božji čovjek Hrvatske« i »Pri¬ 
jatelj mladih«. Još opširnije o 
Ivanovu utjecaju pisala je Ma¬ 

Svima je bio sve 

Već Ivanova silna zauzetost za svrhunaravno dobro 
bližnjih, napose mladih, govori nam o njegovoj velikoj lju¬ 
bavi k bližnjemu. No ta se ljubav spustila do sasvim kon¬ 
kretnih potreba svakidašnjega života. 

Ivan je 10% svoje plaće davao siromasima. Mnogi su 
od njih u Beču, Parizu i napose u Zagrebu osjetili njegovu 
dobrotu. 

Preko puta njegova stana u Zagrebu čistio je prolazni¬ 
cima cipele invalid Miško. Ubrzo se Ivan s njime upoznao i 
sprijateljio. Često bi mu pristupio, srdačno s njim razgo¬ 
varao, koji put ga pozvao k sebi u stan na večeru, poma¬ 
gao mu u potrebama. Preko dana prišao bi ponekad pro¬ 
zoru svoje radne sobe i rukom ga pozdravio, dok bi mu 
Miško s velikim poštovanjem odvratio dižući šešir. 

Don Ante Radić sjeća se kako je s Ivanom susreo u 
tramvaju nekog unakaženog prosjaka od kojega je svatko 
odvraćao oči. Ivan mu je odmah pristupio, obilato ga na- 
dario i započeo s njime razgovor. Obradovao se kad je vi¬ 
dio da je taj prosjak dobar katolik i da s isprošenim nov¬ 
cem kupuje »Katolički tjednik«. Ivan ga je očinski upući¬ 
vao da ide češće na sv. Pričest i zvao ga k sebi u stan. Broj¬ 
ni ljudi u krcatom tramvaju divili su se tom razgovoru koji 
je sav odisao istinskom ljubavlju prema bližnjemu. 

Kad se spremalo hodočašće u Lurd, s kojim je i Ivan 
išao, pozvao je učiteljicu Miru Majetić da i ona pođe: »Po¬ 
đite da vidite čudesa Božja i komadić raja na zemlji!« No 
kako je bilo poteškoća, učiteljica se nije mogla odlučiti. 
Ivan joj je međutim sve poteškoće riješio utrošivši za to 
jedan cijeli dan. Kad ga je ona požalila što je toliko vre¬ 
mena za nju potrošio, on joj je odgovorio: »Dan što ga čo¬ 
vjek posveti drugome nije nipošto gubitak već dobitak. 
Dani u kojima ne učinimo ništa za druge već samo za se, to 
su izgubljeni dani.« 

Časna sestra Marija Franciska bila je u službi peda- 
goškinje kod zagrebačke policije na ćudorednom odsjeku. 
Rad s delinkventnom djecom i palim djevojkama bio je 
veoma težak. Ivan joj je mnogo pomogao svojim savjetima 
i svojim razumijevanjem. S ljubavlju dobrog pastira slu- 

šao je njezine izvještaje i davao joj moralnu podršku da 
ustraje u tom teškom poslu. 

Kolikim mladim ljudima je pomogao bilo što se tiče 
učenja, bilo traženja namještenja i posredovanja u najrazli- 
čitijim potrebama s kojima se mladi čovjek, posebno oni 
koji dođu u grad susreću, o tome su nam mnogi ostavili 
svoja svjedočanstva. Evo samo jednoga. Pripovijedao je 
Stijepo Androšević, staklar iz Dubrovnika, koji je upoznao 
Ivana još 1918. u rudniku Maslovarama. Kada se Stijepo 
razbolio kao vojnik, Ivan mu je isposlovao da bude preba¬ 
čen u Zagreb na liječenje i često ga je u bolnici posjećivao. 
Pobrinuo se i za troškove toga liječenja. A kad je izišao iz 
bolnice, Ivan mu je našao zaposlenje u Dubrovniku. 

I tako bismo mogli nizati primjer za primjerom, koji 
samo pokazuju kako je svestrana i nesebična bila Ivanova 
ljubav. No ovdje moramo spomenuti još jednu Ivanovu vr¬ 
linu. Ivanova kršćanska ljubav prema onima koji se nisu 
s njime slagali u njegovu radu. Ivan je radi toga mnogo 
trpio. Nikad nije uzvraćao ono što je od drugih doživlja¬ 
vao: nerazumijevanja, uvrede, optužbe i slično. Često je 
znao govoriti: »Samo da ne bude povrijeđena kršćanska 
ljubav«. Bio je velik u opraštanju nanesenih uvreda. Kada 
je u jednom društvu bio napadnut i kada se mogao braniti 
jer je radio po svom najboljem uvjerenju, on je šutio. Oso¬ 
bi koja mu zbog takvog stava nije prikrila svoje divljenje, 
odgovorio je: »Tko hoće da bude pravi radnik za Božju 
stvar ne smije poznavati sebe; osobni je kult najveća za¬ 
preka mnogim uspjesima našega rada.« Drugom zgodom 
kada se u njegovoj prisutnosti povela riječ o osobama koje 
su ga napadale i vrijeđale, odgovorio je: »Nikada nemoj¬ 
mo suditi! Prepustimo to Bogu, to je njegova stvar.« Či¬ 
njenica je također i to da mu nitko od njegovih idejnih 
protivnika nije nikada prigovorio bilo kakav nekršćanski 
stav prema onima koji su mu nanosili bol i bili mu uzrok 
trpljenja. 

Zamisao nove kršćanske zajednice 

Ivan se najozbiljnije bavio mišlju da osnuje svjetovni 
institut koji bi okupljao laike spremne da porade za Crkvu 
i proširenje Kristova Kraljevstva. O tome Ivan govori već 
u bilješkama iz svojih duhovnih vježbi 1923. g. Većih po¬ 
buda dobio je za tu zamisao nakon što se upoznao s pothva¬ 
tom kardinala Ferrari-a u Italiji koji je osnovao sličnu za¬ 
jednicu. Tu je ideju Ivan širio među svoje suradnike i za 
nju ih oduševljavao. Posebno je u tome smislu pripremao 
svoju suradnicu Maricu Stanković. 1928. g. namjeravao je 
s grupom mladića, svojih suradnika, koji su se zanimali za 
stvar, poći na osam-dnevne duhovne vježbe pod vodstvom 
o. P. Perice, DL Na žalost prerana smrt spriječila je te 
Ivan nije mogao ostvariti tu zamisao. Ipak njegova ideja ni¬ 
je s njime pošla u grob. Marica Stanković potaknuta pri¬ 
mjerom Ivanova života i njegovim poticajima ostvarila je 
Ivanovu ideju barem djelomično. Osnovala je prvi ženski 
svjetovni institut u Crkvi u Hrvatskoj pod nazivom »Zajed¬ 
nica Suradnica Krista Kralja«. U svojim spisima M. Stan¬ 
ković izričito pripisuje Ivanovom utjecaju i njegovoj za¬ 
misli osnivanje ove zajednice. Institut okuplja danas žen¬ 
ske osobe koje poput Ivana potpuno posvećuju svoj život 
Bogu živeći u svijetu u raznim zanimanjima i prema svojim 
mogućnostima rade za proširenje Kristova Kraljevstva. 

Književnik i apostol pera 

Još kao gimnazijalac, pa kroz godine svoga studija 
Ivan je pročitao mnoge knjige, uglavnom književne vrijed¬ 
nosti. To je zahtijevalo i njegovo profesorsko zvanje. Osim 
stručne literature čitao je i mnoge teološke i duhovne knji¬ 
ge, koje su mu proširile horizonte 1 obogatile njegov krš¬ 
ćanski nazor na svijet. Sam se želio baviti književnim ra¬ 
dom, ali su mu interesi Kristova Kraljevstva bili važniji, 
pa je sav svoj književni talent stavio u službu Božju. 

Iako je Ivan kratko živio, niti pune 32 godine, upravo 
zapanjuje koliko je u tom kratkom vremenskom razdoblju 
napisao. U prvom redu tu je njegov opširan dnevnik. Dje- 

lomično je objavljivan u Ivanovim biografijama. Predsta¬ 
vlja dragocjeni dokumenat za poznavanje Ivanova života i 
njegovog duhovnog razvoja kao i prilika u kojima je živio. 

Njegova doktorska dizertacija o utjecaju liturgije na 
francuske književnike pisana francuskim jezikom još nije 
objavljena. Broji 385 stranica. 

Ivan je napisao brojne studije, članke i šest brošura 
koji su objavljivani po našim katoličkim časopisima. Kom¬ 
pletna bibliografija Ivanovih radova po prvi puta je obja¬ 
vljena u knjizi »Put k Suncu«, 1978. Kad čovjek čita naslo¬ 
ve Ivanovih radova, ostaje iznenađen nad svestranošću nje¬ 
gove spisateljske aktivnosti. Ono što je Ivan objavio može 
se svrstati po ovim temama: književna kritika, liturgija, 
katoličke organizacije, Katolička Akcija, Rim-Papinstvo, 
Lurd, moralni apostolat, tjelesni odgoj, razno. Ukupno 149 
bibliografskih jedinica! 

Tome treba pridodati mnoge Ivanove rukopise kao i 
opširnu korespondenciju, sve sačuvano u njegovu arhivu. 
Kad bismo sve to pokušali zbrojiti, izašlo bi više od tri ti¬ 
suće stranica! 

Sve što je Ivan napisao kao i ono što su poslije njegove 
smrti drugi napisali o njegovu životu i radu, predstavlja 
dragocjenu duhovnu baštinu, iz koje se mogu crpsti ideje 
i nadahnuća za kršćanski život i rad, kao što su to mnogi 
činili. 

Susret s trpljenjem 

Ivan susreće patnju u svome životu već u svojoj mla¬ 
dosti. Prva velika bol koju je doživio bila je smrt djevojke 
prema kojoj je osjećao simpatiju i doživio prvu idealnu 
mladenačku ljubav. Ta je tragedija ostavila duboki trag u 
njegovoj duši u smislu loma ali i preporoda, kako on to 
sam navodi u svome dnevniku. No najjači susret s trplje¬ 
njem Ivan doživljava za vrijeme Prvog svjetskog rata na 
fronti. I taj susret s patnjom i smrću bio je za Ivana dobi¬ 
tak. Upravo je rat najviše doprinio da se Ivanov nazor na 
svijet produbio i da je shvatio svu istinitost katoličke vje¬ 
re, kako se to najbolje vidi iz njegovih divnih zapisa u 
dnevniku. 

I nakon rata patnja i bol se stalno isprepliću u Ivanovu 
životu sve do smrti. Bolest očiju povezana s upalom čeone 
šupljine malo-pomalo je nagrizala njegovo zdravlje. No s 
tim su bile povezane i duševne patnje koje je Ivan doživlja¬ 
vao u svome radu od onih koji nisu shvaćali njegove lju¬ 
bavi prema Crkvi i Papi te njegovih pionirskih nastojanja 
oko uvođenja Katoličke Akcije. Dva puta su ga tako ©ža¬ 
lostili da je morao i plakati. Jednom je to bilo kad su mu 
uklonili onaj čuveni »Predgovor« iz »Zlatne knjige«, koji 
je ipak kasnije donio svoje plodove. Spomenuli smo tako¬ 
đer kako se Ivan veoma pomirljivo i s mnogo kršćanskog 
opraštanja odnosio prema onima koji su ga nepravedno na¬ 
padali i često znali uvrijediti. 

Iz njegovih zapisa i pisama vidi se jasno koliko je du¬ 
boko ušao u tajnu križa i kako je jasno shvaćao vrijednost 
trpljenja. Još iz Pariza piše svome prijatelju D. Maroševi- 
ću, koji je bio bolestan. Ohrabruje ga i pokušava pokazati 
vrijednost trpljenja. Kad je pisao te retke, bilo mu je 25 
godina. 

»Znam da je teško trpjeti, ali neki ljudi imaju poziv 
trpljenja. Mi smo tijelo Kristovo, to su na njemu uloge po¬ 
dijeljene. Jedni moraju trpjeti da uklone kaznu Božju, koja 
bi se morala stresti na okolicu. Huysmans bi' nazvao te oda- 
branike mističkim gromobranima. Jesi li ikada na to po¬ 
mišljao da ti trpiš za naš pokret? Jesi li svoje muke prika¬ 
zao Gospodinu Kristu za pokret? Katolicizam se neće širiti 
u nas ako ne bude bilo Radnika, Molitelja, i Patnika. To je 
jedan zakon u širenju Kraljevstva Božjega na zemlji. Naš 
pokret je stvorio do sada samo prvi tip (radnika) i mi smo 
si stvorili u našim dušama ideal radnika za Katolički po¬ 
kret. Molili smo manje, a trpjeli smo kad smo morali. Za¬ 
dnji tip je svakako vrhunac — imitacija potpune Žrtve Spa¬ 
siteljeve na Križu. I vidim u našem pokretu već priličan 
broj patnika. Pošto slučaja nema, to držim da je plan Pro¬ 
vidnosti upravo u tome da spoznamo ovaj misterij iz Nje¬ 
gova života: trpjeti za druge.« 

Tim dubokim riječima nije potreban nikakav komen¬ 
tar. Jasno se vidi kako je Ivan shvatio bit trpljenja. I dru¬ 
gim osobama će često govoriti i otkrivati im smisao njiho¬ 
ve patnje. Tako jednoj djevojci, učiteljici, koja mu je izni¬ 
jela svoje poteškoće u vezi sa zdravljem, savjetuje da se 

ipak pobrine razborito za svoje liječenje. Ali na koncu do¬ 
daje ove divne misli: 

»Ako Gospodin želi da unatoč tomu trpite i da ne 
ozdravite, onda se valja predati u Njegove ruke — jer se 
ni najmanji bakcil ne miče bez prisutnosti i djelatnosti Go¬ 
spodnje. Ta i sami znate bolje od mene da trpljenjem čo¬ 
vjek može više učiniti za proširenje Kraljevstva Isusova ne¬ 
goli velikim radom, učenim raspravama, sjajnim govorima 
i člancima. Ako Vas je Isus odabrao da budete apostolom u 
trpljenju, uvjeren sam da će Vam dati i snagu da uz sudje¬ 
lovanje Vaše volje taj apostolat i dobro izvršite. Zemalj¬ 
skim očima možda ne ćemo vidjeti plodove tog trpljenja, ali 
gore, u Srcu Božjem ukazat će nam se koliko je njime duša 
spaseno; kolikim katoličkim pothvatima je donijelo blago¬ 
slova.« 

Ivan nije samo dijelio lijepe savjete o trpljenju, nego 
je i sam posjedovao duboki izgrađeni kršćanski stav prema 
križu, koji nam on sam otkriva u bilješkama iz svojih du¬ 
hovnih vježbi, što ih je obavio 1926. g. Piše: 

»Ratujući pod vodstvom raspetoga Kralja, moram do 
konca života biti razapinjan. Zaručnica Isusova je kroz sve 
vjekove pribijena na križ — i ja moram biti dionikom te 
slavne sličnosti. Život bez križa — udoban — morao bi za 
mene biti najvećom sramotom. Stoga moram biti sretan i 
smatrati kao normalno stanje vojnika Isusova teške staleške 
dužnosti koje priječe dovoljni privatni studij i rad. Odluka: 
Savjesno obavljati staleške dužnosti i to smatrati za križ 
mojega života; za moje dnevno razapinjanje, koje donosi 
blagoslova u radu za spašavanje duša u Kat. Akciji.« 

Spomenimo i to da se svim trpljenjima, što ih je Ivan 
susretao u svome životu, pridružilo i trpljenje od nerazu¬ 
mijevanja roditelja, koji nikako nisu mogli shvatiti Iva¬ 
nov veliki elan u apostolskom radu. Ivanu je bilo teško što 
njegovi roditelji nisu dijelili s njime religiozni život koji 
je on proživljavao. K tome se i majka teško razbolila te je 
zadnjih godina ležala nepokretna. Tek nakon Ivanove smr¬ 
ti njegovi će roditelji postati praktični vjernici, kao što je 
to bio i Ivan. 

Žrtva života 

Ivan se tužio na slabi vid još od djetinjstva. K tomu 
se kasnije pridružila i zubobolja. Bolest ga je stalno prati¬ 
la i često sputavala njegov polet za studij i rad. Zadnju 
je godinu života ozbiljno pobolijevao. Dobio je akutnu upa¬ 
lu čeljusne šupljine i morao je poći na operaciju. 

Posljednjih mjeseci zapisao je nekoliko značajnih mi¬ 
sli u svoj, dnevnik koji je prekinuo voditi još u Parizu. Te 
nam misli mnogo govore o njegovom duševnom stanju i 
raspoloženju pred odlazak s ovoga svijeta. 

Zagreb, 21. I. 1928. — Sve na slavu Presvetog Srca Isusova. 

Zagreb, 10. II. 1928. — Danas je po prvi put mama pristala 
da se u našoj obitelji zajednički moli krunica. Sutra je Gospa 
Lurdska. To je njezino djelo. Ali zato je moralo doći toliko bo¬ 
lesti na mene i još ta operacija nosa, kojoj ću se možda morati 
podvrći, ako sv. Gospa drugačije ne pomogne. 

Zagreb, 13. II. 1928. — Dosta je velik križ na nama. Dobio 
sam gnojnu akutnu upalu čeljusne šupljine. Danas mi je izva¬ 
đen još jedan zub. Mama u silnim mukama. Međutim vidim da 
dosta rado moli. Sinoć smo stvorili kao zavjet da ćemo, kadgod 
to prilike dopuste, uvijek zajedno moliti krunicu. Čudno: ovo 
naše trpljenje kao da je stvorilo čudesa u mami, koja dosta 
lako moli sada i samu krunicu. Sama veli da je danas koju 
stotinu Oče naša i Zdravih Marija izmolila. Eksperimentalan 
dokaz kako je trpljenje najjače sredstvo da spasava i posve¬ 
ćuje duše. Blago onim dušama koje s radošću primaju iz ruku 
Gospodnjih svaku bol i sjedinjene s Isusom doprinose je za 
raširenje Crkve Isusove u dušama i u društvu. 

Zagreb, 15. II. 1928. — Lako je svaki dan primati sv. Pri¬ 
čest i gostiti se Gospodinom. Oh, kako je čovjeku trpko kada 
mora da grize i jede tvrdo drvo svetoga križa. Danas mi opet 
zub izvadiše. 

Bolest se tako razvijala da je Ivan morao poći na ope¬ 
raciju. Prije operacije posjetio je svoga duhovnog vođu oca 
Vrbaneka, isusovca. Taj važan i značajan razgovor o. Vr- 
banek opisao je u Ivanovoj biografiji, koju je kasnije na¬ 
pisao. Ivan mu je došao s jasnom sviješću da će umrijeti i 
da Bog traži od njega žrtvu života za dobro mladeži s ko¬ 
jom je radio. Ispovjednik ga je u tome samo ohrabrio i 
utješio koliko je mogao. Sjećajući se riječi iz Evanđelja o 
pšeničnom zrnu koje mora pasti u zemlju da donese ploda, 

Ivan se oprostio od svoga ispovjednika riječima: »Da o tom 
sam već davno uvjeren: treba žrtvovati! Ja sam gotov!« 

I stvarno je Ivan bio duševno potpuno spreman da 
pođe pred lice Božje. Dan uoči odlaska na kliniku sredio 
je sve svoje stvari i sastavio svoj testament. Radi se u stva¬ 
ri o tekstu za nadgrobni natpis koji je napisao latinskim je¬ 
zikom a pronađen je u ladici njegova pisaćeg stola nakon 
smrti. U hrvatskom prijevodu testament glasi: 

Umro u miru katoličke vjere. 

Život mi je bio Krist a smrt dobitak. 

Očekujem milosrđe Gospodinovo i nepodijeljeno 
potpuno vječno posjedovanje Presvetog Srca Isusova. 

I. M. blažen u pokoju i miru. 

Duša će moja postići cilj za koji je stvorena. 

U Gospodinu Bogu. 

Kad se čitaju ti retci, čovjek ostaje pod dubokim doj¬ 
mom divljenja. Ivan ide u susret smrti, u susret vječnosti 
mirne savjesti, bez straha i neizvjesnosti, siguran da će po¬ 
stići konačno vječnu ljubav kojoj je posvetio sav svoj mladi 
život. To je svečani finale jednog divnog života, posljednje 
svjedočanstvo i ispovijest njegove duboke i iskrene vjere 
koja mu je bila životno zvanje i koje je Ivan savjesno is¬ 
punio. 

Ivan je operiran 26. travnja na Klinici za uho nos i 
grlo u Draškovićevoj ulici, u Zagrebu. (Danas je u toj zgra¬ 
di smještena osnovna škola). Operacija na žalost nije us¬ 
pjela. Ivan je dobio meningitis, od kojega je polagano umi¬ 
rao. U nedjelju 6. svibnja podijelio mu je njegov ispovjed¬ 
nik o. Vrbanek bolesničko pomazanje. Ivan je bio pri svi¬ 
jesti, ali nije više mogao govoriti. Nakon obreda ispovjed¬ 
nik, pogađajući njegove misli, podsjetio ga je na posljednji 
razgovor o žrtvi života. »Zar ne, vi žrtvujete svoj život za 
hrvatsko Orlovstvo?« Ivan je vedro pogledao, velike su 
njegove oči zasjale i kako nije mogao više govoriti samo 
je dao potvrdni znak glavom. 9. svibnja Ivan je primio te¬ 
legram iz Rima kojim mu Sveti Otac šalje svoj blagoslov. 
Tako je Ivan koji je za života toliko ljubio i štovao Kristo¬ 
va Namjesnika dobio tu rijetku utjehu u posljednjim ča¬ 
sovima. Bio je još pri svijesti kad su mu to saopćili. 

Sutradan u četvrtak, 10. svibnja 1928. prije podne, u 
prisutnosti svoga oca i svojih najbližih prijatelja Ivan je 
prešao u vječne radosti Kristova Kraljevstva. Dr. D. Knie- 
wald, prisutan kod njegove smrti, ovako opisuje Ivanove 
posljednje trenutke: 

»Ivanovo disanje bivalo je sve polaganije, bilo sve sla¬ 
bije; ležao je mirno, zatvorenih očiju. U to širom otvori ve¬ 
like oči, iz kojih mu je kanula smrtna suza. Pogled je upro 
tamo daleko u visinu, miran, pouzdan, siguran; još jedan 
uzdah, još jedan mali, jedva primjetljivi trzaj i^ dr. Ivo 
Merz je predao Svevišnjemu svoju plemenitu dušu.« 

Vijest da je Ivan otišao u vječni život, munjevitom br¬ 
zinom proširila se po Zagrebu a onda i cijelom Hrvatskom. 
Još istog prijepodneva nakon Ivanova preminuća zvono je 
zagrebačke katedrale navijestilo njegovu smrt. Bio je to 
učinjen izuzetak jer zvono obično zvoni samo kad umre 
biskup ili kanonik. Iz toga se vidi koliko je Crkva već 
onda cijenila Ivana i njegov rad. 

— Svi smo osjećali ne nešto strašno, nego nešto veli¬ 
ko se dogodilo, umro je dr. Merz. Bili smo pod dojmom da 
je on za nešto žrtvovao svoj život — pripovijedali su nje¬ 
govi prijatelji. 

Nije potrebno spominjati duboku bol Ivanovih roditelja 
koji su u njemu izgubili svoga jedinca i potporu za svoje 
staračke dane. Duboko potreseni ostali su Ivanovi prija¬ 
telji i suradnici kao i sva mladež diljem Hrvatske, Bosne 
i Dalmacije kojima je Ivan bio idejni vođa. 

Cijeli katolički Zagreb okupio se u nedjelju 13. svibnja 
na Mirogoju. K njima su se pridružili i mnogi delegati iz 
raznih katoličkih organizacija iz hrvatskih krajeva. Raču¬ 
na se da je pogrebu prisustvovalo 5000 ljudi. Sprovod je 
vodio biskup dr. D. Premuš. Po broju i ugledu osoba bio 
je to sprovod kakvoga Zagreb nije pamtio od smrti biskupa 
Langa. S velikom vanjskom svečanošću, uz brojne govore, 
glazbu i pjevanje Ivanovo je tijelo otpraćeno na vječni po¬ 
činak. Sahranjen je na Mirogoju. 1977. g. tijelo mu je pre¬ 
nošeno u Baziliku Srca Isusova u Zagrebu, u koju je redo¬ 
vito dolazio za svoga života. 

Hvala ti, što si nam pokazao put k Suncu! 

Još istih dana odmah nakon Ivanove smrti zaredali su 
po katoličkoj štampi brojni komemorativni članci u koji¬ 
ma se ističe veličina pojave, zasluge, vrline dr. Merza, opi¬ 
suje se njegov nesebičan rad za Božju stvar. Za svaku go¬ 
dišnjicu Ivanove smrti priređuju se komemoracije na ko¬ 
jima prisustvuje brojna mladež. Članci i studije uvijek 



Ivanov grob u Bazilici Srca Isusova u Zagrebu 

obnovljenom svježinom evociraju uspomene na tog velikog 
čovjeka. Četiri godine nakon njegove smrti pojavljuje se 
prva Ivanova biografija, napisana od njegovog blizog pri¬ 
jatelja i suradnika, svećenika i sveučilišnog profesora dr. 
D. Kniewalda. Ta je knjiga bila pravi događaj u našoj ka¬ 
toličkoj javnosti. Tek tada je javnost upoznala veličinu po¬ 
jave Ivana Merza, njegove herojske vrline i njegov bogati 
rad u našoj Crkvi. Brojni citati iz Ivanova dnevnika u ko¬ 
jima je ocrtan gigantski uspon Ivanove duše prema Božjim 
visinama, prema vrhuncima svetosti, formalno su osvojili 
mlade i odrasle. Mnogi rekoše da je Ivan snažnije djelovao 
poslije svoje smrti nego za vrijeme života. I stvarno ime 
Ivana Merza postade ideal, a njegov život nadahnuće toli¬ 
kim mladima koji krenuše za njegovim primjerom vjerno¬ 
sti Kristu i ljubavi prema Crkvi i Papi. 

Za 10. obljetnicu Ivanove smrti po svim mjestima gdje 
je bilo katoličke mladeži koja se nadahnjivala njegovim 
svetim životom proslavljen je svečano taj jubilej. Opet su 
brojni članci punili stupce našeg katoličkog tiska. Dapače 
cijeli 5. broj časopisa »ŽIVOT« za 1938. god. posvećen je 
Merzu i potom objavljen kao posebna knjiga pod naslovom 
»Božji čovjek Hrvatske«. Veličanstvena akademija, koja je 
održana u Zagrebu za Ivanovu 10. obljetnicu smrti, poka¬ 
zala je najbolje što je Ivan značio za našu katoličku jav¬ 
nost. Na svečano ukrašenoj pozornici stajao je veliki natpis 
MERZOVA BAŠTINA. U sredini velika Ivanova slika, a sa 
svake strane velikim slovima ispisane statistike koje su po¬ 
kazivale što se sve pripisivalo Ivanu, njegovom nadahnu¬ 
ću i njegovom djelovanju, koje su nastavili ostvarivati nje¬ 
govi sljedbenici. Te statistike odnose se samo na mušku 
granu Ivanove mladeži. Po prilici isto tolike brojke odnose 
se i na žensku mladež. Obuhvaćaju period od 1923. do 1937. 
god.: 30 svećeničkih zvanja; 782 društva; 26.689 članova; 
60 sletova; 429 tečaja; 1.137 posjeta društvima; 1.606 pri¬ 
redaba; 7.293 duhovna sastanka; 18.892 odborske sjednice; 
46.256 predavanja; 82.611 sastanaka. 

Za 15. obljetnicu Ivanove smrti Ivanov duhovnik ob¬ 
javljuje knjigu »Vitez Kristov Ivan Merz.« Ivan je već za 
svoga života uživao glas svetoga čovjeka. Poslije smrti glas 
o njegovoj' svetosti još više se proširio. Za tu Ivanovu go¬ 
dišnjicu počeli su se pojavljivati prvi glasovi i prvi članci 
da se pokrene postupak za njegovo proglašenje blaženim. 
Ta je biografija od o. Vrbaneka u tom smislu napisana da 
posluži kao pripremni materijal za otvaranje procesa. 

Glas o Ivanovoj svetosti još više se proširio kad su mu 
se ljudi počeli moliti i kad su se po njegovu zagovoru po¬ 
čela događati čudesna uslišan ja. Jedno od najvećih dogo¬ 
dilo se dvije godine nakon Ivanove smrti. Djevojka Anica 
Ercegović iz Sunje razbolila se u svojoj 19 godini od tbc. 
pluća, upale zglobova, žestoke reume po čitavom tijelu, a 
bila je i teško bolesna na srcu. Šest godina se pokušavala 
liječiti, ali bez uspjeha. Liječnici niti lijekovi nisu joj mogli 
pomoći. 1930. g. počela je moliti devetnicu Ivanu Merzu, 
posjetila je njegov grob i vratila se kući potpuno zdrava! 
Dok pišemo ove retke, Anica je još živa i potpuno zdrava, 

premda je radila cijeli život mnoge težačke poslove po kući 
i nikad više nije bila bolesna. Od njezinog ozdravljenja 
prošlo je evo već pedeset godina, a da joj se spomenute bo¬ 
lesti, od kojih je bolovala, nisu vratile! Tome jasnome 
čudu mogla bi se pribrojiti i brojna druga uslišanja o ko¬ 
jima je drugdje pisano, napose u »Glasilu Postulature«. 

Kad listamo katolički tisak od godine Ivanove smrti 
pa nadalje, bit ćemo iznenađeni nad mnoštvom raznih ime¬ 
na ii naziva koja su Ivanu bili pridavani u naslovima člana¬ 
ka i studija ili u samome tekstu. Iz njih se jasno vidi što 
je Ivan značio za svoje vrijeme i što su toliki u njemu na¬ 
lazili i cijenili. Evo samo nekih značajnijih poredanih kro¬ 
nološkim redom: 

Svjetlo na gori, Vitez Božji, Brat vitez, Homo catholi- 
cus, Anđeo tješitelj, Vitez Krista Kralja, Papin čovjek, 
Božji čovjek, Heroj Kristov, Naš dragi sveti Ivan, Apo¬ 
stol mladeži, Heroj kršćanskog mira, Čovjek milosti, 
Kristov vitez, Uzor katoličkog intelektualca, Orao zlat¬ 
nih krila, Vitez Presv. Srca Isusova, Euharistijski vitez, 
Nebeski križar, Stup Crkve, Naš omladinski svetac, Brat 
voda, Orao Božjih krila, Uzor modernog katolika, Naš 
svetac u fraku, Naš veliki čovjek, Vitez križar, Prvobo¬ 
rac Katoličke Akcije, Brat Ivan, Vitez ženske časti, Naš 
vječni Merz, Hrvatski uzor katolik, Velika liturgijska 
duša, Lovac Srca Isusova, Križar sunčanih dana, Božji 
orao, Borac s bijelih planina, Uzor križara, Veliki pionir 
Hrvatske, Svjetlo s neba, Naš suvremeni apostol, Heroj 
ljubavi, Div duha, Svetac Božji, Nenadkriljiv uzor, No¬ 
silac mira, Božja umjetnina, Sveti borac Hrvatske, Apo¬ 
stol vedrine, Ideolog hrvatske katoličke omladine, Naj¬ 
ljepši ideal hrvatske mladeži, Čovjek žrtva. Prorok 
Božji, Vitez Kristov, Put naših dana .... 

I na koncu ne možemo ne spomenuti onaj lijepi natpis 
na bijeloj svilenoj vrpci s vijenca koji su Ivanu donijeli na 
grob mladi iz Vinkovaca: »HVALA TI, ORLE KRISTOV, 
STO SI NAM POKAZAO PUT K SUNCU!« Taj natpis iz¬ 
ražava zahvalne osjećaje tolikih mladih i odraslih koji su 
u Ivanu našli prijatelja, uzor, ideal, vođu i kroz njegov 
primjer put Kristu! 

Merz u svjetlu II. vatikanskog koncila 

Nakon Koncila češće se moglo čuti i čitati uspoređiva¬ 
nje ideja Ivana Merza i njegovih ostvarenja s onim što je 
donio Koncil i što traži danas od članova Crkve. Sasvim 
jasno je to istaknuo zagrebački nadbiskup F. Kuharić na 
proslavi Ivanove 50. obljetnice smrti naglasivši da je Merz 
zapravo ostvario ono što Koncil želi da bude ostvareno, tj. 
autentično, velikodušno življenje Evanđelja. Sličnim rije¬ 
čima se izrazio biskup A. Pichler iz Ivanova rodnog mjesta 
Banja Luke kad je predvodio u zagrebačkoj, katedrali kon- 
celebriranu sv. misu za godišnjicu Ivanove smrti 10. V. 
1974.: 

»Iznenadila me jedna činjenica kad sam pred neki dan 
opet pročitao njegov životopis. Otkrio sam da je Merz upra¬ 
vo onaj čovjek kakvog traži II. vat. sabor. Među koncilskim 
dokumentima ima jedan dekret o apostolatu laika. Ivan je 
bio laik. O tome istom predmetu govori Druga dogmatska 
konstitucija o Crkvi. Tu su o vjernicima laicima iznesene 
zapravo sasvim nove nauke. I shvatio sam da je Ivan Merz 
izvanredno suvremen čovjek. Kad svijet dobro shvati de¬ 
krete II. vat. sabora, tada će tek dr. Merz postati poznat i 
biti još suvremeniji.« 

Dr. Marin Škarica u svojoj doktorskoj dizertaciji u 
jednom cijelom poglavlju obrađuje suvremenost Ivana Mer¬ 
za u pogledu liturgijie. Mnoge ideje koje je Koncil donio 
i odobrio, Ivan Merz ih je propagirao ii provodio već prije 
četrdesetak godina. Vidjeli smo, iako kratko, koliko je Ivan 
cijenio liturgiju i shvaćao njezinu važnost za duhovni život 
kršćana. Isto tako veoma je nastojao da ljudi razumiju ono 
što svećenik moli kod sv. mise i da budu kod nje aktivni. 
Nakon Koncila te ideje postale su opća svojina i znamo ko¬ 
liko se Crkva trudila i trudi da provodi liturgijsku obnovu, 
koju je Ivan već davno prije ostvarivao, 

U Ivanovoj biografiji »Borac s bijelih planina« pri 
koncu knjige nalazi se cijelo jedno poglavlje koje nosi na¬ 
slov »Suvremen i nakon II. vat. koncila«. U poglavlju su 
doneseni mnogi koncilski tekstovi koji uspoređuju zahtje¬ 
ve Koncila s onim što je Ivan Merz zastupao i činio. Ne 
upuštajući se u detalje naglasimo da je najveće Ivanovo 
značenje gledano kroz prizmu Koncila u njegovim pionir- 

•skim nastojanjima oko ostvarivanja autentičnog laičkog 
apostolata. Ono što je Ivan samoinicijativno i vođen Milošću 
Božjom činio i ostvarivao, takav angažman za proširenje 
Kraljevstva Kristova Koncil danas traži od svakoga laika. 
U tome nam Ivan svijetli svojiim nenadmašivim primjerom. 


Zagrebački nadbiskup o Ivanu Merzu 



Zagrebački nadbiskup 
Franjo Kuharić u nekoliko na¬ 
vrata govorio je i spominjao 
u javnosti našega Ivana Merza. 
Iz njegovih govora donosimo 
ovdje samo nekoliko značajni¬ 
jih izvadaka. 


IZ HOMILIJE NA ZAVRŠETKU 
SIMPOZIJA — ZAGREB, 
KATEDRALA, 25. XI. 1978. 

»U Božjim ljudima Bog je 
vidljiv jer bez Boga Božji ljudi 
nisu shvatljivi; razumjeti ih mo¬ 
žemo samo u tajni Boga koji u 
njima živi. T put mladog Ivana 
na vrhunce svetosti je put Bo¬ 
žje milosti u njegovoj duši. Merz 
je svijetao primjer i današnjim 
intelektualcima i mladima koji 
žele biti ljudi Crkve. On poka¬ 
zuje svojim životom današnjem 
naraštaju kako vjernik posvećuje sebe, društvo i Crkvu. U njemu 
je zaista živjela svetost Crkve. Bio je čovjek Crkve svim srcem, 
svom dušom, svom ljubavlju. 

Merz je shvatio otajstvo Crkve. Zato je ljubio Crkvu kao 
Krista. Znao je da je sva tajna života Crkve Isus Krist koji ne¬ 
prestano u njoj živi i svojim je Duhom odgaja, vodi, sabire i 
čuva. Merz je znao da nema apostolata niti izvan Crkve, a po¬ 
gotovo ne bez Crkve, a još manje protiv Crkve. Ne može se isti 
organizam u isto vrijeme i graditi i rušiti. Zato postoje krite¬ 
riji po kojima se može prosuditi da li smo s Crkvom, da li se 
Crkva po nama posvećuje. 

Ivan je zastupao beskompromisnu odanost crkvenom uči¬ 
telj stvu, Papi i biskupima. Mentalitet koji uvijek nastoji s ko¬ 


Zagrebački Nadbiskup Franjo 
Kuharić propovijeda u kate¬ 
drali na završetku Simpozija 
o Ivanu Merzu 

jekakvim razlozima, a često 1 sofizmima izbjeći pravoj posluš¬ 
nosti bio je prisutan i u Merčevo vrijeme, pa i u Crkvi. Merz' 
je shvatio da se Crkva ne može obnoviti, da ne može prodirati 
u svijet svojom svetošću ako nije jedinstvena; ako ne stoji s 
Petrom; ako ne sluša Petra. 

Ivan je živio od Euharistije; bio je adorator. Čovjek veli¬ 
ke apostolske aktivnosti imao je vremena da svakog dana uro¬ 
ni u molitvu pred svetohraništem. Vjerovao je u istinu od koje 
Crkva živi: u Euharistiji je prisutan Isus Krist. Ivan je živio 
od mise. Kao što je ulazio u vrhunaravni božanski misterij Cr¬ 
kve, tako je ulazio i u misterij mise. Takav Merz nije mogao 
mimoići ni onu koja također sabire Crkvu svojim materin¬ 
stvom: Majku našega Gospodina. 

Iz takvih izvora izrastao je čisti Merz koji gospodari tije¬ 
lom svojom jakom dušom, kojoj je jakost Duh Sveti. Merz bez¬ 
graničnog apostolata koji je htio sa svom braćom podijeliti svo¬ 
ju vjeru, radost i ljubav. Čudesan mladi vjernik, osvajač za 
Boga i ljubitelj ljudi izrastao je iz Božje snage.« 

IZ GOVORA NA SVEČANOJ AKADEMIJI 
ZAGREB, DJEČAČKO SJEMENIŠTE, 26. XI. 1978. 

»Ima ljudi sigurno i među mladima koji vole planine. Kao 
što sam jučer u katedrali spomenuo da je otkrivanje Merčeve 
duše ulazak u jedan splet divnih planina, tako bih sada pozvao 
da bude što više planinara duha koji će težiti prema tom vr¬ 
huncu. Ivan Merz bliješti u tom nizu velikih, vjernih sinova i 
kćeri naše Crkve u hrvatskom narodu kao jedan blještavi vr¬ 
hunac. I kao što se na vrhunce penju hrabri planinari, tako bih 
želio da otkrivanje Ivana Merza u mladim dušama ove gene¬ 
racije, ovih naših prilika, budi težnju da se penju, da idu u 
visine i da osjete kako je divno gledati s tih visina na široke 
horizonte Božje stvarnosti i da osjete kako je čist zrak u visi¬ 
nama te da uvijek prema njima teže. 

Ivan Merz ima mnogo toga reći danas našim mladima, na¬ 
šim sjemeništarcima, našim bogoslovima, našim redovnicima i 
redovnioama, nama svećenicima i biskupima. Zaista ovaj naš 
dragi Orao bio je apostol vrlo kratko vrijeme, samo šest godi¬ 
na, a unio je mnogo, učinio je mnogo, zapalio je mnoge, jer je 
sam gorio ljubavlju Duha Svetoga koja se u njemu razgorila u 
otvorenost duše da prihvati Isusa za Kralja svoga srca i da uđe 
u Njegovo Kraljevstvo. 

Mene duboko impresionira Ivanova mladost. Da je u tako 
kratkom vremenu mogao sazreti takav duh. Kada čovjek čita 
njegove misli iz njegovih mladenačkih vremena, tu zaista vidi 

dubokog i zrelog mislioca koji zna iz svoga vremena misliti 
vječnim vrijednostima i gledati svijet, ljude i povijest u tom 
svjetlu vječne perspektive. 

Kada čitamo koncilske dokumente pogotovo o apostolatu 
laika, pa Konstituciju o Crkvi, nekako osjećamo da je to već 
sve živjelo u Ivanu Merzu; da je on to ostvario još davno prije 
Koncila jer je zapravo ostvario ono što Koncil želi da bude 
ostvareno, a to je autentično, velikodušno življenje Evanđelja. 
Ići za Isusom Kristom. Vjerovati u Crkvu u njezin misterij u 
kojoj su neprestano otvoreni nepresušni izvori spasenja. I kad 
bismo imali sve više takvih velikana duha u suvremenom tre¬ 
nutku, imali bismo mirniju nadu za budućnost naše Crkve i na¬ 
šega naroda. 

Vjerujemo da duša Ivana Merza, milošću prožeta, uživa 
radost vječnog Isusovog Kraljevstva. Neka moli da i mi živimo 
onim nadahnućem kojim je on živio u ljubavi prema Isusu Kri¬ 
stu Kralju, u ljubavi prema Euharistiji, u ljubavi prema Crkvi, 
u ljubavi prema Papi i onima koje je Duh Sveti postavio da 
vode Crkvu da je upravljaju na putovima spasenja, u ljubavi 
prema Blaženoj Djevici Mariji, Majci Crkve, u ljubavi za či¬ 
stoću, za nevinost srca. Za te ideale nek nas oduševljava taj 
ideal čistoće mladih uvijek mladi lik Ivana Merza, jer svi koji 
su Božji uvijek su mladi. To je mladost; to je napredak; to je 
budućnost i to je vječnost!« 

IZ HOMILIJE NA SUSRETU ŠTOVATELJA IVANA MERZA 
UOČI GODIŠNJICE NJEGOVA ROĐENJA 
ZAGREB, 15. XII. 1979. 

»Gdje god se nalazi jedan krštenik, tu se nalazi Crkva. Tu 
djeluje Krist. On tu živi, on tu ljubi, on je tu svjetlost. I to je* 
tako divno bilo ostvareno u Ivanu Merzu. Ivan Merz bio je Du¬ 
hom Svetim uveden u to otajstvo Crkve; bio je svjestan da je 
sakramentalni znak, da se u njemu mora dogoditi Kraljevstvo 
Božje i da se po njemu mora izlijevati Kraljevstvo Božje u 
svijet. Duh Sveti je djelovao i u Ivanu Merzu. Ivan Merz je 
remek-djelo Duha Svetoga. 

Ovaj susret sabran nadahnućem Ivana Merza okupio je 
osobe koje žele nešto učiniti, koje žele da se nešto Božjega do¬ 
gađa; da se velike stvari dogode i u našem narodu, i u našem 
gradu, i u našoj Crkvi. Tu je svjetlost Duha Svetoga, tu je nje¬ 
gov poticaj i moramo biti jako pažljivi prema tom poticaju da 
ne bismo ugasili Duha. 

Najaktivnija aktivnost Ivana Merza bila je njegova mo¬ 
litva. Tu je on bio aktivan i to kad je satima klečao pred Pre¬ 
svetim u Bazilici Srca Isusova. A sve ono drugo što se je đo- 

gađalo, njegovi koraci, njegovi govori, njegovi susreti, njegov 
žar kojim je osvajao duše za Isusa Krista, sve je to izviralo iz 
tog temeljnog stava duše u kojem je ona najjača i najsnažnija, 
to je molitva. 

Merz je živio od Mise. Jednostavno se je utapao u tom 
beskrajnom oceanu ljubavi i iz njega je izlazio opet svjež, jak, 
oduševljen. Eto takva nam vjera treba danas. 

Ima znakova na nebu i na zemlji. Na zemlji je znak i Papa 
Ivan Pavao II. Što je Ivanu Merzu značio Papa? Živa prilika 
jedne osobe koja predstavlja Isusa Krista. Krist po njemu go¬ 
vori. Krist po njemu sabire Crkvu da bude jedno. Krist po 
njemu pokazuje put. Zato odanost Papi! Povezanost s Petrovim 
nasljednikom bila je duhovnost Ivana Merza. On je nosio u 
sebi cijelu Crkvu, ljubio je cijelu Crkvu i uprisutnio je cijelu 
Crkvu kud je došao, gdje je progovorio i gdje je molio. Zato 
ova razmišljanja neka i nas potiču da bude što više onih koji 
će stvarno slijediti tu vjeru, to nadahnuće.« 

IZ POZDRAVNOG GOVORA PRED SVETIM OCEM 
RIM, 30. IV. 1979. 

U pozdravnom govoru što ga je nadbiskup održao u Bazilici 
Svetoga Petra pred Svetim Ocem 30. travnja 1979. prigodom 
hodačašća Hrvata u jubilarnoj Branimirovoj godini među na¬ 
šim kandidatima oltara spomenuo je i našega Ivana ovim rije¬ 
čima: - . 

»Zahvaljujemo za proglašene i neproglasene svece i bla- 
ženike, koji su bogatstvo naše duhovne baštine. I u ovom dva¬ 
desetom stoljeću imamo niz kandidata oltara: ...bi. Leopold 

Mandić.biskup Josip Lang ... Vendelin Vošnjak, gorljivi 

apostol vjernosti Kristovom namjesniku na zemlji mladi pro¬ 
fesor Ivan Merz; ovdje je grupa mladih iz Zagreba koji se po¬ 
sebno nadahnjuju na njegovu primjeru. ... Veliki svjedok vjere 
zagrebački nadbiskup i kardinal Alojzije Stepinac ... fra Ante 
Antić ...majka Klaudija, uršulinka ...Petar Barbarić.« 

Sve prisutniji našem vremenu 

Nakon ratnog vihora koji je prohujao našim stranama i 
mnogo toga pokosio, uništio, polomio, lik Ivana Merza izranja 
ponovno osvježen, čist i uzvišen u poslijeratnoj stvarnosti. 

Započinje se komemoracijama godišnjica Ivanove smrti po 
zagrebačkim crkvama. Često ih predvode i propovijedaju naši 
biskupi. 

1958. čini se veliki korak: zagrebački nadbiskup Franjo 
Šeper pokreće informativni biskupijski postupak za Ivanovo 
proglašenje blaženim. 

1971. objavljuje se prva Ivanova biografija poslije rata: 
»Borac s bijelih planina«. 

1972. otvara se Spomen-muzej Ivana Merza uz Baziliku 
Srca Isusova u Zagrebu koju je Ivan redovito posjećivao. 

1973. pokreće se »Glasilo Postulature« za Ivanovu beatifi- 
kaciju, koje izlazi povremeno sada već osmu godinu. 

1974. izdaje se nova biografija u skraćenom izdanju nami¬ 
jenjena više mladima: »Prijatelj mladih — Ivan Merz«. 

1975. U Rimu je na Papinskom liturgijskom institutu dr. 
Marin Škarica obranio prvu doktorsku dizertaciju o Ivanu 
Merzu kao promicatelju liturgijske obnove. 

Iste godine u ljetu grupa vjeroučitelja iz Zagreba orga¬ 
nizira za Svetu Godinu hodočašće mladih u Rim, na što ih je 
potaknuo primjer Ivana Merza od prije pedeset godina, koji je 
tada organizirao slično hodočašće za mlade. 

1976. Poznanstva koja su nastala u Rimu za Svete Godine 
potaknula su mlade iz Italije, Francuske i Irske te je došlo njih 
dvije stotine na Internacionalno hodočašće u Zagreb i Mariju 
Bistricu. 

16. prosinca 1977. veliki događaj: tijelo Ivana Merza pre¬ 
nosi se s Mirogoja u Baziliku Srca Isusova. Ivan postaje još 
bliži svojim prijateljima i štovateljima. 

1978. slavi se 50. obljetnica Ivanove smrti. Proslava je obi¬ 
lježena nizom manifestacija. U svibnju na sam dan Ivanova 
odlaska u vječni život biskup Mijo Škvorc služi svečanu sv. 
misu u Bazilici Srca Isusova uz prisutnost brojnog mnoštva i 
propovijeda. 

Za isti dan objavljena je knjiga najljepših Ivanovih te¬ 
kstova, probranih iz njegove bogate duhovne baštine: »Put k 
Suncu«. 

U listopadu organizira se za mlade spomen hodočašće u 
Rim prigodom Ivanove 50. obljetnice. 

U studenom glavna proslava Ivanove 50. obljetnice: Sim¬ 
pozij na Bogoslovnom fakultetu 24. i 25. XI., svečana koncele- 
brirana sv. misa u katedrali koju predvodi i propovijeda za¬ 
grebački nadbiskup Franjo Kuharić i u nedjelju 26. XI., na 
blagdan Krista Kralja, svečana završna akademija u Dječa¬ 
čkom sjemeništu na Salati. 

Ivanova 50. obljetnica proslavljena je i u Dubrovniku i u 
Danskoj u Kopenhagenu među našim radnicima. 

Iste godine u veljači u Rimu je obranjena druga doktor¬ 
ska dizertacija o Ivanu Merzu. Napisao ju je i obranio na Pa¬ 
pinskom sveučilištu Salesianumu postulator Ivanove kauze o. 
B. Nagy, a naslov glasi: »Ivan Merz, čovjek vjere i odgojitelj 
za vjeru«. 

1979. za prvi svibanj ponovno se organizira hodočašće mla¬ 
dih u Rim u spomen Ivana Merza, koje se potpuno uklapa u 
nacionalno hodočašće za Branimirov jubilej. Tom zgodom za¬ 
grebački nadbiskup Franjo Kuharić po prvi puta spominje 
Ivana Merza pred Papom u Bazilici Sv. Petra. 

Iste godine otvara se u Bazilici Srca Isusova izložba foto¬ 
grafija Torinskog platna. Izložbu je organizirao o. P. Bulat za¬ 
hvaljujući svome sudjelovanju na hodočašću u Rim u spomen 
Ivana Merza 1978. gdje je za to dobio poticaj. 

Izlazi iz tiska »Zbornik radova sa Simpozija o dr. I. Merzu.« 

Za Bijelu nedjelju kao proslava uskrsnih blagdana orga¬ 
nizira se za mlade Festival duhovne glazbe, poezije i ritmike 
na Šalati u Zagrebu. Ideja za pokretanje festivala došla je na¬ 
kon završene svečane akademije prigodom proslave Ivanove 
50. obljetnice. 

Blagdan Krista Kralja proslavljen je i 1979. u Sjemeništu 
na Fratrovcu na poticaj Merčeve proslave od lanjske godine. 
Za temu je uzet Branimirov jubilej. 

Uoči godišnjice Ivanova rođenja 15. XII. 1979. održan je 
susret štovatelja Ivana Merza u Zagrebu. Koncelebriranu sv. 
Misu predvodio je u prostorijama Katehetskog centra zagre¬ 
bački nadbiskup i održao homiliju. Susretu su prisustvovali i 
predstavnici iz Banja Luke, Ivanova rodnog mjesta. 

1980. Održavaju se predavanja o Ivanu Merzu i upriličuju 
se susreti Ivanovih štovatelja u Zagrebu, Banjoj Luci, Subotici, 
Varaždinu i drugdje. 

U okviru Odjela za kršćanski nazor Filozofsko-teološkog 
instituta Dl., a na poticaj primjera Ivana Merza, organiziraju 
se sistematska predavanja iz filozofije i teologije za laike. Ci¬ 
klusi predavanja predviđeni su kroz tri godine. 

Poslije Uskrsa ponovno se održava Festival duhovne glazbe 
i poezije za mlade. Zbor mladih župe sv. Fabijana iz Varaždi- 

na, koji su prošle godine osvojili prvo mjesto, izvode ove go¬ 
dine uz ostalo pjesmu M. Preisler »Brate Ivane« za koju su sa¬ 
mi napisali glazbu i aranžman. 

Za 1. svibanj 1980. polazi u Rim već po četvrti puta hodo¬ 
čašće mladih motivirano primjerom ljubavi i vjernosti Ivana 
Merza prema Crkvi i Svetom Ocu. 

U međuvremenu strani svijet se počinje zanimati za naše¬ 
ga Ivana. Objavljuju se članci o Ivanu u katoličkim novina¬ 
ma i časopisima u Italiji, Francuskoj, Njemačkoj, Irskoj. Do¬ 
pisi iz tih zemalja stižu na Postulaturu u kojima vjernici tra¬ 
že opširnije informacije o našem Ivanu za kojega prvi puta 
čuju. O našem Ivanu govori se također i na čileanskom radiju 
u emisiji za Hrvate. 


Brate Ivane 

Od brojnih pjesama koje su spjevane u čast našemu Ivanu 
od vremena njegova odlaska pa do danas ovdje donosimo po¬ 
sljednju koju je spjevala poznata hrvatska pjesnikinja Mira 
Preisler za 51. godišnjicu Ivanova ulaska u Život, 1979. g. 

Brate Ivane! 

Sve svjetliji biva Tvoj lik, 

sve više u mladim srcima gori, 

sve više svima si blizu, 

sve ljepše je bdjeti u Tvome krugu. 

Brate Ivane! 

Što više slušamo Tvoje misli, 
to više srca nam vatrom žare, 
što više pratimo djela Tvoja, 
to lakše nam kreće život u Bogu. 

Brate Ivane! 

Evo Ti mladih što željom gore, 
da posvete život u Tvome svjetlu, 
da kročimo tako jednome cilju: 
posvetit živote Bogu i Majci. 

Brate Ivane! 

Srdačnije k Tebi se pružaju ruke! 


84 


Poruka mladima sa Simpozija 

Prigodom 50. obljetnice Ivanove smrti održan je u Zagre¬ 
bu u prostorijama Bogoslovskog sjemeništa Simpozij o pojavi 
i značenju dr. Ivana Merza u Crkvi u Hrvatskoj 24. i 25. XI. 
1978. Osam predavača nastojalo je istaknuti veličinu i vrijed¬ 
nost tog jedinstvenog lika katolicizma u našim krajevima. Pre¬ 
davanja su objavljena u 4. broju časopisa »Obnovljeni Život« 
za 1979. g. i potom još kao poseban Zbornik radova. Na Simpo¬ 
ziju nisu doneseni nikakovi zaključci, nego su sudionici sim¬ 
pozija odlučili da se našim mladim katolicima uputi poruka 
koju ovdje donosimo u cijelosti: 

»Ivan Merz, mladi katolički laik i apostol hrvatske mla¬ 
deži, na svojoj smrtnoj postelji svjesno je prikazao Bogu žrtvu 
svoga života za hrvatsku mladež, kako nas izvještavaju svjedo¬ 
ci toga čina. Nakon odlaska u vječni život Ivan je postao mno¬ 
gima uzor i program kršćanskog života i rada. Kao takav ušao 
je u niz hrvatskih duhovnih velikana, kojima se ponosi Crkva 
u našoj domovini. U svome kratkom ali bogatom kršćanskom 
životu i radu Ivan Merz je ostavio Crkvi u Hrvatskoj drago¬ 
cjenu duhovnu baštinu koja nas poziva na upoznavanje, prou¬ 
čavanje i nasljedovanje, jer predstavlja dragocjen doprinos u 
djelotvornom ostvarivanju Evanđelja u kršćanskoj povijesti 
hrvatskog naroda. Mi sudionici ovog Simpozija, koji smo se oku¬ 
pili da proučimo pojavu i značenje Ivana Merza u Crkvi u 
Hrvatskoj, imajući u vidu ne samo njegov primjeran kršćanski 
život nego i njegovu žrtvu života kojom se prikazao Bogu za 
mladež naše domovine, pozivamo mlade da se upoznaju s tim 
jedinstvenim likom katolicizma u našem narodu. Preporucamo 
da proučavaju njegovu baštinu, te iz nje crpe nadahnuća za 
izgradnju svoga značaja, za ostvarivanje evanđeoskih ideala u 
svome životu, a u apostolskoj djelatnosti Ivana Merza neka pro¬ 
nalaze poticaje da poput njega u zajednici s Crkvom i njezinom 
hijerarhijom rade na izgradnji i proširenju Kristova Kraljev¬ 
stva među ljudima.« 

SUDIONICI SIMPOZIJA 


Tu je poruku objiavilo Glasilo Postulature za beatifikaciju 
Ivana Merza, List mladih MI i Glasnik Srca Isusova. 

Pogovor 

Pred vama se, dragi čitatelju, odvio film Ivanova života. 
Ivan je živio kratko, nepune 32 godine, ali je svojim životom, 
vođen milošću Božjom, ostavio duboki trag u Crkvi u Hrvat- 
skj, zapalio veliko svjetlo čije zrake obasjavaju i naše vrije¬ 
me. U uvodu smo spomenuli da smo zbog ograničenosti prostora 
iznijeli smo ono najhitnije, jer bi o svakom poglavlju ove knji¬ 
žice mogla biti napisana jedna studija ili cijela knjiga, toliko 
je bogata Ivanova duhovna ostavština, bilo što je on sam na¬ 
pisao bilo što su drugi o njemu izjavili i stavili na papir. Ova 
bi knjižica željela biti i poticaj da se bolje i detaljnije upoznate 
s Ivanom i njegovim životom kroz literaturu koja je o njemu 
već napisana. Jer, Ivan ima mnogo toga reći našem vremenu, 
kako je to naglasio naš zagrebački nadbiskup. Nije slučajno 
da se pojavio među nama kao katolički intelektualac koji se 
sam mučno probijao do vjere i njezinih vrijednosti. Toliki su 
danas koji traže kompas svoga životnog nazora i svoga isprav¬ 
nog djelovanja. Ivan ga je pronašao i pokazuje nam ga. 

Tko želi više doznati o Ivanu, donosimo u prilogu popis 
knjiga koje su o njemu objavljene. Starija izdanja mogu se na¬ 
ći u župskim bibliotekama, u samostanima ili kod vaših prija¬ 
telja. Dva posljednja koja se mogu nabaviti posebno preporu- 
čamo. Knjiga »Put k Suncu« sadržava najljepše Ivanove teksto¬ 
ve, kroz koje možete dobiti uvid u bogatstvo njegove duševno- 
sti i ljepotu njegovih misli. »Zbornik radova sa Simpozija 1978.« 
sadržava studijska predavanja o našem Ivanu i o najznačajni¬ 
jim vidovima njegove ličnosti i apostolske djelatnosti. U Zbor¬ 
nik je uvrštena do sada napisana najvrijednija studija o na¬ 
šem Ivanu: »Duša dr. Ivana Merza« od D. Žanka. 

Oni koji budu željeli više doznati kako se odvija Ivanov 
postupak za beatifikaciju, kako Ivan danas djeluje, kakve su 
sve inicijative i ostvarenja s njime povezana, na što nas njegov 
primjer potiče i nadahnjuje, moći će o tome čitati u Glasilu 
Postulature. 

Mnogi su se Ivanu obratili u svojim potrebama i bili su 
uslišani. O tome svjedoče zahvalnice kod njegova groba kao i 
one pismene objavljivane u Glasilu. Možda ćete i vi osjetiti 
potrebu da mu se obratite molitvom. Ako budete uslišani, sva¬ 
kako nas obavijestite, jer je važno za njegov postupak za beati¬ 
fikaciju. 

Sve potrebne informacije o našem Ivanu, literaturu, sličice 
s molitvom za obavljanje devetnice dobijete na adresi: 

POSTULATURA IVANA MERZA 

41001 — ZAGREB, Palmotićeva 33, pp 699, tel. 272-352 

LITERATURA O IVANU MERZU 

Dr. Dragutin Kniewald: DR. IVAN MERZ — ŽIVOT I 
DJELOVANJE. Zagreb 1932, 272 str. 

Dr. Đuro Gračanin: MOJE USPOMENE NA LIČNOST 
DR. IVANA MERZA. Sarajevo 1933, 15 str. 
BOŽJI ČOVJEK HRVATSKE — DR. IVAN MERZ. 
Zbornik eseja i članaka od raznih autora. Zagreb 
1938, 71 str. 

Dr. Kniewald Karolv: A LELEK TtlZHARCOSA — 
DR. MERZ IVAN ELETE. Szalezi Miivek 1940, 193 
str. (Biografija Ivana Merza na mađarskom jeziku.) 
Josip Vrbanek, Dl: VITEZ KRISTOV — DR. IVAN 
MERZ. Zagreb 1943, 254 str. 

Božidar Nagy, Dl: BORAC S BIJELIH PLANINA — 
IVAN MERZ. Zagreb 1971, 372 str. 

Božidar Nagy, Dl: PRIJATELJ MLADIH — IVAN 
MERZ. Zagreb 1974, 132 str. 

Ivan Merz: PUT K SUNCU. Odabrani tekstovi. Zagreb 
1978, 179 str. 

POJAVA I ZNAČENJE DR. IVANA MERZA U CRKVI 
U HRVATSKOJ. Simpozij o dr. I. Merzu. Zbornik 
radova. Zagreb 1979, 130 str. 

Osim ovih objavljenih knjiga o Ivanu Merzu u ru¬ 
kopisu se nalaze još slijedeće: drugo izdanje Ivanove 
biografije od dr. D. Kniewalda, prošireno i nadopunje¬ 
no; dvije doktorske dizertacije o Ivanu Merzu od Dr. 
M. Škarice i o. B. Nagy-a; prijevodi Ivanove biografije 
Prijatelj mladih na njemački, talijanski i poljski. U 
pripremi je kritičko izdanje biografije Ivana Merza. 

POJAVA I ZNAČENJE DR. IVANA MERZA U CRKVI 

U HRVATSKOJ 

Zbornik radova 

Zbornik sadrži predavanja koja su održana na Simpo¬ 
ziju prigodom 50. obljetnice smrti dr. I. Merza. U zbornik 
je uvršten pozdravni govor biskupa Mije Škvorca i homi¬ 
lija zagrebačkog nadbiskupa Franje Kuharica na završetku 
Simpozija prigodom koncelebrirane sv. mise. Zborniku je 
također dodana najbolja studija koja je do sada o I. Merzu 
napisana: »Duša dr. Ivana Merza« od D. Žanka a objavlje- 
* na je u ŽIVOTU br. 5, 1938. g. prigodom 10. obljetnice Iva¬ 
nove smrti. Zbornik ima 132 str. 

PUT K SUNCU 

Odabrani tekstovi Ivana Merza 

Knjiga je objavljena za 50. obljetnicu smrti sluge 
Božjega. Tekstovi koji su-ušli u ovu zbirku predstavljaju 
već zrele plodove Ivanovog religioznog iskustva. Odišu du¬ 
bokim uvjerenjem o istinitost onoga o čemu piše. Svaka 
njegova riječ provire iz duboko proživljenih vjerskih isti¬ 
na. Tko želi bolje upoznati dušu Ivana Merza, široke hori¬ 
zonte njegove duhovnosti te njegovo duboko religiozno is¬ 
kustvo neka svakako pročita ovu knjigu. Knjiga broji 180 
str. 

GLASILO POSTULATURE 

IVAN MERZ 

Glasilo donosi vijesti iz Postulature, dopise i članke 
Ivanovih štovatelja, objavljuje tekstove i misli iz Ivanove 
bogate duhovne baštine; iznosi informacije o raznim pasto¬ 
ralnim inicijativama nastalim po nadahnuću Ivanova pri¬ 
mjera. U Glasilu ćete naći također članke o ulozi i zadaći 
laikata u Crkvi danas te uslišanja i zahvale za postignute 
milosti po Ivanovu zagovoru. Glasilo izlazi povremeno. 

Zbornik radova sa Simpozija, knjiga Put k Suncu, Gla¬ 
silo i ostali materijali naručuju se na adresi: POSTULA- 
TURA IVANA MERZA, 41001 — ZAGREB. Palmotićeva 33, 
pp 699, tel. 272-352 



